Raajje athun varugadha Lanka molhuvejje - vNews.mv\nރާއްޖެ އަތުން ވަރުގަދަ ލަންކާ މޮޅުވެއްޖެ\nއިސްމާޢީލް ޝާހު (ކުޑަ ޝާހު) 13 August 2019, 23:06\nރާއްޖޭގެ ފިރިހެން ގައުމީ ވޮލީބޯޅަ ޓީމާއި ސްރީލަންކާގެ ފިރިހެން ގައުމީ ވޮލީބޯޅަ ޓީމު މިރޭ ބައްދަލުކުރި އެކުވެރިކަމުގެ މެޗުން ލަންކާ މޮޅުވެއްޖެ އެވެ.\nކުޅިވަރާ ބެހޭ ވަޒީރު އަހްމަދު މަހުލޫފްގެ ދައުވަތަކަށް ސްރީލަންކާގެ ގައުމީ ފިރިހެން ވޮލީ ޓީމު ރާއްޖެއަށް ކުރާ ދަތުރަކީ ނޭޕާލްގައި ބޭއްވުމަށް ހަމަޖެހިފައިވާ ސެންޓްރަލް ޒޯން މުބާރާތުގެ ކުރިން ގައުމީ ޓީމަށް ވާދަވެރި މެޗުތަކެއް ކުޅުމަށް ފުރުސަތު ހޯދައިދިނުމުގެ ގޮތުން މަހުލޫފް ހޯއްދަވައިދެއްވި ފުރުސަތެކެވެ. މި ދަތުރުގައި ޒުވާނުންގެ މަރުކަޒު އެތެރޭ ކޯޓުގައި ތިން މެޗެއް ކުޅޭނެ އެވެ. އެގޮތުން އެންމެ ހާއްސަ މެޗަކީ މިރޭ ކުޅުނު މެޗެވެ.\nމިރޭގެ މެޗުން ލަންކާ މޮޅުވީ 3-1 ސެޓުންނެވެ. މި މެޗުން ރާއްޖޭގެ ޓީމު ބަލިވި ނަމަވެސް، ރާއްޖޭގެ ކުޅުންތެރިންގެ ފަރާތުން ރަނގަޅު ކުޅުމެއް ވަނީ ފެނިގެންގޮސްފައެވެ. ޒުވާނުންގެ މަރުކަޒުގެ އެތެރޭ ކޯޓުގައި ކުޅުނު މި މެޗުގެ ފުރަތަަމަ ސެޓު ގެންދިޔައީ ރާއްޖެއިންނެވެ. މި ސެޓު ރާއްޖެއިން ގެންދިޔައީ 25-20 އިންނެވެ. އެކަމަކު އަނެއް ދެ ސެޓުގައި ރާއްޖޭގެ ފަރާތުން ފެނިގެންދިޔައީ އާދައިގެ ކުޅުމެކެވެ. މި ދެ ސެޓު ލަންކާއިން ކާމިޔާބުކުރީ 25-15 އަދި 25-16 އިންނެވެ. ހަތަރުވަނަ ސެޓުވެސް ލަންކާއިން ކާމިޔާބުކުރި ނަމަވެސް، ރާއްޖޭގެ ޓީމުން ވަނީ ރަނގަޅު ފައިޓެއް ދީފައެވެ. އެގޮތުން މި ސެޓު ލަންކާއަށް ކާމިޔާބުކުރެވުނީ 25-23 އިންނެވެ.\nލަންކާ ޓީމު ރާއްޖެއަށް ކުރާ ދަތުރުގައި ކުޅުނު ދެވަނަ މެޗުން އެޓީމު މޮޅުވިއިރު، ރޭ ކުޅުނު ފުރަތަމަ މެޗުން ލަންކާ ޓީމު މޮޅުވެފައިވަނީ ސީދާ ތިން ސެޓުންނެވެ. މި މެޗުގެ ސެޓުތައް ދިޔައީ 25-18، 25-23 އަދި 26-24 އިންނެވެ.\nމިރޭގެ މެޗު ދެން ހާއްސަވެފައިވަނީ ވޮލީބޯޅައިގެ ފޯރި އަލުން ނެގުމަށްޓަކައި ކުރި މަސައްކަތަށެވެ. އެގޮތުން މި މެޗުގައި ރާއްޖޭގެ ޓީމަށް ސަޕޯޓުުކުރުމަށް ގިނަ ސަޕޯޓަރުން ހާޒިރުވިއެވެ. މި މެޗު ފޯރިގަދަ ކުރުމަށް ކުޅިވަރާ ބެހޭ ވުޒާރާއިން ގިނަ މަސައްކަތްތަކެއް ކުރިއިރު، މި މެޗު ބައްލަވާލެއްވުމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުވެސް ހާޒިރުވެވަޑައިގެންނެވިއެވެ. ވ. އަތޮޅުންނާއި ކ. އަތޮޅުގެ ރަށްތަކުން ގިނަ ސަޕޯޓަރުން މި މެޗު ބެލުމަށް މާލެ އައިރު، މާލެ ސަރަހައްދު ރިސޯޓުތަކުން ވެސް މި މެޗަށް ސަޕޯޓަރުން ވަނީ ހާޒިރުވެފައެވެ.\nސެންޓްރަލް ޒޯން މުބާރާތައް ގައުމީ ވޮލީބޯޅަ ޓީމު ތައްޔާރުވަމުން އަންނައިރު، އިންޑިއަން އޯޝަން އައިލެންޑް ގޭމްސްގެ ކުރިން ގައުމީ ފިރިހެން ވޮލީ ޓީމުން ވަނީ ސާބިއާގައި ޓްރެއިނިން ކޭމްޕެއް ފުރިހަމަކޮށްފަ އެވެ.


ވެސްޓްހަމް އަތުން ލިވަޕޫލަށް ހަނި މޮޅެއް! - Sandhaanu\nވެސްޓްހަމް އަތުން ލިވަޕޫލަށް ހަނި މޮޅެއް!\nނޮވެމްބަރ 1, 2020\nއިނގިރޭސި ޕްރިމިއަރ ލީގުގައި ރޭ ލިވަޕޫލާއި ވެސްޓްހަމް ބައްދަލުކުރި މެޗް 2-1 ގެ ނަތީޖާއިން ލިވަޕޫލުން ކާމިޔާބުކޮށްފިއެވެ.\nމިމެޗުގައި މުޅި މެޗް އެއްކޮށް ޑޮމިނޭޓް ކޮށްފައިވަނީ ލިވަޕޫލުންނެވެ. ނަމަވެސް މެޗުގެ ފުރަތަމަ ގޯލް މެޗްގެ 10 ވަނަ މިނިޓުގައި ކާމިޔާބުކުރީ ވެސްޓްހަމް އިންނެވެ. މިގޯލް ވެސްޓްހަމްއަށް ކާމިޔާބު ކޮަށްދިނީ އެޓީމުގެ މޮޅު ކުޅުންތެރިޔާ ފޯމަލްސް އެވެ. އެއަަށް ފަހު ލިވަޕޫލުން އުފެއްދި ގިނަ ޙަމަލާތައް ވަނީ ނާކާމިޔާބުވެފައެވެ. ލިވަޕޫލްގެ ފުރަތަމަ ގޯލް މެޗްގެ 42 ވަނަ މިނިޓުގައި ލިބުނު ޕެނަލްޓީއަކުން ކާމިޔާބު ކޮށްދިނީ މުޙައްމަދު ޞަލާޙުއެވެ. ފުރަތަމަ ހާފް ނިމުނީ 1-1 ގެ ނަތީޖާއިން ދެޓީމު އެއްވަރު ވެގެންނެވެ.\nދެވަނަ ހާފް ފެށިގެން ލިވަޕޫލްގެ ފަރާތުން މޮޅު ކުޅުމެއް ފެނިގެން ދިޔައެވެ. ނަމަވެސް ލިވަޕޫލަށް ގޯލެއް ކާމިޔާބު ކުރެވުނީ މެޗްގެ 85 ވަނަ މިނިޓުގައެވެ. މިގޯލް ކާމިޔާބު ކޮށްދިނީ ލިވަޕޫލްގެ ޖޯޓާއެވެ. މިގޯލާއި އެކު މެޗް ނިމުނީ 2-1 ގެ ނަތީޖާއިން ލިވަޕޫލް މެޗް ކާމިޔާބު ކޮށްގެންނެވެ.\nރޭގެ މޮޅާއި އެކު ލިވަޕޫލް އޮތީ 16 ޕޮއިންޓާއި އެކު ޓޭބަލްގެ އެއްވަނައިގައެވެ.


SunOnline: SAFF baahvan Raajje aa eku India aai Nepal ge shauguverikan\nސާފް ބާއްވަން ރާއްޖެއާ އެކު އިންޑިއާ އާއި ނޭޕާލުގެ ޝައުގުވެރިކަން\nޢަބްދުﷲ އައިމަން 24 Jul 2021, 17:17\nމި އަހަރު ބާއްވަން ނިންމާފައިވާ ސާފް ޗެމްޕިއަންޝިޕް ބަންގްލަދޭޝްގައި ނުބޭއްވޭނެކަމަށް ދެކެވުނު ވާހަކާ އެކު އެ މުބާރާތް ހޯސްޓް ކުރަން ރާއްޖެ އާއި އިންޑިއާ އަދި ނޭޕާލުން ޝައުގުވެރިކަން ފާޅުކޮށްފި އެވެ.\nސާފް ޗެމްޕިއަންޝިޕްގެ 13 ވަނަ އެޑިޝަން ބާއްވަން މިހާރު ހަމަޖައްސާފައިވާ، ބަންގްލަދޭޝްގައި އެކަން ކުރެވޭނެ ކަމުގެ ޔަގީން ކަމެއް ނެތެވެ. އެ ގައުމުގައި ކޮވިޑްގެ ހާލަތު އޮތް ގޮތުން މުބާރާތެއް ބޭއްވޭނެ ކަމުގެ ޔަގީން ކަމެއް ސަރުކާރުން ނުދިނުމުގާ ގުޅިގެން ސާފް ޗެމްޕިއަންޝިޕް ބާއްވަން އާ ބިޑަށް ހުޅުވާލާނެ ކަމަށް އޭއެފްސީން ވަނީ މިފަހުން އިއުލާންކޮށްފަ އެވެ.\nއެގޮތުން އިއްޔެ ބޭއްވި ސާފްގެ ވީޑިއޯ ކޮންފަރެންސް ބައްދަލުވުމެއްގައި މި ފަހަރުގެ މުބާރާތް ބާއްވަން ޝައުގުވެރިކަން ފާޅުކުރަން ފުރުސަތު ހުޅުވާލުމާ އެކު ރާއްޖެ އާއި އިންޑިއާ އަދި ނޭޕާލް އިން ވަނީ މުބާރާތް ބާއްވަން ބޭނުންވާ ކަމަށް ބުނެފަ އެވެ.\nސާފް އިން ބޭއްވި ބައްދަލުވުމުގައި ނިންމާފައިވަނީ އަންނަ މަހުގެ ފުރަތަމަ ހަފްތާ ތެރޭގައި މި ފަހަރުގެ ސާފް ބާއްވާނެ ގައުމެއް ކަނޑައެޅުމަށާއި އަންނަ އޮކްޓޫބަރު މަހުގެ ކުރީ ކޮޅުގައި ސާފް ޗެމްޕިއަންޝިޕް ބޭއްވުމަށެވެ.\nމިހާރު އޮތް ގޮތުން ސާފް ޗެމްޕިއަންޝިޕުގައި ކުޅޭނީ ސާފްގެ ހަތް ގައުމުގެ ތެރެއިން ފަސް ގައުމެވެ. ކޮވިޑްގެ ހާލަތު އޮތް ގޮތުން ބޫޓާންގެ ފުޓްބޯޅަ ޓީމު ގައުމުން ބޭރަށް ފުރައިގެންދާން ހުުއްދަ ނެތުމުން އެ ގައުމުން ވަނީ މުބާރާތުގައި ބައިވެރި ނުވާން ނިންމައިފަ އެވެ. ޕާކިސްތާން އޮތީ ފީފާގެ ސަސްޕެންޝަނެއްގަ އެވެ.


ރިޔާސީ އިންތިހާބުގައި ރަޖިސްޓްރީވި ތަނަށް މަޖިލިސް އިންތިހާބުގައި ވޯޓު ލެވޭ ގޮތަށް ހަމަޖައްސައިފި\nއިލެކްޝަންސް ކޮމިޝަނުން ބޭއްވި ނޫސްވެރިންގެ ބައްދަލުވުމެއްގެ ތެރެއިން / ފޮޓޯ: އީސީ\nމިދިޔަ އަހަރު ބޭއްވި ރިޔާސީ އިންތިހާބުގައި ވޯޓު ލާން ރަޖިސްޓްރީވި މަރުކަޒަށް އަންނަ އޭޕްރީލް މަހު ބާއްވާ ރައްޔިތުންގެ މަޖިލީހުގެ އިންތިހާބުގައި ވެސް ވޯޓު ލެވޭ ގޮތަށް ހަމަޖައްސާފައިވާ ކަމަށް އިލެކްޝަންސް ކޮމިޝަން (އީސީ) އިން ބުނެފިއެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި މައުލޫމާތު ދެއްވަމުން އީސީގެ ރައީސް އަހުމަދު ޝަރީފު ވިދާޅުވީ، ރަޖިސްޓްރީ ކުރުމުގެ މަސައްކަތް މުޅިން އަލަށް ނުފަށައި ރިޔާސީ އިންތިހާބުގައި ރަޖިސްޓްރީވި ތަނުގައި ވޯޓުލެވޭނެ ކަމަށެވެ. ނަމަވެސް އެއިރު ރަޖިސްޓްރީވި ތަން ނޫން އެހެން ތަނެއްގައި ވޯޓުލާން ބޭނުންވާނަމަ އަލުން ރަޖިސްޓްރީވުމުގެ ފުރުސަތު އޮންނާނެ ކަމަށް ޝަރީފު ވިދާޅުވިއެވެ.\nމީގެ އިތުރުން، މަޖިލިސް އިންތިހާބުގައި ބޭރުގެ ހަތް ގައުމެއްގައި 150 މީހުންނަށްވުރެ ގިނަ މީހުން ވޯޓު ލާން ރަޖިސްޓްރީ ކުރާނަމަ ވޯޓު ފޮށި ބަހައްޓާނެ ކަމަށް އީސީން ބުންޏެވެ. އެއީ އިންޑިއާގެ ދެ ސަރަހައްދަކާއި، ސިންގަޕޫރާއި، ލަންޑަނާއި، ސްރީލަންކާއާއި، ބަންގްލަދޭޝްގެ އިތުރުން މެލޭޝިއާގައެވެ.\nއަންނަ އޭޕްރީލް މަހުގެ ހަވަނަ ދުވަހު ބާއްވާ މަޖިލިސް އިންތިހާބުގައި ވޯޓުލުމުގެ ހައްގު ލިބިފައިވާ މީހުންގެ ލިސްޓު އާންމު ކުރާނީ މި މަހުގެ 20 ވަނަ ދުވަހުގައި ކަމަށް އީސީން ބުންޏެވެ. އަދި އިންތިހާބުގައި ވޯޓު ފޮށި ބަހައްޓާ ތަންތަން އިއުލާން ކުރާނީ އަންނަ ފެބްރުއަރީ މަހުގެ 10 ވަނަ ދުވަހުގައި ކަމަށް ބުންޏެވެ.


Yameen Gasimah Kuravvaa Thaureef Gabooleh Nukurevey: Abdulla Riyaz\nރައީސް ޔާމީނާއި، ގާސިމް ޖޭޕީ އޮފީސް ތެރޭގައި-- ފޮޓޯ: ވީމީޑިއާ\n19 ޑިސެންބަރ 20182ކޮމެންޓް\nކުރީގެ ރައީސް އަބްދުﷲ ޔާމީން ޖުމްހޫރީ ޕާޓީގެ ލީދަރު ގާސިމް އިބްރާހިމަށް ކުރައްވާ ތައުރީފުތައް ގަބޫލެއް ނުކުރެއްވޭ ކަމަށް ޖޭޕީގެ ޕާލަމެންޓަރީ ގުރޫޕު ލީޑަރު އަބްދުﷲ ރިޔާޒު ވިދާޅުވެއްޖެއެވެ.\nފަހަކަށް އައިސް ރައީސް ޔާމީން އާއްމުންނާއި މުހާތަބު ކުރައްވާ ކޮންމެ ފަހަރަކު ގާސިމަށް ތައުރީފު ކުރައްވައެވެ. އެގޮތުން އިއްޔެ މެންދުރު ބޭއްވި ނޫސްވެރިންގެ ބައްދަލުވުމުގައިވެސް ރައީސް ޔާމީން ވަނީ ގާސިމަށް ވަރަށް ބޮޑަށް ތައުރީފު ކުރައްވައި މުޅި ކޯލިޝަނުގެ އެންމެ ބޮޑު ކޮންޓްރިބިއުޝަން އަކީ ގާސިމް ކަމަށް ސިފަ ކުރައްވާފައެވެ.\nރައީސް ޔާމީންގެ ވާހަކަ ތަކަށް ރައްދު ދެއްވަމުން ރިޔާޒު ވިދާޅުވީ ވެރިކަމުގައި ހުންނެވިއިރު ގާސިމް ކަމަކު ނުދާ ކަމަށެވެ. އެހެން ނަމަވެސް ވެރިކަން ގެއްލި ކޮންވައިފާ ވައްކަމާއި ކަރޮޕްޝަންތައް ބޯމަތިވެ، ޕާޓީ ގެއްލި ކައިރީގައިތިބި މީހުންވެސްް ދުރަށް ދާ ހިސާބުން ދައްކަވާ ވާހަކަ ގަބޫލު ކުރަންވީތޯ ކަމަށް ރިޔާޒު ވިދާޅުވިއެވެ.\nރައީސް ޔާމީން އިއްޔެ ވިދާޅުވީ ގާސިމްއަކީ ކުރިންވެސް އެކުގައި މަސައްކަތް ކޮށްފައިވާ ބޭފުޅެއް ކަމަށެވެ. އަދި އެކަމަށް (ސިޔާސީ މަސައްކަތްއެކުގައި ކުރުމަށް) ގާސިމް ވަޑައިގަންނަވައިފި ނަމަ މަރުހަބާ ދަންނަވާނެކަމަށް ރައީސް ޔާމީން ވިދާޅުވިއެވެ.\n"އަޅުގަނޑު ދަންނަވާލަން ބޭނުންވަނީ މިހާރު ތިކޯލިޝަންގައި އުޅުއްވާ ލީޑަރުންނަށް ބަލާއިރު، ކޯލިޝަން ހިފަހައްޓާ ވެރިކަން ބަދަލުވެ މި ހުރިހާކަމެއްގެ އެންމެ ބޮޑު ކޮންޓްރިބިއުޝަނަކަށް، އެންމެބޮޑު ހިއްސާއެއް އަދާކުރެވުނު ބޭފުޅަކަށް ހުންނާނީ ގާސިމޭ އިނގޭތޯ" ރައީސް ޔާމީން ވިދާޅުވިއެވެ.\nރައީސް ޔާމީން ވިދާޅުވީ ގާސިމަކީ ވަރަށް ގިނަ ދިވެހި ރައްޔިތުނަށް އެހީވާ ބޭފުޅެއްކަމަށާއި ކޯލިޝަންގެ ތެރޭގައި އެންމެ ބޮޑު ސްޓްރެންތެއް އޮތީވެސް ގާސިމްގެ ކަމުގައެވެ. އަދި ގާސިމަށް ރަނގަޅުގޮތް އެދިވަޑައިގަންނަވާކަމަށް ރައީސް ޔާމީން ވިދާޅުވިއެވެ.\n"ދެން އަޅުގަނޑާ ގާސިމާއި އެއްކޮށް މަސައްކަތްކުރާތަން ފެނިދާނެތޯ، ކުރިއަށްހުރި ތަނުގައި ވިސްނަންހުރި ކަންކަންދެއްތޯ، އެކުގައި މަސައްކަތް ނުކުރެވެންވީ ސަބަބެއްވެސް ނެތް" ރައީސް ޔާމީން ވިދާޅުވިއެވެ.\nޖޭޕީ ޕީޕީއެމް ރައީސް ޔާމީން ގާސިމް އިބްރާހިމް\nކަލޭ ކެނެރީގޭ ނަޝީދަށް ދުވަހަކުވެސް ތާއިދެއް ނުކުރާނެ. ނަސީދުގެ ވެރިކަން ވައްޓާލި މީހަކަށް މިސަރުކާރު ތާއިދެއް ނުކުރާނެ. އެމް. ޑީ.ޕީ މީހުން ދުވަހަކުވެސް ކަލެއަކަށް ހިތް ހެވެއް ނުކުރާނެ.\nސޭޓް ގެ ދުވަސްދަނީ ދެން ޢުމުރުގެބާކީ އޮތްބައި ޖަލައްދާން ތައްޔާރުވޭ


rattehi vegen ulhey kujja akiy ihnan v kujjaa kan ingeyny kihineh?\nދެ ލޯބިވެރިން ކައިވެނިކޮށްގެން\nރައްޓެހިވެގެން އުޅޭ ކުއްޖާއަކީ އިންނަންވީ ކުއްޖާކަން އިނގޭނީ ކިހިނެތް؟\n12 ޖެނުއަރީ 2021 - 08:21:55\nމި ޒަމާނުގައި ކައިވެނީގެ ކުރިން ގިނަ މީހުން ލޯބީގެ ގުޅުންތަކުގައި އުޅެއެވެ. އެއީ އިންނަން އުޅޭ ކުއްޖާ ބޮޑަށް ދެނެގަންނަން ކަމުގައި ގިނަ ބަޔަކު ބުނެއެވެ. ނަމަވެސް ކައިވެނީގެ ފަހުން ވަރަށް ގިނަ ކަންތައް ބަދަލުވެގެން ދެއެވެ. އެހެންކަމުން ރައްޓެހިވެގެން އުޅޭ ކުއްޖާއަކީ އިންނަން ރަނގަޅު ކުއްޖާކަން އިނގެނީ ކިހިނެއް ހެއްޔެވެ؟\nލޯބީގެ ގޮތުން ގުޅިގެން އުޅޭ ކުއްޖާއަކީ ހިތް ސާފު ކުއްޖަކަށް ވާން ވާނެއެވެ. މީހުންގެ ކުރިމަތީގައި އެހެން ގޮތަކަށް އަދި ފަރުދާގެ ފަހަތުގައި ތަފާތުކޮށް އުޅޭ ކުއްޖަކަށް ވެގެން ނުވާނެއެވެ. އޭނާ ވާން ޖެހޭނީ އަމިއްލަ ނަފްސަށް އިތުބާރު ހިފޭ ދެފުށް ފެންނަ ކުއްޖަކަށެވެ.\nއަދި އެ ކުއްޖާއަކީ ޝައްކު ބަލިން ފޯވެފައިވާ ކުއްޖަކަށް ވެސް ވެގެން ނުވާނެއެވެ. އޭނާގެ ކިތައްމެ ގިނަ ފިރިހެން ރަހުމަތްތެރިން ހުރި ކަމުގައި ވިޔަސް އިތުބާރު ކުރަން ވާނެއެވެ. އަދި އޭނާ ވެސް އެހާ އިތުބާރު ދޭ ކުއްޖަކަށް ވާން ޖެހެއެވެ.\nރަހުމަތްތެރިންނާއި އާއިލާގެ މީހުންނަކީ އަހަރުމެންނަށް ވަރަށް މުހިންމު ބަޔެކެވެ. އެހެންކަމުން އިންނަން އުޅޭ ކުއްޖާ ވާން ވާނީ އެމީހުންނާ ގުޅޭ ހިތްހެޔޮ ކުއްޖަކަށެވެ. އަދި އެމީހުންނާ އެކު ގުޅުން ދަމަހައްޓާ ކުއްޖަކަށް ވެސް ވާން ވާނެއެވެ.\nރަހުމަތްތެރިންނާ އެކު ކަނީ\nކޮންމެ މީހަކީވެސް އަބަދު އެއްގޮތަކަށް ހުންނާނެ މީހެއް ނޫނެވެ. ދުވަސް ދާ ވަރަކަށް މީހާގެ ސޫރައަށް ތަފާތު ބަދަލުތައް އަންނާނެއެވެ. ނަމަވެސް އޭނާއާ ދޭތެރޭ އޮންނަ ލޯބި ބަދަލު ވެގެން ނުވާނެއެވެ. އޭނާއަކީ ތިމާއަށް ދުނިޔެއިން އެންމެ ރީތި މީހާއަށް ވާންވާނެއެވެ. އެހެން ނޫނީ ކައިވެނީގެ ގުޅުމަކަށް ގޮސް އެ ގުޅުން މަސައްކަތް ނުކޮށްފާނެއެވެ.\nހަޔާތުގެ ބައިވެރިޔަކަށް ހޮވާ މީހާގެ ގައިގައި ހުރުން މުހިންމު އެއް ސިފައަކީ އޭނާ އަކީ ރަހުމަތްތެރިޔަކަށް ވުމެވެ. އޭރުން ދެމީހުން ދޭތެރޭގައި އެއްވެސް ސިއްރެއ ނުހުންނާނެއެވެ. އަދި ގުޅުމަށް ބުރޫއަރާފާނެ އެއްވެސް މައްސަލައެއް ޖެހުމުގެ ފުރުސަތު ވެސް ހަނިވެގެން ދާނެއެވެ.\nމިހާރު ތި ގެންގުޅޭ ލޯބިވެރިޔާއަކީ އިންނަން އެންމެ ރަނގަޅު ކުއްޖާކަން ދޭހަވާ އެއް ކަމަކީ އޭނާ އަކީ ތިމާއަށް ހިތްހަމަޖެހުން ގެނެސްދޭ މީހަކަށް ވުމެވެ. ދުވަސް ކިތައްމެ ބުރަކޮށް ދިޔަކަމުގައި ވިޔަސް އޭނާގެ އެންމެ ފެނިލުމަކުން ހިތަށް ހަމަޖެހުން ލިބިގެންދާނެއެވެ. އަދި އޭނާގެ އުފާވެރި މޫނު ފެނި އަމިއްލަޔަށް އެ އުފާ އިހްސާސް ކުރެވިގެން ދާނެއެވެ.\nއެހެންކަމުން މީހަކާ އިނުމުގެ ކުރިން ލޯބީގެ ގޮތުން ގުޅިގެން އުޅޭ ކުއްޖާގެ ފަރާތުން މި ކަންކަން ފެނޭތޯ ބެލުމަކީ މުހިންމު ކަމެކެވެ. އޭރުން ކައިވެނީގެ ގުޅުން ގިނަ ދުވަހު ދެމިގެންދާނެއެވެ.


REPORT: Tourism 20 islaahuge badhalakee kobaa?\nރާއްޖޭގައި 1972 ވަނަ އަހަރު އުފެދުނު ފުރަތަމަ ރިސޯޓާއެކު، ރާއްޖެ ދުނިޔޭގެ ބްރޭންޑަކަށް ބަދަލުވި އެވެ. ދުނިޔެއަށް ރާއްޖެ މަޝްހޫރު ވެގެން ދިޔައީ، "ދުނިޔެ މަތީގެ ސުވަރުގޭ" ގެ ގޮތުގަ އެވެ. އެހެންވެ ޓޫރިޒަމް ސިނާއަތުގައި އިންވެސްޓް ކުރާ މީހުންގެ އަދަދު އިތުރު ވެގެން ދިޔަ އެވެ. މިހާރު ރާއްޖޭގައި 150 ރިސޯޓެއް ހިންގާއިރު، މި އިންވެސްޓްމަންޓްތަކުގެ އަގު އެތަށް ބިލިއަން ޑޮލަރަކަށް އަރަ އެވެ. ރާއްޖޭގައި ވެރިކަން ކުރި ސަރުކާރުތަކުން އަބަދު ވެސް ވިސްނީ މި ސިނާއަތުގައި ކުރު މަގަކުން ގޮސް ފައިސާ ހޯދާށެވެ.\nވިސްނުމުގައި ހުންނަނީ ވެސް އެކަމެވެ. އެންމެ ފަސޭހައިން ފައިސާ ހޯދޭނެ ގޮތަކީ މި ސިނާއަތުގެ ރާޒުވާ ކުޅިބައި އެކި ތަންތަނަށް ބަދަލު ކޮށްގެންނެވެ. މި ސަރުކާރުން ވެސް މިފަދަ ބަދަލެއް ގެންނަން މަސައްކަތް ފަށާފަ އެވެ. "ފަސޭހައިން ފައިސާ ހޯދަން" ސަރުކާރުން މިވަނީ ޓޫރިޒަމް ގާނޫނަށް ބޮޑު ބަދަލެއް ގެންނަން މަސައްކަތް ފަށާފަ އެވެ. އެކަމަކު މި ބަދަލުން އަންނާނީ ފެންނާނީ ކޮން ކަމެއް ހެއްޔެވެ؟ ގުޅިފައިވަނީ ކޮން ކަމަކާ؟\nޓޫރިޒަމް ގާނޫނު ބަދަލު ކުރުން ގޮސް ޖެހެނީ އަންނަ އަހަރަށް ފާސް ކުރި ދައުލަތުގެ ބަޖެޓާ އެވެ. ދަރަނި ބޮޑު، އާމްދަނީގެ މަގުތައް އަމުދުން ނެތް މި ބަޖެޓަށް ފައިސާ ހޯދަން ޓޫރިޒަމް ގާނޫނު ބަދަލު ކުރުމުގެ މައިގަނޑު ބޭނުމަކީ މިއެވެ. އެހެންވެ އަންނަ އަހަރުގެ ބަޖެޓަށް ފައިސާ ހޯދަން ކުރު ގަޅުވާލައިގެން ޓޫރިޒަމް ގާނޫނަށް 20 އިސްލާހެއް ގެންނަން ހުށަހަޅާފައިވެ އެވެ. މިގޮތުން ގެންނަ އެންމެ ބޮޑު ބަދަލަކީ ރާއްޖެއަށް ރިއަލް އެސްޓޭޓް ޓޫރިޒަމް ރާއްޖެއަށް ތައާރަފު ކުރުމެވެ. ސަރުކާރުން އަންދާޒާ އަކީ ބަޖެޓަށް 154.2 މިލިއަން ރުފިޔާ އިތުރަށް ހޯދުމެވެ. މި ބަދަލާއެކު ރާއްޖޭގައި ޕްރައިވެޓް އައިލެންޑް ހެދުމާއި މަހުޖަނުންނަށް ސެކަންޑް ހޯމް ނުވަތަ އަމިއްލަ ގެއެއް ހޯދުމުގެ ފުރުސަތު ލިބޭނެ އެވެ. ހއ. އަތޮޅު ދައްޕަރުގައި ސެކަންޑް ހޯމް ތަކެއް ހަދަން ނިންމާފައިވާ ކަމަށް މިހާރުވެސް ވަނީ ބުނެފަ އެވެ.\nމި ސަރުކާރުގެ އެންމެ ނުފޫޒު ގަދަ އެއް މިނިސްޓަރު ކަމަށްވާ އިކޮނޮމިކް މިިސްޓަރު ފައްޔާޒު އިސްމާއީލް ވިދާޅުވެފައިވާ ގޮތުގައި ސެކްންޑް ހޯމްގެ ގޮތުގައި ހަދަނީ ބޭރުގެ މީހުންނަށް ވިއްކާ ލަގްޒަރީ އެޕާޓްމެންޓް ތަކެކެވެ.\n"މިއީ ދުނިޔޭގެ އެހެން ގައުމުތަކުގައި ވެސް ކޮށް އުޅޭ ކަމެއް. އަޅުގަނޑުމެންނަށް ފެންނާނެ އެއީ ދުނިޔޭގައި ކާމިޔާބު މޮޑެލެއްކަން މިހާރު އޭގެ މަޝްވަރާތައް ވެސް ކުރި އަށް އެބަދޭ ވަރަށް ބާރަށް،" ފައްޔާޒު ވިދާޅުވި އެވެ.\nސަރުކާރުގެ އަންދާޒާއަކީ ޕްރައިވެޓް އައިލެންޑަކަށް މަދުވެގެން 15 މިލިއަން ޑޮލަރުގެ އެކުއިޒިޝަން ކޮސްޓެއް ލިބުމެވެ. ފައްޔާޒު ވިދާޅުވެފައިވާ ގޮތުގައި ޕްރައިވެޓް އައިލެންޑް ކޮންސެޕްޓް ސަރުކާރުން ހުށަހަޅާފައި ވާނީ، ދައުލަތުގެ ދަރަނި ބޮޑުވެ، ވީ އެންމެ އަވަހަކަށް އާމްދަނީ އިތުރު ކުރަންޖެހިފައި ވާތީ އެވެ.\n"ޕްރައިވެޓް އައިލެންޑް ބޮޑެތި މުއްސަނދިންނަށް، ޓޫރިޒަމް ބޭނުމަކަށް ނޫން، މި ގާނޫނުން މިދެނީ، އެ މީހުންގެ އަމިއްލަ ބޭނުމަށް،" ފައްޔާޒް ވިދާޅުވި އެވެ.\nމިސަރުކާރުގައި ނުފޫޒު ގަދަ އިކޮނޮމިކް މިނިސްޓަރު ފައްޔާޒު އިސްމާއިލް -- ފޮޓޯ: މަޖިލިސް\nމި ކަން ކުރަން ފަހި ކުރުމުގެ ގޮތުން އިމިގްރޭޝަން ގާނޫނު ވެސް ވަނީ އިސްލާހު ކޮށްފަ އެވެ. އިމިގްރޭޝަން ގާނޫނު މިހާރު އޮތް ގޮތުން ސަރުކާރުން ކަނޑައަޅާ ވިޔަފާރި އަކަށް 250،000 ޑޮލަރު (3.8 މިލިއަން ރުފިޔާ) އަށް ވުރެ ބޮޑެތި އަދަދުތަކުން އިންވެސްޓް ކުރާ ފަރާތް ތަކަށް ހާއްސަ އިނާޔަތްތަކާއެކު ރެޒިޑެންސް ވިސާ ލިބޭނެ އެވެ. ކުރިން އޮތް 50 މިލިއަން ރުފިޔާގެ ލިމިޓް ކޮޑަކޮށްފައި ވަނީ "ގޮތް ހުސްވެގެން" ނެވެ- މި ރިއަލް އެސްޓޭޓް ޓޫރިޒަމްގެ ދަށުން ރާއްޖޭގައި މަހުޖަނުނަށް އަމިއްލަގެ އެޅުމުގެ މަގު ފަހިވާނެ އެވެ.\nމި ސަރުކާރުގެ ވެރިން ދެކޭ ގޮތުގައި މި ބަދަލުތަކާ މެދު ޓޫރިޒަމް ވިޔަފާރި ވެރިން ތިބީ އުފުލުން ފޮޅިފަ އެވެ. ބައެއް ވިޔަފާރިވެރިން ވެސް ދެކެނީ އެގޮތަށެވެ. މީގެ ސަބަބުން ވިޔަފާރީގެ އިތުރު ފުރުސަތުތަކެއް ހުޅުވިގެން ދާނެ އެވެ.\nޓޫރިޒަމް ގާނޫނަށް ގެންނަ އިސްލާހުތަކާއެކު ރާއްޖޭގައި "އިންޓަގްރޭޓެޑް ޓޫރިޒަމް" ފައްކާ ކުރަން މަގު ފަހިވާނެ އެވެ. ރާއްޖޭގައި އިންޓަގްރޭޑެއް ޓޫރިޒަމް ޕްރޮޑަކްޓަ ތަކެއް ތައާރަފު ކުރަން މިދިޔަ ސަރުކާރުން ވެސް މަސައްކަތް ކުރި އެވެ. އެކަމަށްޓަކައި ލ. ބަރެސްދޫގައި ބޮޑު މަޝްރޫއެއް ވެސް ފެށި އެވެ. ނަމަވެސް ކުރިއަށް ގެންދެވޭ ގޮތް ނުވެ އެ މަޝްރޫއު އޮތީ "ގާވެފަ" އެވެ.\nޓޫރިޒަމް ގާނޫނަށް މިހާރު ގެންނަ ބަދަލާއެކު އިންޓިގްރޭޓަޑް ޓޫރިޒަމް ޕްރޮޖެކްޓުތައް ފަށައި، ރަށްތަކާއި ފަޅުތަކުގައި އެހެން ފަރާތްތަކާއެކު ވިޔަފާރި ކުރުމުގެ މަގު ފަހި ވެގެން ދާނެ އެވެ. އަދި ރިސޯޓާއި ގެސްޓް ހައުސް ފަދަ ތަންތަން ހިންގާ ފަރާތް ތަކުން، ހެޑް ލީސްގެ މުއްދަތަށް ކޮޓަރިތަކާއި ބިންތައް އެކި ފަރާތްތަކަށް ވިއްކާލަން ފުރުސަތު ލިބޭނެ އެވެ.\nސަރުކާރުން ގަބޫލު ކުރާ ގޮތުގައި ޓޫރިޒަމް ގާނޫނު އިސްލާހު ކުރުމުން ޓޫރިޒަމަށް ދޫކޮށްފައިވާ 85 ރަށް އަލުން މާކެޓަށް ނެރެން މަގު ފައިވާނެ އެވެ، ރަށްތައް ނުހެދި ތިބި ފަރާތް ތަކަށް ރަށުން ބައެއް ދޫކޮށްލައިގެން އެ ރަށަށް އިންވެސްޓަރެއް ހޯދުމުގެ މަގު ފަހިވާނެ އެވެ.\nމުޅި މަޖިލީހުގެ ކޮމިޓީއެއްގައި މާވަށު ދާއިރާގެ އިދިކޮޅު މެންބަރު އަދި ކުރީގެ އިކޮނޮމިކް މިނިސްޓަރު މުހައްމަދު ސައީދު -- ފޮޓޯ: މަޖިލިސް\nރާއްޖޭގައި މިހާރު ޓޫރިޒަމް ބިމު ކުލި އެތުރިފައިވާ ގޮތަށް ވެސް މި އިސްލާހުތަކާއެކު ބޮޑު ބަދަލެއް އަންނާނެ އެވެ. ބިލް މިހާރު ފަރުމާކޮށްފައި ވަނީ ރާއްޖޭގެ އުތުރާއި ދެކުނުގެ ޓޫރިޒަމްގެ ބޭނުމަށް ދޫކުރާ ތަންތަކުގެ ކުލި ކުޑަ ވާގޮތަށް އެވެ. ސަރުކާރުން ބުނަނީ މި ބަދަލުތަކުގެ ސަބަބުން ދައުލަތުގެ އާމްދަނީ އިތުރުވާނެ ކަމަށެވެ. އެކަމަކު މި ބަދަލަށް ފާޑު ކިޔާ ފަރާތްތަކުން ދެކޭ ގޮތުގައި މި އިސްލާހުތަކާއެކު ޓޫރިޒަމުން ލިބޭ އާމްދަނީ ބޮޑު ތަނުން ދަށް ވެގެން ދިއުމުގެ ފުރުސަތު އެބައޮތް އެވެ.\nކުރީގެ އިކޮނޮމިކް މިނިސްޓަރު މުހައްމަދު ސައީދު ވިދާޅުވެފައިވާ ގޮތުގައި އިގުތިސޯދީ ގޮތުން ދަތި ދަނޑިވަޅެއްގައި ދައުލަތަށް ޔަގީން ކަމާއެކު އާމްދަނީ ލިބެން އޮންނަނީ ޓޫރިޒަމްގެ ބިމު ކުލިންނދވެ. މި ބިލާއެކު ސަރުކާރަށް ދައުލަތަށް ލިބެން ޖެހޭ 130 މިލިއަނަށް ވުރެ ގިނަ ރުފިޔާ ގެއްލިގެން ދާނެ އެވެ.\n"ދެން މި ބުނަނީ އަޅުގަނޑުމެން ލަފާކުރަމޭ ފަޅުން ފަޅު ވިއްކައިގެން ގޯތިން ގޯތި ވިއްކައިގެން މިވެނިވަރެއް ލިބޭނެ ކަމަށް،" މިނިސްޓަރު ސައީދު ވިދާޅުވި އެވެ.\nރައްޔިތުންގެ މަޖިލިސް މުހައްމަދު ސައީދު ޓޫރިޒަމް + މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފިނޭންސް މިނިސްޓްރީ މިނިސްޓްރީ އޮފް ޓޫރިޒަމް އިގްތިސޯދު ޑރ. އަބްދުﷲ މައުސޫމް އިބްރާހިމް އަމީރު ފައްޔާޒް އިސްމާއީލް ޓޫރިޒަމް ރިއަލް އެސްޓޭޓް


REPORT: 2021 ah rescue budget eh, vaudhu thah fuhdheyne baa?\n2021 އަށް "ރެސްކިއު" ބަޖެޓެއް، ވައުދުތައް ފުއްދޭނެބާ؟\n10 ނޮވެންބަރ 2020 - 10:21:15\nވެރިކަމުގައި ރައީސް އިބްރާހިމް މުހައްމަދު ސޯލިހަށް ކުރިމަތިލައްވަން ޖެހިވަޑައިގެންފައި މި ވަނީ މީގެ ކުރިން ދިވެހި ރައީސަކު ތަޖުރިބާ ކުރަންޖެހިފައިވާ ހާލަތެއް ނޫނެވެ. ކޮވިޑް-19ގެ ޕެންޑެމިކުގައި ދުނިޔެއާއެކު ދިވެހިރާއްޖެ ވެސް މި އޮތީ އިނދަޖެހިފަ އެވެ.\nވެރިކަމަށް ދެ އަހަރު ފުރެން ގާތްވެފައިވާއިރު ރާއްޖޭގެ ޓޫރިޒަމް މަރުވެ، އިގްތިސާދު މި އޮތީ އެތައް ޕަސެންޓަކުން ކުޑަވެފަ އެވެ. އެކަމަކު ރައީސް ސޯލިހުގެ އެންމެ ބޮޑު ގޮންޖެހުމަކީ ކުރިއަށް އޮތް 2021 އެވެ. އެއީ އެމަނިކުފާނުގެ ރިޔާސީ ވައުދުތައް ފުއްދުމުގެ އުއްމީދެއް އޮތީ ރާއްޖޭގެ އިގްތިސާދު ކުރިއަށް އޮތް އަހަރު ސަލާމަތް ކުރެވިގެން ކަމަށް ވާތީ އެވެ.\nއަންނަ އަހަރަށް ސަރުކާރުން ހޯމަ ދުވަހު ހުށަހަޅާފައި ވަނީ "ރެސްކިއު" ބަޖެޓެކެވެ. ބަޖެޓު ހުށަހަޅަމުން ފިނޭންސް މިނިސްޓަރު އިބްރާހިމް އަމީރު ވިދާޅުވީ ބަޖެޓުގެ އަމާޒަކީ ރާއްޖޭގެ އިގްތިސާދު ވީހާ ވެސް އަވަހަކަށް ކޮޅަށްޖެހުމާއެކު "ޖަޒީރާ ރާއްޖެ" މެނިފެސްޓޯގައި ކުަލަޖެއްސުން ކަމަށެވެ.\nރައީސް ސޯލިހުގެ ސަރުކާރުގެ ފަރާތުން އަންނަ އަހަަރަށް ހުށަހަޅާފައި ވަނީ 34 ބިލިއަން ރުފިޔާގެ ބަޖެޓެކެވެ. އެއީ މިއަހަރަށް ސަރުކާރުން ހުށަހެޅި ބަޖެޓަށް ވުރެ ކުޑަ އަދަދެކެވެ. ނަމަވެސް 2020 ގެ ބަޖެޓަށްވުރެ ދަރަނި ބޮޑު ބަޖެޓެކެވެ. އަމީރު ވިދާޅުވީ 2021 ބަޖެޓުން ސަރުކާރުން މައިގަނޑު ހަތް ކަމެއް ހާސިލް ކުރަން ބޭނުންވާ ކަމަށެވެ.\nޕެންޑެމިކުގައި ރާއްޖެއަށް ލިބުނު ސިއްހީ، އިޖްތިމާއީ އަދި އިގްތިސާދީ ގެއްލުންތަކުން އަރައިގަތުން\nސަރުކާރުގެ ހިންގުމާއި ހިދުމަތްތައް ލާމަރުކަޒީ ކުރުމާއެކު ސަރަހައްދީ ތަރައްގީ ގެނައުން\nވިޔަފާރިތަކަށް ކުރިއަށްދެވޭނެ މަގެއް ދެއްކުން\nއާންމު އަދި އިޖްތިމާއީ ހިދުމަތްތައް އަދި ދިރިއުޅުގެ ފެންވަރު މަތިކުރުން\nއިގްތިސާދީ ކާރިސާއަކާ ކުރިމަތިލުމުގެ ގާބިލްކަން އިތުރު ކުރުން\nމެދުރާސްތާގައި ފުދުންތެރި ދައުލަތެއް ބިނާ ކުރުން\nކުރިއަށް އޮތް ގޮންޖެހުން ބޮޑު ނަމަވެސް ސަރުކާރުގެ ވިސްނުން ހުރީ ޕޮޒިޓިވްކޮށް ޗެލެންޖާ ކުރިމަތިލާންކަން މިނިސްޓަރު އަމީރުގެ ވާހަކައިން އެނގިގެން ދިޔަ އެވެ.\n"މިއީ ހަމަ ޔަގީނުންވެސް ފަހަތަށް ޖެހެންވީ ވަގުތެއް ނޫން. މިހާރު މި އޮތް ހާލަތުން އަރައިގަނެ، އިގްތިސާދު ވީ އެންމެ އަވަހަކަށް ރިބައުންޑްކުރުމަށް އޮތް ހައްލަކީ ފިސްކަލް ޕޮލިސީ މެދުވެރިކޮށް އިގްތިސާދު ސްޓިމިއުލޭޓްކުރުން. މިއީ އަޅުގަނޑުމެންގެ މާލީ ހާލަތު ތަންދިން އެންމެ ބޮޑަކަށް، އިގްތިސާދީ ހަރަކާތް ސްޓިމިއުލޭޓްކޮށް، އިތުރު މަޝްރޫޢުތައް ފަށައި، އިޤްތިސާދު ސިންދަފާތުކޮށް، ވިލުންވެރިކަން އިތުރުކޮށް، ސަރަހައްދީ ތަރައްޤީ އަށް އިންވެސްޓްކުރަންވީ ވަގުތު،" އޭނާ ވިދާޅުވި އެވެ.\nރައްޔިތުންނާއި ވިޔަފާރިތަކަށް ސަރުކާރުން އެހީވުމަށް ފަސްނުޖެހޭނެކަމުގެ ޔަގީންކަން ވެސް އަމީރު ރައްޔިތުންނަށް ދެއްވި އެވެ.\n"މި ވަގުތަކީ ރައްޔިތުންނާއި ވިޔަފާރިތަކަށް ސަރުކާރުން ސަޕޯޓް ކޮށްދޭންވީ ވަގުތު. އިޤްތިސާދީ ހަރަކާތްތައް އަލުން އަނބުރާ އެންމެ މަތީ ގިޔަރަށް ދީލާލުމަށް ކުރަން ޖެހޭ ކަންކަމަށް މި ބަޖެޓުން ޖާގަ ދީފައިވާނެ. އަދި ސަރުކާރުގެ އެންމެ މުހިއްމު އަމާޒުތައް ހާސިލުކުރުމަށް ބަޖެޓުގައި ހިމެނިފައިވާ ކަންތައްތައް ތަރުތީބުކުރެވިފައިވާނެ،" ސަރުކާރުގެ ވިސްނުން ހާމަ ކުރައްވަމުން އަމީރު ވިދާޅުވި އެވެ.\nކޮންމެއަކަސް ރައީސް ސޯލިހުގެ ވެރިކަމުގެ ވައުދުތައް ފުއްދުމާ 2021 ވަނަ އަހަރުގެ ބަޖެޓާ ވަނީ ވަރަށް ބޮޑަށް ގުޅިފަ އެވެ. އަންނަ އަހަރު ކާމިޔާބު 12 މަހަށް ހެދުން ރައީސް ސޯލިހަށް ވަރަށް މުހިންމެވެ.\nބަޖެޓް 2021ފިނޭންސް މިނިސްޓްރީގެ ދާއިރާފިނޭންސްސަރުކާރު


ޤުރުއާނާއި ބެހޭ މަރުކަޒު އަޅަން އަނެއްކާވެސް ސޮއިކޮށްފި – Mikal News\nފުވައްމުލައް ސިޓީގައި ޤުރުއާނާބެހޭ މަރުކަޒެއް ޢިމާރާތްކުރުމުގެ އެއްބަސްވުމުގައި ރައިސާ ޕްރައިވެޓް ލިމިޓަޑާއެކު މިނިސްޓްރީ އިން މިދިޔަ ހޯމަ ދުވަހު ސޮއިކޮށްފިއެވެ. ރައިސާ ޕްރައިވެޓް ލިމިޓެޑްގެ ފަރާތުން މި އެއްބަސްވުމުގައި ސޮއިކުރައްވާފައިވަނީ އެކުންފުނީގެ އެޗް.އާރް މެނޭޖަރ މުސްޠަފާ މުޙައްމަދުފުޅެވެ. އަދި އިސްލާމިކް މިނިސްޓްރީއިން މި އެއްބަސްވުމުގައި ސޮއިކުރައްވާފައިވަނީ، މިނިސްޓަރު ޑރ.އަޙްމަދު ޒާހިރު ޢަލީއެވެ.\n365 ދުވަސްތެރޭގައި ދެ ފަންގިފިލާއަށް ޢިމާރާތްކުރާގޮތަށް ހަމަޖެހިފައިވާ މި މަރުކަޒަކީ ދިވެހި ދައުލަތުން 12 މިލިއަން ރުފިޔާ ޚަރަދުކޮށްގެން ހަދާ ޢިމާރާތެކެވެ. މިޢިމާރާތުގެ ގްރައުންޑް ފްލޯގައި އޮޑިޓޯރިމަކާއި، ލައިބްރަރީއެއް އަދި މީޓިން ރޫމެއް ހަދަން ނިންމާފައިވާއިރު ފުރަތަމަ ފަންގިފިލާގައި ހަތަރު ކްލާސް ރޫމާއި ނަމާދު ކުރާނެ ތަނެއް ޢިމާރާތްކުރާނެއެވެ. ނަމާދުކުރާ ޖާގައިގައި އެއްފަހަރާ 30 މީހުންނަށް ނަމާދުކުރެވޭނެއެވެ.\nމި އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގައި މިނިސްޓަރ އޮފް އިސްލާމިކް އެފެއާޒް ޑރ. އަޙްމަދު ޒާހިރު ޢަލީ ވިދާޅުވިގޮތުގައި، ފުވައްމުލައް ސިޓީގައި ޤުރުއާނާބެހޭ މަރުކަޒެއް ޢިމާރާތްކުރުމުގެ އެންމެ ބޮޑު ބޭނުމަކީ ޤުރުއާނާބެހޭ މަރުކަޒުގެ ގޮފިތައް ހިންގުން އިތުރަށް ހަރުދަނާކޮށް، ކޯސްތަކުގައި ކިޔަވަމުންދާ ދަރިވަރުންނަށް އިތުރު ލުއިފަސޭހަތަކެއް ހޯދައިދިނުމުގެ ގޮތުންނެވެ.\nއަލަށް ބިނާކުރުމަށް ހަމަޖެހިފައިވާ ގުރުއާނާއި ބެހޭ މަރުކަޒުގެ ފުވައްމުލައް ގޮފި، ފޮޓޯ:ފައިލް\nމިދިޔަ ހޯމަ ދުވަހު ފުވައްމުލަކު ސިޓީގައި ޤުރުއާނާއި ބެހޭ މަރުކަޒުގެ އިމާރާތެއް އަޅަން ސޮއިކޮށްފައިވާއިރު ފާއިތުވީ 2020 ވަނަ އަހަރުގެ ފެބުރުއަރީ5ވަނަ ދުވަހު އިސްލާމިކް މިނިސްޓްރީއިން ވަނީ އަމިއްލަ ކުންފުންޏެއް ކަމަށްވާ މާރިޝް ކޮމްޕެނީ ޕްރައިވެޓާއި އެކު ވެސް ޤުރުއާނާއި ބެހޭ މަރުކަޒުގެ އިމާރާތެއް އެޅުމަށް ސޮއިކޮށްފައެވެ. 300 ދުވަހުގެ ތެރޭގައި ނިންމުމަށް އޭރު ހަވާލުކުރެވުނު މަސައްކަތުގެ އަގަކީ 7.2 މިލިއަން ރުފިޔާއެވެ.\nއަލަށް އިމާރާތް ކުރާ ފުވައްމުލައް ސިޓީ ގުރުއާނާއި ބެހޭ މަރުކަޒުގެ އެއްބަސްވުމުގައި ސޮއިކުރުން5ފެބްރުއަރީ 2020، ފޮޓޯ ފައިލް\nކީރިތި ޤުރުއާނާއި ބެހޭ އާ މި އިމާރާތް އެޅުމަށް ހަމަޖެހިފައި ވަނީ ކުރީގެ ފައުންޑޭޝަން ސްކޫލް ހުރި ބިމުގައެވެ.


Kendhikulhudhoo boalha dhanduge masakkaiy ninmaalaifi, dhen othee Alifushi, Gan adhi Fuvahmulah | Jazeera\tކެނދިކުޅުދޫ ބޯޅަ ދަނޑުގެ މަސައްކަތް ނިންމާލައިފި، ދެން އޮތީ އަލިފުއްޓާއި ގަން އަދި ފުވައްމުލައް - Jazeera\nކެނދިކުޅުދޫ ބޯޅަ ދަނޑުގެ މަސައްކަތް ނިންމާލައިފި، ދެން އޮތީ އަލިފުއްޓާއި ގަން އަދި ފުވައްމުލައް\nސާއިފް ޝިޔާދު September 5, 2020 124 views0\nނ. ކެނދިކުޅުދޫ ފުޓްބޯޅަ ދަނޑުގެ މަސައްކަތް ނިންމާލައިފިއެވެ.\nމި ދަނޑުގެ މަސައްކަތް ނިންމާލިކަން ހާމަކުރައްވައި މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހްމަދު މަހްލޫފް ކުރެއްވި ޓްވީޓެއްގައި ވިދާޅުވީ ދަނޑުގެ މަސައްކަތް މިހާރު ނިންމާލެވިފައިވާ ކަމަށެވެ. އަދި އެކަމުގައި އެހީތެރިވެދިން ކަމަށްޓަކައި އެރަށުގެ ޒުވާނުންނާއި ކައުންސިލް އަދި އެދާއިރާގެ މެމްބަރު އަހްމަދު އީސާއަށް މިނިސްޓަރު ވަނީ ޝުކުރު އަދާކުރައްވާފައެވެ. ހަމައެހެންމެ ކުރިޔަށް އޮތް ތަނުގައި މޮޅެތި ފުޓްބޯޅަ ކުޅުންތެރިންތަކެއް ފެނިގެންދާނެ ކަމަށް އުއްމީދުކުރައްވާ ކަމަށް މަހްލޫފް ވިދާޅުވިއެވެ.\nކެނދިކުޅުދޫގެ ދަނޑަށްފަހު ކުރިޔަށް އޮތް ހަފްތާގައި ރ. އަލިފުށީ ފުޓްބޯޅަ ދަނޑު އެއްކޮށް ނިންމާލައި ލ. ގަމާއި ފުވައްމުލައް ސިޓީގެ ދަނޑުގެ މަސައްކަތް ފެށިގެންދާނެ ކަމަށް މަހްލޫފް ވިދާޅުވިއެވެ.\nމި ދަނޑުގެ ސަބް ބޭސް މަސައްކަތް ދެ މިލިއަން ރުފިޔާއަށް ކޮށްދީފައިވަނީ ސިފައިންގެ ވެލްފެއަރ ކުންފުނިންނެވެ. އަދި 4.2 މިލިއަން ރުފިޔާއަށް ދަނޑުގައި ޓާފް އަޅާފައިވަނީ އަމީން ކޮންސްޓްރަކްޝަނުންނެވެ.\nރާއްޖޭގެ އެކި ކަންކޮޅުތަކުގައި ބޮޑު ފުޓްބޯޅަ ދަނޑުތައް އެޅުމަކީ ރައީސް ސޯލިހުގެ ރިޔާސީ ވައުދެއް ކަމަށްވާއިރު މީގެ ކުރިން ވަނީ ތ. ވިލުފުށީ ޓާފް ދަނޑާއި، ފ. ނިލަންދޫ ޓާފް ދަނޑުގެ އިތުރުން ނ. ހޮޅުދޫ ޓާފް ދަނޑުގެ މަސައްކަތް ނިންމާލާފައެވެ.


SunOnline: India aa dhekolhah kulhey match thakugai Rajjeyge team thah thafaathu\n"އިންޑިއާއާ ދެކޮޅަށް ކުޅޭ މެޗުތަކުގައި ރާއްޖޭގެ ޓީމުތައް ތަފާތު"\nޢަބްދުﷲ އައިމަން 18 Feb 2020, 16:20\nބެންގަލޫރުގެ ކޯޗު ކާލެސް ކުއަޑްރާޓް ---\nއިންޑިއާގެ ޓީމުތަކާ ދެކޮޅަށް ރާއްޖޭގެ ޓީމުތަކުން ކުޅޭ މެޗުތަކުގައި ކުޅުންތެރިންގެ ފަރާތުން ތަފާތުކަމެއް ފެންނަ ކަމަށް އޭއެފްސީ ކަޕްގެ ޕްލޭއޮފްގައި މާދަމާ ރާއްޖޭގެ މާޒިޔާއާ ދެކޮޅަށް ނުކުންނަ ބެންގަލޫރުގެ ކޯޗު ސްޕެއިނުގެ ކާލެސް ކުއަޑްރާޓް ބުނެފި އެވެ.\nމާދަމާގެ މެޗުގެ ކުރިން މިއަދު އޮތް ނޫސްވެރިންގެ ބައްދަލުވުމުގައި ކުއަޑްރާޓް ބުނީ މީގެ ކުރިން ރާއްޖޭގެ ކުލަބުތަކާއި ވާދަކޮށް ބެންގަލޫރު އަތުގަައި ރަނގަޅު ރިކޯޑެއް އެބައޮތް ކަމަށެވެ. އެކަމަކު އެއީ އަބަދު އެއް ހާލަތެއްގައި އޮންނާނެ އެއްޗެއް ނޫންކަމަށާއި ކުރީގެ މޮޅުތައް ލިބިފައި ހުރީ ކުޑަ ތަފާތަކުން ކަމަށް ކުއަޑްރާޓް ވަނީ ބުނެފަ އެވެ.\nމިފަހަރުގެ އޭއެފްސީއަށް އެންމެ ރަނގަޅަށް ތައްޔާރުވި އެއް ޓީމުކަމަށްވާ ބެންގަލޫރު ވަނީ މީގެ ކުރިން ރާއްޖޭގ ޓީމުތަކާ ދެކޮޅަށް އަށް މެޗެއް މީގެ ކުރިން ކުޅެފަ އެވެ. އެއީ މާޒިޔާއާ ދެކޮޅަށް ކުޅުނު ހަތަރު މެޗަކާއި، ޓީސީއާ ދެކޮޅަށް ކުޅުނު ދެ މެޗުގެ އިތުރުން ނިއުރޭޑިއަންޓާ ދެކޮޅަށް ކުޅުނު ދެ މެޗެވެ. އޭގެ ތެރެއިން ރާއްޖޭގެ ކުލަބަކަށް ހަމައެކަނި މޮޅުވެވުނީ 2018 ވަނަ އަހަރުގެ އޭއެފްސީ ގްރޫޕް ސްޓޭޖުގައި މާލޭގައި ކުޅުނު މެޗުންނެވެ. އެ މެޗު ނިމުނީ 0-2ގެ ނަތީޖާއަކުން ނިއުރޭޑިއަންޓް ކުރި ހޯދައިގެންނެވެ.\nކްއަޑްރާޓްގެ ހެޑް ކޯޗު ކަމުގެ ދަށުން ރާއްޖޭގެ ޓީމާ ދެކޮޅަށް އޭނާ މީގެ ކުރިން ނުކުން ހަމައެކަނި މެޗުގައި ނިއުރޭޑިއަންޓް އަތުން އެފަހަރު ބަލިވި އިރު އޭނާ ކަކުލަށް އަނިޔާވުމުގެ ސަބަބުން އެ މެޗުގައި އިރުޝާދު ދިނުމަށް މާލެ އައިސްފައެއް ނުވެއެވެ. އެހެން ކަމުން މިއީ އޭނާއަށް ވެސް ތަފާތު ތަޖުރިބާއެއް ކަމަށް ކުއަޑްރާޓް ދެކެ އެވެ.\n"ބެންގަލޫރަކީ ރާއްޖެއަށް ފަރިތަ ޓީމެއް. ގިނަ ހަނދާންތަކެއް ހިއްސާ ކުރެވިފައި ހުރީ. އަބަދުވެސް އުނދަގޫ މެޗުތަކެއް ރާއްޖޭގެ ޓީމުތަކާ ދެކޮޅަށް ކުޅެން ޖެހިފައި ހުރީ،" ކުއަޑްރާޓް ބުންޏެވެ.\nއޭނާ ބުނީ އިންޑިއާގެ ޓީމުތަކާ ދެކޮޅަށް ރާއްޖޭގެ ޓީމުތަކުން އަބަދު ވެސް ނުކުންނަނީ ތަފާތި ރޫހެއްގައި ކަމަށެވެ. އަދި ރާއްޖޭގެ ޓީމުތަކަކީ ޓެކްނިކަލީ ރަނގަޅު ކުޅުންތެރިންތަކެއް ތިބި ޓީމުތަކެއް ކަމުން މެޗުގެ ނަތީޖާ ކޮންމެ ގޮތަކަށް ވެސް ނުކުމެދާނެ ކަމަށް ކުއަޑްރާޓް ބުންޏެވެ.\n"ފުޓްބޯޅައިގެ ފީފާ ރޭންކިން އިން ބަލާއިރު ރާއްޖެ އަކީ މާ ބޮޑު ގައުމަކަށް ނުވެދާނެ. އެކަމަކު ދަނޑުމަތީގައި ރާއްޖޭގެ ޓީމުތަކުގައި ކުޅުންތެރިން ކުރާ މަސައްކަތް ބަލައިފި ނަމަ ކުރާ ރަނގަޅު މަސައްކަތްތަށް ފެނިގެންދާނެ."\nބެންގަލޫރު އެފްސީ ޕްލޭ އޮފް ބުރަށް ކޮލިފައިވީ، ޕްރިލިމިނަރީ ބުރުގައި ބޫޓާންގެ ޕަރޯ އެފްސީ މައްޗަށް 10-1ގެ އެގްރިގޭޓް ނަތީޖާއިންނެވެ. ކްއަޑްރާޓް ބުނީ އެއީ ރަނގަޅު ނަތީޖާއެއް ނަމަވެސް މިހާރު އޮތީ ތަފާތު ސްޓޭޖެއް ކަމަށާއި އެހެންވެ އެ ނަތީޖާއިން ލިބޭނެ އިތުރު ހިތްހަމަޖުހުމެއް ނެތް ކަމަށެވެ.\nއޭއެފްސީ ކަޕްގެ ޕްލޭއޮފް ބުރުގައި މާޒިޔާ އާއި ބެންގަލޫރު ކުޅޭ މެޗު ފަށާނީ މާދަމާ ހަވީރު ހަތަރެއް ޖަހާއިރު އެވެ.


BREAKING: 1 hafthaa ah school thah bandhukohfi\nއެއް ހަފްތާއަށް ސްކޫލުތައް ބަންދުކޮށްފި\nއިއްޒުއްދީން ސްކޫލް ހުޅުވުމުގެ ރަސްމިޔާތުގެ ތެރެއިން -- ސަލްވީން އަބްދުލް ހަމީދް\nކޮރޯނާ ވައިރަހާ ގުޅިގެން އެއް ހަފްތާއަށް ސްކޫލުތައް ބަންދުކުރަން ނިންމާފައިވާ ކަމަށް ސަރުކާރުން ދާދި ދެންމެ އަކު އިއުލާންކޮށްފި އެވެ.\nސްކޫލުތައް މިހާރު އޮތީ ފުރަތަމަ ޓާމުގެ މިޑް-ޓާމް ބްރޭކުގަ އެވެ. ހަފުތާއެއްގެ ޗުއްޓީއަކަށް ފަހު އަންނަ އާދިއްތަ ދުވަހު ކިޔެވުން ފަށާއިރު، ސްކޫލުތައް ބަންދުކުރަން ބައެއް ޑޮކްޓަރުންނާއި ޓީޗަރުންގެ ޖަމިއްޔާ އިން ސަރުކާރަށް ވަނީ ގޮވާލައިފަ އެވެ.\nވައިރަހާ ގުޅޭ ސަރުކާރުގެ ތަރުޖަމާނު މަބުރޫކު އަޒީޒު މިރޭ ވިދާޅުވީ އަންނަ އާދީއްތަ ދުވަހު ސްކޫލުތައް ނުހުޅުވައި، އިތުރު ހަފްތާއަކަށް ސްކޫލުތައް ބަންދުކޮށްފައި ބެހެއްޓުމަށް ސަރުކާރުން މިހާރު ނިންމާފައިވާ ކަމަށެވެ.\nސްކޫލުތައް ބަންދުކުރާނަމަ، ގޭގައި ބައިތިއްބައިގެން ކުދިންނަށް ކިޔަވައިދެވޭނެ އިންތިޒާމުތައް އެޑިޔުކޭޝަން މިނިސްޓްރީން ބަލަމުން އަންނަކަމަށް މަބުރޫކު މީގެ ކުރިން ވަނީ ވިދާޅުވެފަ އެވެ.\nކޮވިޑް-19 މިނިސްޓްރީ އޮފް އެޑިއުކޭޝަން ޑރ. އައިޝަތު އަލީ


މުންކަރާތް މަނާކުރުމުގައި ފަސްނުޖެހޭށެވެ. – DhiSalafiyyah\nމުންކަރާތް މަނާކުރުމުގައި ފަސްނުޖެހޭށެވެ.\n21/01/2012 އެހެނިހެން, ދީންއަލް އަޚް ބިލާލް ޢަބްދުއްސައްތާރު\nﷲ ތަޢާލާގެ ވަޙީ ބަސްފުޅުގައި ވެއެވެ. ” لُعِنَ الَّذِينَ كَفَرُ‌وا مِن بَنِي إِسْرَ‌ائِيلَ عَلَىٰ لِسَانِ دَاوُودَ وَعِيسَى ابْنِ مَرْ‌يَمَ ۚ ذَٰلِكَ بِمَا عَصَوا وَّكَانُوا يَعْتَدُونَ ﴿٧٨﴾ كَانُوا لَا يَتَنَاهَوْنَ عَن مُّنكَرٍ فَعَلُوهُ ۚ لَبِئْسَ مَا كَانُوا يَفْعَلُونَ ﴿٧٩﴾ ” سورة المائدة މާނަ : ” އިސްރާއީލުގެދަރިންގެ ތެރެއިން، ކާފަރުވި މީހުންނަށް، ދާވުދުގެފާނާއި، މަރްޔަމުގެފާނުގެ ދަރިކަލުން ޢީސާގެފާނުގެ ދޫފުޅުމަތިން ލަޢުނަތް ލައްވާފައިވެއެވެ. އެއީ އެއުރެން އުރެދުނު ކަމަށްޓަކައެވެ. އަދި އުރެދުމުގައި ހައްދުފަހަނަޅައިދާކަމުގައި އެއުރެން ވީކަމަށްޓަކައެވެ. އެއުރެންކުޅަ ނުބައިކަންތައް، އެއްބަޔަކު އަނެއްބަޔަކަށް ނަހީކޮށެއް ނުއުޅެތެވެ. އެއުރެން ކޮށްއުޅުނު ކަންތަކުގެ ނުބައިކަމާއެވެ! “\nއާދެ! އިސްވެ ބަޔާންވި އާޔަތުން އެނގިގެންދަނީ ﷲ ތަޢާލާގެ ލަޢުނަތް ބަނޫއިސްރާއީލުންގެ ބަޔަކަށް ހައްޤުވެގެން ދިޔައީ ، ﷲ ތަޢާލާ ނަހީ ކުރެއްވި މުންކަރާތްތައް ނަހީކޮށް މަނާކުރާ ބައެއްކަމުގައި އެބައިމީހުން ނުވާކަމަށްޓަކައެވެ. ލަޢުނަތް ލެއްވުމުގެ މާނައަކީ އެއިލާހުގެ ރަޙުމަތުން އެބަޔަކު ބޭރުކުރެއްވުމެވެ. ﷲ ތަޢާލާގެ ލަޢުނަތް ބައެއްގެ މައްޗަށް ޙައްޤުވެގެން ދާނީ ހަޤީޤަތުގައިވެސް ، ބޮޑުވެގެންވާ ވާޖިބެއް އެބަޔަކު ދޫކޮށްލުމުންނެވެ.\nތަނެއް ފަސާދަވެ ، ހަމަނުޖެހުމާއި ނުބައިކަންތައްތައް ، އެތަނެއްގައި އާއްމު ވެގެންދާނެ އެންމެހައި މަގެއް އިސްލާމީ ޝަރީޢަތްވަނީ މަނާކޮށްފައެވެ. އެގޮތުން މުންކަރާތް ނަހީކޮށް ހެދުން އެއީ ކޮންމެ މުސްލިމެއްގެ މައްޗަށް ، އެމީހަކަށް ކުޅަދާނަވީ މިންވަރަކުން އިސްލާމްދީނުގައި ވާޖިބުކުރައްވާފައިވާ ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމަ ހަދީޘް ކުރައްވާފައިވެއެވެ. ” مَنْ رَأَى مِنْكُمْ مُنْكَرًا فَلْيُغَيِّرْهُ بِيَدِهِ فَإِنْ لَمْ يَسْتَطِعْ فَبِلِسَانِهِ فَإِنْ لَمْ يَسْتَطِعْ فَبِقَلْبِهِ وَذَلِكَ أَضْعَفُ الإِيمَانِ ” رواه مسلم މާނަ : ” ތިޔަބައިމީހުންގެ ތެރެއިން މީހަކަށް މުންކަރާތެއް ފެނިއްޖެނަމަ ، އެމީހެއްގެ އަތުން އެކަން ހުއްޓުވާށެވެ. ފަހެ އަތުން ހުއްޓުވަން ކުޅަދާނަ ނުވާ މީހެއްނަމަ ދުލުން އެކަމަށް އިންކާރުކޮށް މަނާކުރާށެވެ. އެކަމަށްވެސް ކުޅަދާނަ ނުވާނަމަ ހިތުން އެކަމަށް އިންކާރުކުރާށެވެ. އަދި އެއީ އީމާންކަމުގެ އެންމެ ދަށް މިންވަރެވެ. “\nއަތުން މުންކަރާތް ނަހީކުރާނީ އެކަމުގެ ބާރުވެރިފަރާތްތަކެވެ. ވެރީން ނުވަތަ އެބައިމީހުން އެކަމަށްޓަކައި ކަނޑައަޅާފައިތިބޭ ބައެކެވެ. ﷲ ތަޢާލާ ޙަރާމް ކުރެއްވާފައިވާ ކަންތައްތަކެއް ބަޔަކު ކުރާކަމުގައި ވާނަމަ ، އެތަނެއްގެ އެންމެ އިސްވެރިޔާގެ މައްޗަށް ، އެކަމެއެއް ހުއްޓުވުން ވާޖިބުވާނެއެވެ. ދަރިންގެ ފަރާތުން ގޯސްކަމެއް ފެނިއްޖެނަމަ މައިންބަފައިން، އެކަމެއް ހުއްޓުވަން ޖެހޭނެއެވެ.\nއުމަރު ބުން ޢަބްދުލް ޢަޒީޒު ރަހިމަހުﷲ ކުޑައިރު، އެކަލޭގެފާނު ތަރުބިއްޔަތު ކުރަން، އެކަލޭގެފާނުގެ ބައްޕަ ހަވާލުކުރައްވާފައިވަނީ، ޞާލިޙު ބިން ކައިސާނު އޭ ކިޔުނު ޢިލްމުވެރިއަކާއެވެ. އުމަރު ބިން ޢަބްދުލް ޢަޒީޒު ރަޙިމަހުﷲ އަކީ، ޚަލީފާކަމަށް އިސްކުރެއްވުމުގެ ކުރީގައި ތަނަވަސް ، މުއްސަނދި ދިރިއުޅުއްވުމެއް އުޅުއްވި ބޭކަލެކެވެ. އެކަލޭގެފާނު ބޮލުގައި ފުނާއެޅުއްވުމަށްވެސް ޚާއްސަ މީހަކު ހަމަޖައްސާފައިވެއެވެ. ކޮންމެއަކަސް އެއްދުވަހަކު ، އުމަރު ބުން ޢަބްދުލް ޢަޒީޒު ރަޙިމަހުﷲ ނަމާދުގެ ޖަމާޢަތައް އާދެވުނުލެއް ލަސްވިއެވެ. އެކަމާ އެކަލޭގެފާނު ތަރުބިއްޔަތު ކުރެއްވުމަށް ހަވާލުކުރެވިފައިވާ، ޞާލިޙު ބިން ކައިސާން އެކަލޭގެފާނާއި ސުވާލު ކުރެއްވުމުން، އުމަރު ބިން ޢަބްދުލް ޢަޒީޒު ރަޙިމަހުﷲ ޖަވާބުގައި ދެންނެވިއެވެ. ބޮލުގައި ފުނާއަޅުވާމީހާ، ފުނާ އެޅުވުމުގައި ލަސްވުމުން ނަމާދަށް ލަސްވީއެވެ. ދެން ، ޞާލިޙު ބިން ކައިސާން ވަގުތުން ، އެކަލޭގެފާނުގެ ބައްޕާފުޅު، ޢަބްދުލް ޢަޒީޒަށް އެވާހަކަ ބަޔާންކޮށް ސިޓީއެއް ލިޔުއްވައިފިއެވެ. ސިޓީގެ ޖަވާބުގައި، އެންގެވީ ވަގުތުން އެކަލޭގެފާނުގެ ބޯ އެއްކޮށް ބޭލުމަށެވެ. ނަމާދަށް ލަސްކުރާ އިސްތަށިގަނޑެއް އުމަރުގެ ބޮލުގައި ހުރުމަށް ބޭނުން ނުވާކަމަށެވެ.\nލޮބުވެތި އަޚުންނޭވެ! އަޅުގަނޑުމެންގެ ދަރީންނަކީ އަޅުގަނޑުމެންގެ ބެލުމުގެ ދަށުގައިވާ ބައެކެވެ. އެކުދީން ގޯސްމަގަކުން ދާނަމަ ވަޤުތުން ހެޔޮމަގަށް އެޅުވުމުގެ ކުޅަދާނަކަމާއި ބާރު އަޅުގަނޑުމެނަށް ލިބިގެންވެއެވެ. އެއްމެ ކުޑައިރުއްސުރެ އެކުދިން، ހެޔޮމަގަށް އަޅުވަން މަސައްކަތް ކުރެވޭނަމަ ، މިއަދު މިފެންނަފަދަ ވިޔާނުދާ ދަރީންތަކެއް މުޖުތަމަޢުން ނުފެނުނީހެވެ. ދަރީން ދެކެ ލޯބިވުމަކީ ބޭނުންހާ ގޮތަކަށް އެކުދީން އުޅެން ދޫކޮށްލުމެއްނޫނެވެ. އެހެނެއްކަމަކު، މާތްވެގެންވާ އިސްލާމްދީނާއި މުޖުތަމަޢުއަށް ފައިދާކޮށްދެނިވި މަގަށް އެކުއްޖާ ތަރިބިއްޔަތުކޮށް، އާޚިރަތުގެ ޙަޔާތް ބާއްޖަވެރިކުރުމަށް އެކުއްޖާއަށް މަގުދައްކާދިނުމެވެ. މުންކަރާތް ނަހީކުރުމުގައި ފަސް ޖެހިގެން ނުވާނެއެވެ. ވަޤުތުު ފާއިތުުމުގެ ކުރީން އެކަން ނުކޮށްފިނަމަ، ފަހުން ދެން ކުރާނެ ފައިދާއެއް ނޯންނާނެއެވެ.\nއަތުން މުންކަރާތް މަނާ ކުރުމުގެ ކުޅަދާނަކަން ލިބިގެން ނުވާ މީހާގެ މައްޗަށް އޮތީ ދުލުން އެކަމަށް އިންކާރުކުރުމެވެ. އެމީހަކީ މުންކަރާތް ނަހީ ކުރުމަށްފަހު ހައްޤުގޮތް ބަޔާންކޮށްދެވޭ ފަދަ މީހަކަށް ވާންޖެހޭނެއެވެ. ތިމަންނަ މި މަނާކުރާ ކަމަކީ ގޯސްކަމެއްކަން ނުވަތަ މިވެނި މީހަކު އެކުރަނީ ޙަރާން ކަމެއްކަން ، އެ ނަހީ ކުރާމީހާއަށް އެނގެން ޖެހޭނެއެވެ. އަދި ދުލުން މުންކަރާތް މަނާ ކުރުމުގައި ، މަޑުމައިތިރި ކަމާއި އޯގާތެރިކަން ގެންގުޅެން ޖެހޭނެއެވެ. އެއީ އޭގެ ސަބަބުން އިތުރު ފަސާދައެއް އުފެދިގެން ނުދިޔުމަށްޓަކައެވެ. އަދި ނަސޭހަތް ރައްދުވާ މީހާ އެކަން ފަސޭހައިން ޤަބޫލުކުރުމަށްޓަކައެވެ. އެހެނީ، އަނިޔާވެރި ޖައްބާރު ފިރުޢައުނުގެ ގާތަށް މޫސާ ޢަލައިހިއްސަލާމް ފޮނުއްވަމުންވެސް ﷲ ތަޢާލާ ވަނީ މިފަދައިން އަންގަވާފައެވެ. ” فَقُولَا لَهُ قَوْلًا لَّيِّنًا لَّعَلَّهُ يَتَذَكَّرُ أَوْ يَخْشَىٰ ﴿٤٤﴾ ” سورة طه މާނަ : ” ފަހެ، މަޑުމައިތިރި ބަހުން ތިޔަދެބޭކަލުން އޭނާއަށް ބަސް ވިދާޅުވާށެވެ! އެއީ އޭނާ ހަނދުމަކޮށް، ނުވަތަ ބިރުވެތިވޭތޯ އެކަމުގެ އުންމީދުގައެވެ. “\nއަތުން އަދި ދުލުން ވެސް މުންކަރާތް ނަހީ ކުރުމަށް ކުޅަދާނަވެގެން ނުވާ މީހާ ، ހިތުން އެކަމަށް އިންކާރު ކުރާނީއެވެ. އެ މުންކަރާތަކާއި މެދު ނަފްރަތުވެ އަދި އެކަން ކުރާމީހުން ދެކެވެސް ރުޅިއަންނަން ޖެހޭނެއެވެ. ތިމާގެ ހިތުގައި އެ އޮންނަ ނަފްރަތު ﷲ ތަޢާލާ މޮޅަށް ދެނެވޮޑިގެން ވެއެވެ. އެފަދަ މުންކަރާތެއް ހިނގާ މަޖްލިސް އެއްގައި ހުރިނަމަ ، އެ މަޖްލިސް އެއް ދޫކޮށްދާނީއެވެ. ﷲ ތަޢާލާ ވަޙީކުރައްވާފައި ވެއެވެ. ” وَإِذَا رَ‌أَيْتَ الَّذِينَ يَخُوضُونَ فِي آيَاتِنَا فَأَعْرِ‌ضْ عَنْهُمْ حَتَّىٰ يَخُوضُوا فِي حَدِيثٍ غَيْرِ‌هِ… ﴿٦٨﴾” سورة الأنعام މާނަ : ” ތިމަންރަސްކަލާނގެ އާޔަތްތަކާމެދު ދޮގުވާހަކަ ދައްކައިއުޅޭ މީހުން ކަލޭގެފާނަށް ފެނިވަޑައިގެންފިނަމަ، އެއުރެން އެ ނޫން ވާހަކައެއް ދައްކައިފުމަށް ދާނދެން އެއުރެންގެ ކިބައިން ވަކިވެވަޑައިގަންނަވާށެވެ!… “ އަތުންނާއި ދުލުން މުންކަރާތް ނަހީ ކުރުމަށް ކުޅަދާނަ ނުވިމީހާއަށް، ހިތުން މުންކަރާތަށް އިންކާރު ކުރުމުގެ ވާޖިބު ، އޭނަގެ ކިބައިން ނެއްޓޭނެ އެއްވެސް ގޮތެއްނެތެވެ. އީމާންކަމުގެ ޒައްރެއްގެ މިންވަރު އޭނާގެ ހިތުގައިވާ މީހާ، އެއީ މުންކަރާތެއްކަން އެނގޭ ހާލު ، އޭނަގެ ހިތުގައި އެކަމަށް ނަފްރަތު ނުއުފެދި ނުދާނެއެވެ. އެހެނީ އޭނަ ހިތުން އެކަމަށް އިނކާރުކުރުން މަނާކުރާނެ އެއްވެސް އެއްޗެއް ނުވެއެވެ. އެ ނަފްރަތަކީ ، އޭނަގެ ހިތުގައި ހިނގާ ޝުޢޫރަކަށް ވާތީ ، އެކަމަށް ހުރަސް އަޅާނެ އެއްވެސް ކަމެއް ނުވެއެވެ.\nމުންކަރާތް ނަހީ ކުރުމުގެ ސަބަބުން ، ތިމާ އެ ނަހީކުރާ މުންކަރާތަށް ވުރެ ބޮޑު ފަސާދައެއް ނުވަތަ ހަމަނުޖެހުމެއް ހިނގާފާނެކަމަށް ޤަބޫލުކުރެވޭނަމަ އެކަން ކޮށްގެން ނުވާނެއެވެ. އޭގެ ބަދަލުގައި އެކަމަށް އެކަށީގެންވާ ބަޔަކު ލައްވާ އެ މުންކަރާތެއް ނަހީކުރަން މަސައްކަތް ކުރާނީއެވެ. އަދި އެކަމަށް މުނާސަބު ވަޤުތާއި ޙާލަތައްވެސް ބަލަން ޖެހޭނެއެވެ.\nﷲ ތަޢާލާ ، މުޙައްމަދު ޞައްލަﷲ ޢަލައިހިވަސައްލަމަގެ މި އުއްމަތް އެންމެ ހެޔޮ އުންމަތް ކަމުގައި ލައްވާފައިވަނީވެސް، އެބައިމީހުންނަކީ ހެޔޮކަންތަކަށް އަމުރުކޮށް ނުބައިކަންތައްތައް ނަހީކޮށް އުޅޭބަޔަކަށް ވާކަމަށްޓަކައެވެ. އެހެން ކަމުން މި މުހިއްމު ވާޖިބާއި މެދު ފަރުވާކުޑަކޮށްގެން ނުވާނެއެވެ. އަޅުގަނޑުމެންގެ މުޖުތަމަޢު ފަސާދަވެގެން މިދާ މައިގަނޑު ސަބަބަކީ މިމަތިވެރި ވާޖިބާއި މެދު އަޅުގަނޑުމެންނަށް ވަރަށް ބޮޑަށް ފަރުވާކުޑަ ކުރެވިފައިވާތީއެވެ. ﷲ ތަޢާލާ ވަޙީކުރައްވާފައި ވެއެވެ. ” كُنتُمْ خَيْرَ أُمَّةٍ أُخْرِ‌جَتْ لِلنَّاسِ تَأْمُرُ‌ونَ بِالْمَعْرُ‌وفِ وَتَنْهَوْنَ عَنِ الْمُنكَرِ وَتُؤْمِنُونَ بِاللَّـهِ …﴿١١٠﴾ ” سورة آل عمران މާނަ : ” މީސްތަކުންނަށްޓަކައި ނެރުއްވި، އެންމެ ހެޔޮ އުއްމަތް ކަމުގައި ތިޔަބައިމީހުން ވީމުއެވެ. އެހެނީ ތިޔަބައިމީހުން ހެޔޮކަންތަކަށް އަމުރު ކުރަމުއެވެ. އަދި، ނުބައިކަންތައް ނަހީކުރަމުއެވެ. އަދި، ތިޔަބައިމީހުން ﷲ އަށް އީމާން ވަމުއެވެ. “\nއަދިވެސް އެއިލާހު ވަޙީކުރައްވާފައި ވެއެވެ. ” وَالْعَصْرِ ﴿١﴾ إِنَّ الْإِنسَانَ لَفِي خُسْرٍ ﴿٢﴾ إِلَّا الَّذِينَ آمَنُوا وَعَمِلُوا الصَّالِحَاتِ وَتَوَاصَوْا بِالْحَقِّ وَتَوَاصَوْا بِالصَّبْرِ ﴿٣﴾ ” سورة العصر މާނަ : ” ޒަމާން ގަންދެއްވަމެވެ. ހަމަކަށަވަރުން، އިންސާނާ ވަނީ، ގެއްލުމެއްގައިކަން ކަށަވަރެވެ. އީމާންވެ ޞާލިޙު ޢަމަލުތައްކޮށް، އަދި އެކަކު އަނެކަކަށް ޙައްޤަށް ވަޞިއްޔަތްކޮށް، އަދި އެކަކު އަނެކަކަށް ކެތްތެރިވުމަށް ވަޞިއްޔަތްކޮށް އުޅުނު މީހުން މެނުވީއެވެ. “


ރާގޮނޑި ކޮލި - ވިކިޕީޑިއާ\nއެހެނިހެންބޭނުންތަކަށް ކޮލި އާއިލާ (މަސް) ބައްލަވާލައްވާ!!\nރާގޮނޑި ކޮލި (ސައިންޓިފިކް ނަން: Lagocephalus lagocephalus lagocephalus) އަކީ ކޮލީގެ ބާވަތެކެވެ. މިއީ ރާއްޖޭގައި މާގިނައިން އުޅޭ ކޮއްޔެއް ނޫނެވެ. ރާގޮނޑި ކޮއްޔަކީ ވަރަށް ނުރައްކާތެރި ވިހައެއް ހުންނަ މަހެކެވެ. މީގެ ވިހަ ކެއުމުން މީހާއަށް ވަރަށް ނުރައްކާތެރި ޙާލަތެއް މެދުވެރި ކުރުވާ ކަމަށް ވެއެވެ. ރާއްޖޭގައި މިވައްތަރުގެ ކޮލި މަޝްހޫރުވެފައިވަނީ ރާގޮނޑި އާއި ވައްތަރުކަމުން ވަކިކުރަން ނޭގިގެން ކެވިގެން ވިހަވާ މަހެއްގެ ގޮތުގައެވެ. ނަމަވެސް މިމަހަކީ މިފަދަ އޮޅުމަކުން ކެވިދާނެ މަހެއްކަމަކަށް ނުބެލެވެއެވެ.\nރާގޮނޑި ކޮއްޔަކީ ކޮލީގެ އެހެން ބާވަތްތަކާއި ޚިލާފަށް ދިގުކޮށް ބޮޑިމަސްކޮށް ހުންނަ ކޮއްޔެކެވެ. މަހުގެ ދަތްތައް ހުންނަނީ ރޮނޑުގައި ހުންނަ ކަހަލަ ގޮތަކަށެވެ. މަހުގެ މަތީބައި ހުންނަނީ އޮމާންކޮށެވެ. ބަނޑު ދަށްފަރާތުގައި ވަރަށް ކުދި ކަށިތަކެއް ހުރެއެވެ. މަހުގެ ބުރަކަށިމަތީގެ ކުލަ އަކީ ގަދަ ނޫކުލައެވެ. ބަނޑު ދަށްފަރާތުގެ ކުލައަކީ ހުދު ރިހި ކުލައެވެ. މަހުގެ ކަތްފަތްގަނޑުގެ ތިރިން މަހުގެ ބަނޑު ދަށްފަރާތުގެ އަރިމަތީގައި ކަޅުކޮށް ހުންނަ ހަތަރު ތިކި ފާޅުކޮށް ފެންނަށް ހުރެއެވެ. މަހުގެ ކަންފަތްގަނޑުގެ ތިރީބައިގައިވާ މަޑުކަށި ތަކުގެ ކުލައަކީ ހުދު ކުލައެވެ. ފަރުބޭރުގައި ވަދު އަޅާއިރު ވަރަށް މަދުން މިބާވަތުގެ ކޮލި ވަދުގައި ޖެހެއެވެ.\nމަހުގެ ބުރަކަށިމަތީ ކޮތަރިބައިގައި 15-13 އާއި ދެމެދުގެ އަދަދަކަށް މަޑުކަށި ހުރެއެވެ. ބަނޑުދަށްފަރާތުގެ ކޮތަރި ބައިގައި 13-11އާއި ދެމެދުގެ އަދަދަކަށް މަޑުކަށި ހުރެއެވެ. މިމަސް އެންމެ ބޮޑުވަނީ 60 ސެންޓިމީޓަރަށެވެ.


Afraasheem Avahaara Kollumugai Siyaasee Baehge Baiverivumeh Neh - Commission - Vaguthu\nއަފްރާޝީމް އަވަހާރަކޮށްލުމުގައި ސިޔާސީ ބައެއްގެ ބައިވެރިވުމެއް ނެތް - ކޮމިޝަން\n2 މަސް ކުރިން ( ނޮވެމްބަރު 15, 2019 )\nއަލްމަރުހޫމް ޑރ.އަފްރާޝީމް އަލީ\nދީނީ އިލްމުވެރިޔާ އަދި ރައްޔިތުންގެ މަޖިލީހުގެ ކުރީގެ މެމްބަރު ޑރ އަފްރާޝީމް އަލީ އަވަހާރަކޮށްލުމުގައި ސިޔާސީ ބައެއްގެ އަތެއް ނެތް ކަމަށް މަރުގެ މައްސަލަތައް ބަލާ ކޮމިޝަންގެ ރިޕޯޓުން ހާމަވެއްޖެއެވެ.\n"ވަގުތު" އަށް އެނގިފައިވާ ގޮތުގައި، މަރުތައް ތަހުގީގުކުރާ ކޮމިޝަނުން ކުރި ތަހުގީގަށްފަހު، އެ ކޮމިޝަނުން އެކުލަވާލި ރިޕޯޓުގައިވަނީ އަފްރާޝީމް އަވަހާރަކޮށްލީ ސިޔާސީ ބޭނުމެއްގައި ކަމަށް ބާރުލިބޭ އެއްވެސް ހެއްކެއް ނެތްކަމަށެވެ.\nކޮމިޝަނުން "ސިއްރު" ޖަހާފައި ނެރުނު ރިޕޯޓު މިއަދުވަނީ ދައުލަތުގެ ކަމާއި ގުޅުންހުރި އިދާރާތަކަށް ފޮނުވާފައެވެ. އެކާއެކު ސިއްރު ޖަހާފައި އޮތް މި ރިޕޯޓުގެ ބައިތައް މިހާރު ދަނީ މީސް މިޑިޔާގައި ދައުރުވަމުންނެވެ.\nޑރ އަފްރާޝީމް އަވަހާރަކޮށްލީ ސީޔާސީ ބޭނުމެއްގައި ކަމަށް އެންމެ ބޮޑަށް ތުހުމަތުކުރީ މިހާރު ވެރިކަންކުރާ އެމްޑީޕީ އާއި، އެ ކޯލިޝަނުގައި އޮތް ދީނީ އިލްމުވެރިން އެންމެ ގިނަ އަދާލަތު ޕާޓީއާއި، ކުރީގެ އުއްތަމަ ފަނޑިޔާރު އަބްދުﷲ ސައީދެވެ.\n2015 ވަނަ އަހަރުގެ މޭ މަހުގެ 1 ވަނަ ދުވަހު އޭރުގެ އިދިކޮޅު ފަރާތްތަކުން ބޭއްވި މުޒާހަރާއެއްގައި މިހާރުގެ ހޯމް މިނިސްޓަރ އަދި އަދާލަތު ޕާޓީގެ ރައީސް، ޝެއިޚް އިމްރާން އަބްދުﷲ ވަނީ އަފްރާޝީމްގެ މަރާއި ގުޅިގެން ކުރީގެ ރައީސް ޔާމީނަށް ވަރަށް ބޮޑު ތުހުމަތުތަކެއް ކުރައްވާފައެވެ.\nއެދުވަހު ޝެއިޚް އިމްރާން ވިދާޅުވީ ޑރ.އަފްރާޝީމް އަށް ވީގޮތް ރައީސް ޔާމީންއަށް އެނގިވަޑައިގަންނަވާނެ ކަމަށެވެ. އަދި "އަޅުގަނޑުގެ އަތުގައި މިހުރީ ހެކިތަށް" ކަމަށް ވިދާޅުވެ އިމްރާން އެދުވަހު ގަނޑުތަކެއް ދެއްކެވިއެވެ. ނަމަވެސް ފަހުން ފޮޓޯތަކާއި ވީޑިޔޯތައް ރަނގަޅަށް ބެލުމުން އެއީ ހަވީރު ނޫހުގެ ކޮޕީތަކެއް ކަން ހާމަވިއެވެ.\nމަރުގެ ކޮމިޝަންގެ ރިޕޯޓުގައި ބުނެފައިވަނީ އަފްރާޝިމް އަވަހާރަކުރީ ދީނީގޮތުން ޚިޔާލު ތަފާތު ބައެއް ކަމަށެވެ. އަދި އެމީހުން އެ މަސައްކަތް ހަވާލުކުރީ އަޒްލިފް ރައުފްއާއި ކަމަށްވެސް ރިޕޯޓުގައިވެއެވެ.\nމަރު ކޮމިޝަންގެ ރިޕޯޓުގައި ބުނެފައިވަނީ އެމަސައްކަތުގައި އަޒްލިފް ރައޫފް ބޭނުންކޮށްފައިވަނީ އޭނާ އިސްކޮށް އުޅޭ ގޭންގުގައި މަސްތުވާތަކެއްޗާއި، ބަނގުރާ ވިއްކުމުގައި އޭނާއަށް އެހީވާ މީހުންނާއި ކުދިން ކަމަށެވެ.\nއަފްރާޝީން އަވަހާރަކޮށްލުމުގައި ހުމާމް އާއިއެކު ހ.ހިކޯސްޓް އަލީ ޝާން (ސަޓޯ) އަދި 18 އަހަރު ނުފުރޭ ކުއްޖެއްވެސް ބައިވެރިވިކަމަށް މި ރިޕޯޓުގައި ފާހަގަކޮށްފައިވެއެވެ. މި ދެމީހުންގެ ތެރެއިން ސަޓޯގެ މައްޗަށް އޭރު ދައުވާކުރި ނަމަވެސް އޭނާގެ މައްޗަށް އެ ކުށް ސާބިތުވެފައެއް ނުވެއެވެ. މިމައްސަލައިގައި ކުޑަކުއްޖާ ބޭނުންކޮށްފައިވަނީ ހެއްކެއްްގެ ގޮތުގައެވެ.\nކޮމިޝަނުން ބުނެފައިވަނީ އަފްރާޝީމް އަށް ހަމަލާދޭނެގޮތް ރާވާ، އެމީހުންނަށް އިރުޝާދު ދީފައިވަނީ އަޒްލިފް ކަމަށެވެ.\nއަޒްލިިފް ވަނީ އަފްރާޝީމްގެ މައްސަލައިގެ ތަހުގީގު ކުރަމުން ދަނިކޮށް ރާއްޖެ ދޫކޮށް ގޮސްފައެވެ. އަދި އޭނާ ސީރިޔާގެ ހަނގުރާމައިގާ މަރުވެފައިވާކަމަށް ފަހުން ހަބަރު ފެތުރިފައިވެއެވެ.\nއަފްރާޝީމް އަވަހާރަކޮށްލީ 2012 ވަނަ އަހަރުގެ އޮކްޓޯބަރ މަހުގެ2ވަނަ ދުވަހުގެ ރޭ ގޭގެ ސިޑި ކައިރިންނެވެ.\nއަފްރާޝީމްގެ މަރު ތަޙްޤީޤުކޮށް ކޮމިޝަނުން ނެރުނު ރިޕޯޓާއި މެދު ރިޔާޒް ހިތްހަމައެއްނުޖެހޭ؟\nޑރ.ޝަހީމްގެ މައްސަލަ ތަހުގީގު ކުރުމަށް ފުލުުހުންނަށް ފޮނުވައިފި\nޑރ. އަފްރާޝިމް މަރާލީ އަޅުގަނޑުގެ ކާފަ ދެއްކި ވާހަކަ ދައްކައިގެން - ނަޝީދު\nނޮވެމްބަރު 15, 2019 00:40\nޢިމްރާން އަކީ ފޭލިއަރެއް. ޢޭނާގެ ނަފްސު ވިއްކާލީ މިނިސްޓަރު ކަންހޯދަން.\nނޮވެމްބަރު 15, 2019 00:41\nއަލިފުޅުބޭގެ މުޙައްމަދަށް ހުރީ ދޮގު ހެދިފަ.... ހައުދަހާވާ ގިނަ ދޮގެކޭ އެއު އެ ހެދީ... އަފުރާޝީމު އަވަހާރަ ކޮއްލުމުގައި ޔާމީނު ބައިވެރި ވިޔޭ ކިޔައިގެން ހެދި ދޮގުތައް އިއްޔަ ކުރި ކަމެއްހެން ހަނދާން އެބަހަރި... މުހައްމަދާ ތައް ހަމަ ސާބަސް.. ތޮ ދެން އަނގަ ނުތަޅާ... ޓިޔައީ ހަމަ ސުމެއްގެ މީހެއް...\nނޮވެމްބަރު 15, 2019 01:00\nކޮނމެ ކޮމިޝަނަކަސް ތީ ހަމަ ބޮޑު ވެގެންވާ ދޮގެއް، ސިޔާސީ ބަޔަކު އަޑީގަ ތިބެގެން ކުރިބަޔަކު ކުރި ކަމެއް ކަމަކީ، ވަކި ބަޔަކު ހިމާޔަތް ކުރަން ވިޔަސް ބޮޑުވަރު ތީ،،،\nނޮވެމްބަރު 15, 2019 01:04\nހޯމްމިނިސްޓަރު ކަމުން އިސްތިއުފާދީފަ ދުރަށްޖެހިލާކަށްނުވޭތަ އިމްރާނޫ. މަކަރާ ހީލަތް ހެދުމުގެ ލާމަސީލު މިސާލެއް އެހެންނު.\nނޮވެމްބަރު 15, 2019 01:12\nއެމްޑީޕީ އިން ހިންގާ ޖަރީމާއެއް ތިކަމަކީ .ތިކަން ކުރީ އެމްޑީޕީ ލާދީނީ މީހުން ފަންޑް ކޮއްގެން އަފްރާޝީމް ވެރިކަމައް ކުރިމަތި ލައި ކާމިޔާބް ކޮއްފާނެތީވެ. އަދި މިކަން ކުރަން ފަންޑްކުރީ އެމްޑީޕީ ލާދީނީ މީހުން\nނޮވެމްބަރު 15, 2019 01:14\nއަޒުލީފު އެބައުޅޭ ލަންކާގަ\nނޮވެމްބަރު 15, 2019 01:17\nކޮބާ ނަނާހުވަފެނޭ ކިޔައިގެން ޔާމީނުއަށް އިނގޭނޭ ކިޔާ މިހާރުގެ ހޯމް މިނިސްޓަރ އަދި އެމްޑީޕީ ރަންރީނދޫ މީހުންތަށް ތިޔަބައިމީހުންގެތެރޭގައި ހިމެނޭ ޓީމަކުން ޔައުނީ އެމްޑީޕީ އުފެއްދުމުގައި ހަރަކާތްތެރިވި މީހަކު އިސްކޮށް ހަރަކާތްތެރިވާ ތަހުޤީޤް ޓީމުން ތަހުޤީޤް\nކުރިއިރުވެސް ނެތް ޔާމީނުއާއި ގުޅުވޭނެ ޑޮޓެއްވެސް ކޮމާއެއްވެސް ނުލިބުނު. ކުރިން ނުކުރާހާ ތާއީދު މިހާރު ޔާމީނަށް ކުރެވޭ އެމަނިކުފާނުގެ ފަސްބައި ކިލަބުކޮށްލަން އެމްޑީޕީ ކުރިމަސައްކަތް މިހާރު ހާމަވަމުން މިދަނީ ފުރަތަމަ 800 މިލިއަނެއް ދެން އަފްރާޝީމް ދެން އެމްއެންޕީއާރުސީ ދެންވެސް ދެންވެސް އެކަމަކުވެސް ދަންނަވަންތޯ މާދަމާވެސް އާބިދައްތަގެ މުހައްމަދު ބުނަންވީ ޔާމީނުއޭ އެންމެން އަތްޖަހާ ގަބޫލުކުރާނެ ކީއްވެތޯ؟ ބޮޑިބަތާއި ލެއާއި ކާޅާއި އެއްކުރުމުން ވާނީ ކޮކްޓައިލް ވިސްނައިފި ބަޔަކަށް ނޫނީ އިބުރަތެއްނުވޭ\nނޮވެމްބަރު 15, 2019 01:42\nއިމްރާނުގެ އަތެއް މިކަމުގައި ވާކަން އެބަ އެނގޭ އޭނާގެ ވާހަކައިން.\nނޮވެމްބަރު 15, 2019 02:03\nކޮބާ އަސޭލާ ހޯދާ އޭނަ އޭނަޔަށް މަރުގެ އަދަބު ދޭންޖެހޭން ސިޔާސީ މަގުސަދަކަށްޓަކާ ފާދިރީޔަކު ގެނެސް މިމުސްލިމުން މަގުފުރެއްދި ރާއްޖެ ޓީވީ ކޮބާ މީހާދަ ނުބާ ބަޔެކެވެ.ފިތުނާގެ ކޮޅިގަނޑު ރާ ޓީވީ ކަލޭމެނަށް ހުރި ހިތާމައެއްގެ ބޮނޑުކަން ޔާމިނު އަށް ވޯޓުނުލެވުނީ މިހާރު ދެރަވެސް ވޭ ވިސްނާ ފިކުރުރޭ މިމީހުންގެ ކިބައިން ސަލާމަތްވޭ ހުރިހާމީހުން ވެސް\nނޮވެމްބަރު 15, 2019 05:25\nޤަބޫލެއް ނުކުރެވޭ. ތިއީ އެމް،ޑީ،ޕީ މީހުން ތީގަނުވާކަން ދައްކަން ސޫދު ލައްވާ ހަދުވާފައޮތް ރިޕޯޓެއް. ކޮބާ އަޒްލީފަށް 4މިލިޔަން ހުށަހެޅި ޖާ. އަފްރާޝީމް އަވަހާރަކޮށްލީ ސީދާ އެމް،ޑީ،ޕީ ބޮޑުން އަޑީގަތިބެގެން.\nނޮވެމްބަރު 15, 2019 06:52\nމިމަސްއަލައަކީ ދިވެހިރާއްޖޭގެ ޝަރުޢީ ، ޤާނޫނީ މަރުޙަލާއެއް ނިމި ޤާތިލުގެ މައްޗަށް މަރުގެ ޙުކުމް އައިސްފައިވާ މަސްއަލައެއް. މަސްއަލާގެ ތަޙްޤީޤުގައި ، އެމް.ޑީ.ޕީ ސަރުކާރު 2012 ގައި ބަދަލުވި ދުވަހު ޑރ. އަފްރާޝީމް ޓީ.ވީ އިން ދެއްކެވި ވާހަކަޔަކާ ގުޅިގެން އަފްރާޝީމް މަރަން ޖެހޭކަމަށް އެކަންރޭވުމުގައި ބަިވެރިވި މީހަކު ބުނިކަމަށް (އެމީހާގެ ނަންވެސް ހާމަކޮށް) ޙުމާމް ބުނެފައިވާނެ. މިކަމުގައި އެމް.ޑީ.ޕީ ގެ ނަން އަންނާތީ އެޕާޓީ ގެ އިސްފަރާތްތަކުން ކުރިއްސުރެ ވާހަކަ ދައްކާ ހަދާ.\nނޮވެމްބަރު 15, 2019 07:08\nޢަލްހަމްދު ލިﷲ ތައީސް ޔާމިން ތިކަމުން ސަލާމަތްވި ކަމަށް ޓަކައި .. ދެން މިވެރިން ކިޔާނީ ކީކޭބާ...\nނޮވެމްބަރު 15, 2019 07:55\nނުވާނެތިކަމެއް ސިޔާސީ ބައެއްގެ އަތެއް ނުވެ ނުދާނެ، ތިޔަމައްސަލަ އަލުން ބަލާންވާނީ މިސަރުކާރު ނެތް ދުވަހަކުން، އެހެނީ މިސްރުކާރާ ގުޅުން ހުރި އެތައް ފަރާތެއްގެ މައްޗަށް ފެށުނީއްސުރެ އަންނަނީ އިގިލި ދިއްކުރަމުން، މިކަންވެސް މިވީ ސިޔާސީކަމަކަށް އެންމެފަހުން.\nނޮވެމްބަރު 15, 2019 07:57\nޑރ.އަފްރާޝީމްގެ މައްސަލާގައި ތުހުމަތު ކުރެވުނު ސުމިތަށް އަދި ޖާއަށްވެސް އޭގެބޭރުން ރައީސް ނަޝީދުއާވެސް ގުޅުންހުރިކަމަށް ބެލެވުނު. އެހެންވެ ތިޔަކޮމިޝަނުން ރަގަޅު ސައްހަ ރިޕޯރޓެއް ނެރުމާއިމެދު ސުވާލުއުފެދޭ.\nނޮވެމްބަރު 15, 2019 09:06\nއަޅެފަހެ މިދިވެހީން ހޭއަރަން ވެއްޖެއެއްނޫޫން، ރައީސް މައުމޫނު ވެރިކަމުން ބޭލީ ބޮޑެތި އިލްޒާމް ތަކެއް އެޅުވުމަށް ފަހު، ހަމަ ރައީސް ޔާމީން ބޮލުގައި ވެސް އިލްޒާމް ތަކެއް. ގޮތެއް ނިންމުމުގެ ކުރިން އިންސާނާއަށް ﷲ ދެއްވި ސިކުނޑި ބޭނުން ކޮއްލައްވަމާ 2023\nނޮވެމްބަރު 15, 2019 09:07\nގަބޫލު ކުރެވެނީ ދިނީ ހިޔާލު ތަފާތުވެގެން މިގައުމުގަ ތިވަރު ކަމެއް ކުރާވަރަށް ވުރެ ދިވެހިން އަދި މާ ތަންދޮޅު އޮޅުން ފިލާފަ ތިބޭކަމަށް. މިސަރުކާރުން ކިތަންމެ ވަރަކަށް ކަންކަން ދީނާ ގޫޅުވަން މަސައްކަތްކޮށް ދީނަށް ލޯބި ކުރާމީހުންނަކީ ޓެރަރިސްޓުން ގޮތުގަ ދައްކަން މަސައްކަތް ކުރިނަމަވެސް ހަމަ ގަބޫލު ކުރަހިތް ވަނީ މި މަރަކީ ހަމަ ސިޔާސީ ބަޔަކުގެ ބައިވެރި ވުމެއް އޮވެގެން ރޭވިގެން ދުރާލާ ބަޔަކު ވަރަށް ތައްޔާރުވެގެން ހިންގި ގަތުލުއާމެއްހެން. މިގައުމުގަ އުޅޭ ލާދީނީ ޓެރަރިސްޓުން ބޭނުން ވަނީ ގައުމުގަ ހިނގާ ހުރިހައި ނުރަނގަޅު ކަންކަމަކީ މުސްލިމުން(ސުންނަތަށް ލޯބި ކުރާ ހާއްސަކޮށް)ކުރާ ކަންކަން ބޭރު ދުނިޔައް ދައްކާ އިސްތިހާރުކުރަން އަދި ދިވެހިން ލޭބަލް ކުރަން. ބަޔަކު ނިދާފަ ތިއްބަކަށް އަދި ބަޔަކު ހޭލޭ އުޅޭކަން އެބަޖެހޭ އެމީސްމީހުން ހަނދާނުގެ ބަހައްޓަންވެސް.\nނޮވެމްބަރު 15, 2019 09:17\nހުސްދޮގު. ފަހަތުގައިހުރީ އަންނި. އެދުވަސްވަރުގައި އަފްރާޝީމްގެ އަގުވެއްޓުމަށް ރާއްޖެ ޓީވީން ޚާއްސަ މަސައްކަތްތަކެއް ކުރި. އަދި އަފްރާޝިމްގެ އިންޓަވިއުތަށް އަޑުއައްސަވާލައްވާ.\nނޮވެމްބަރު 15, 2019 09:38\nރައީސް ޔާމީންގެ ބޮލުގައި މިރާއްޖޭގައި މަރާ ހުރިހާ މަރެއްގެ ޒިންމާ އެމްޑިޕީ އެޅުވީ. ޙައްޤެއްނެތް ގޮތުގައި ރައްޔިތުންނަށް އެމަނިކްފާނާ މެދު ނަފަްރަތު ކުރުވައި ދޮގު އިލްޒާމާ ދޮގުބަހަނާ ދައިކައިގެން ވެރިކަމަށް އައިސްތިބޭއިރު ލަދަެއްވެސް ނުގަނޭ ބާވައޭ.ހިތަށް އަރާ.\nނޮވެމްބަރު 15, 2019 09:51\nސޫދުގެ މީހާރު އެންމެ ބޮޑަށް ބޭނުންވެގެން އުޅެކަމަކީ އުއްތަމަ ފަނޑިޔާރުކަން. އެކަން އެންމެ ފަސޭހައިން ކުރެވެން އޮތީ ނަޝީދު ވަރަށް ބޮޑަށް ހިތް ރުއްސައިގެން. ތިރިޕޯޓްގެ ސައްޙަ ކަމާމެދު ވަރަށް ބޮޑަށް ސުވާލު އުފެދޭ. އަބްދުﷲ ރިޔާޒު ތަފާތު އެކި ފޯޑިއަމް ތަކުގައި ބުނެފައިވަނީ ވަގުތު ޖެހުމުން ހާމަ ކުރާނެ ވާހަކަ. މިހެއްގެ މަރު ސިއްރު ކުރަންޖެހޭ ސަބަބެއް ނުވިސްނޭ. އެމްޑީއެންގެ ވާހަކަ ވަރަށް ގަދަޔަށް ދެކެވޭ ދުވަސް ވަރެއްގައި ދީނީ މީހުންނޭ ކިޔައިގެން ދައްކަނީ ތެދުވާހަކަކަން ޤަބޫލު ކުރަން އުނދަގޫވެ. އަޑިނޭނގޭ އެތެއް ސުވާލެއް އެބަ އުފެދޭ!\nނޮވެމްބަރު 15, 2019 10:11\nޢިމްރާނުގެ މައްޗަށް ޖިނާޢީ ދަޢުވަ އުފުލާނޭކަމަށް ރައީސް ޔާމީން ވިދާޅުވި! މިއޮތީ ވަގުތު އައިސްޖެހިފަ! ޢިލްމުވެރިޔެއްގެ ތާޖު އަޅައިގެން ދުނިޔޭގެ ލައްޒަތާ ޖާހަށްޓަކައި ޢަބުރުވެރި އިންސާނެއްގެ ޢަބުރު ކަތިލާފަ ޢިމްރާނަށް ސަލާމަތުން ހުރެވިގެން ނުވާނެ! ރައީސް ޔާމީނަށް އަޅުގަނޑުމެން ގޮވާލަނީ މި ދަޢުވާ އުފުލާދޭށޭ! އޭނާ އެދުވަހު ވަރަށް ސާފުކޮށް އަފްރާޝީމުގެ މަރުގެ އިލްޒާމު ރައީސް ޔާމީންގެ އިސްތަށިފުޅަށް ކަނޑައިލި!\nނޮވެމްބަރު 15, 2019 10:12\nދީނީގޮތުން ހިޔާލް ތަފާތު؟ހައްދުފަހަނަ އެޅީތޯ ނޫނީ އިސްލާމް ދީން ގަބޫލް ނުކުރާ ބައެއްތޯ؟\nނޮވެމްބަރު 15, 2019 10:53\nސީދާ ނަޝީދުގެ ބައިވެރިވުން އޮތީމަ ރިޕޯޓް އަވުރާލީ!\nނޮވެމްބަރު 15, 2019 11:55\nއަޒްލިފް އަށް ޔާމީން ސަރުކާރުން ފުލެޓެއްވެސް ދިންކަން ލިސްޓްތަކުން ހާމަވޭ. އެއީ ކިހިނެތްބާ.. އަޒްލިފު ކަމެއް ރާވާ ހިންގިކަމަށް ތިބުނާއިރު ސިޔާސީ މީހުންނަށްދޯ ފްލެޓް ދެވޭނީ. އަދި އޭނަ މަރުވިކަމުގެ ހަބަރުތައް މީޑިއާގަ ފެތުރުނު ފަހުން އެއީ.. މިކަމާ ތިކަމާ ގުޅުމެއްވޭތަ.. އަނެއްކާ އުމަރު ނަސީރު ޔާމީނޭ ކިޔައިގެން އެދެއްކި ވާހަކަތައް ވަޔަށް ދިޔައީތަ. އެކަމުގަ ހިމެނޭ ކުޑަކުއްޖާ ޔާމީންނާ ބައްދަލުކުރިކަމާ، ކީއްވެގެންތޯ އެގޮތަށް ސިއްރިއްޔާތުގަ ބައްދަލު ކުރަން ޖެހުނީ.. ރީކޯ މޫސަގެ ދަނބިދަރި އޭވެސް ވަރަށް ބޮޑަށް ކި. މިހުރިހާކަމެއް ކީވެސް ސަރުކާރުގެ އޭރުގެ މީހުން. މިހުރިހާކަމެއްވެސް ބެލިންތަ..ނޫނީ ލާދީދީ ބަޔަކު ނެރުނު ރިޕޯޓަކާ ގުޅިގެން އެޗެރިން ހިތްހަމަޖެހޭގޮތަށް ކަންތައް ނިންމާދެނީބާ؟؟؟ ޖަވާބު ބޭނުން ...\nނޮވެމްބަރު 15, 2019 14:35\nއަފްރާޝީމަކީ ދީނީ އިލްމުވެރިޔެއް.. އަފުރާޝީމާއި އެންމެ ޚިތާލުތަފާތުވާނީ މިހާރުގެ ސަރުކާރުގައި ތިބި އަދި އޭރުގަވެސް ތިބި ލާދީނީ މީހުންތައް. އަދި އޭރުވެސް މިހާރުވެސް އެމީހުންގެ މަސައްކަތަކީ ދީން ބަލިކަށިކޮއްލުން. އެގޮތުން ދީނީ އިލްމުވެރީންގެ ބަހާއި އަދި އަމަލުތައް ހުއްޓުވައި ނަސޭހަތާއި ހަރާމްކަންކަމާދެކޮޅައް އުފުލާއަޑުތައް މަނާކުރުން. ވީމާ އަފްރަޝީމުގެ ގަތުލުގެ ފަހަތުގައި މި ސަރުކާރުގެ ލާދީނީ މީހުން ތިބިތޯ ތަހުގީގު ނުކުރެވެނީ ކީއްވެ.؟\nނޮވެމްބަރު 15, 2019 14:37\nމިހާރު ތިއުޅެނީ ދީނައް ފިއްތުންތައް ކުރިމަތި ކުރުވަން.\nނޮވެމްބަރު 15, 2019 16:08\nއަފުރާޝީމް އަވަހާރަކޮއްލީ އެމްޑީޕީގެ އެތެރޭތިބި ދިވެހި ނަސޯރާއިންނާއި މަޖޫސީއިންނާއި އަދި ދިވެހި ޔަހޫދީންތަކެއް އެކުވެގެން ހިންގުރޭވުމެއްގެ އެތެރެއިންކަމުގައި މިހާރު ވަރައްބޮޑައް އެބަބެލެވޭ. ރިޕޯޓުގައިވާފަދައިން އެމީހުންނަކީ ހަމަ އަފްރީޝީމްގެ ދީނީ ޚިޔާލާ ހަމަ ޝައްކެއްނެތް މިންވަރައް ދެކޮޅުބަޔެއް.\nނޮވެމްބަރު 15, 2019 16:54\nޑރ އަފްރާޝީމް މަރާލީ އެމްޑީޕީގެ ލާދީނީ މީހުން.


އަންވަރު އިބްރާހީމް 18 September 2018, 10:17\nހޭ އެރިއިރު އަހަރެން އޮތީ ހޮސްޕިޓަލުގައެވެ. ވަށައިގެން ތިބީ އާއިލާގެ މީހުންނެވެ. ކޮންމެ މީހެއްގެ މޫނުމަތިން ފެންނަނީ ނުރުހުމާއި ނަފްރަތެވެ. އެ އިހުސާސްތައް ފެންނަން ޖެހުނީ ކީއްވެގެންކަން އަހަރެންނަށް އެނގެއެވެ. އެ މީހުން އަހަރެންދެކެ ރުޅި އައުން ހައްގުކަން އަހަރެން ގަބޫލުކުރަމެވެ. އެހެން ނަމަވެސް އެހެންވީ ސަބަބުތަކެއް ހުރެގެންނެވެ. ކަންތައްތަކެއް ދިމާވެގެންނެވެ.\nއަހަރެން ކުޅުދުއްފުއްޓަށް ބަދަލުވީ ކިޔަވާށެވެ. މަންމައާއި ބައްޕަގެ އުންމީދުތައް ފުރިހަމަ ކޮށްދޭށެވެ. އަހަރެން ޢަޒުމު ވެސް ފުރިހަމަ ކުރާށެވެ. އެ އުންމީދާއި ޢަޒުމުގައި އަހަރެންނަށް ކުރިއަށް ދެވުނީ ކުޑަ ދުވަސްކޮޅަކަށެވެ. ކުރިއަށް ދާން އޮތް މަގުން ހުރަސްތައް ދިމާވާން ފެށީއެވެ. ދަތިތަކާއި ތުރާތައް ކުރިމަތިވާން ފެށީއެވެ. އެކުވެރިން އުނދަގޫތަކާއި ޖެއްސުންތައް ތަޙައްމަލުކުރަން މަޖުބޫރިވީއެވެ. ދިމާވަމުން ދިޔަ ކަންކަން އަހަރެން ހުށަހެޅީ މުދައްރިސުންނަށެވެ. ނަމަވެސް އެކަމަކުން ލިބުނު މޮޅެއް ނެތެވެ. ހޯދުނު ހައްލު ނެތެވެ. ދިމާކުރުންތަކާއި އުނދަގޫތައް ހައްތަހާ ދިޔައީ އިތުރުވަމުންނެވެ.\nސްކޫލުގެ އަހަރީ ދުވަހެވެ. އަހަރެންވެސް ދިޔައީ އެހެން ކުދިންނެކޭ އެއްފަދައިން އަހަރެންގެ ކޮއްކޮ ގޮވައިގެން ތަފާތު ޙަރަކާތްތަކުގައި ބައިވެރިވެލުމަށެވެ. ތަފާތު ކުޅިވަރުތަކާއި ގޭމުތަކުގައި ބައިވެރިވެލުމަށެވެ. އެކަމުގައި އުޅެނިކޮށް އަހަރެންނަށް ގޮވީ އަހަރެން އުޅޭ ކުލާހުގެ ނަޖޫއެވެ. ނަޖޫގެ އަޑު އިވުނު ނަމަވެސް އެ އަޑު އިވޭ ކަމަކަށް އަހަރެންނެއް ނުހަދަމެވެ. ކައިރީގައި ކޮއްކޮ ހުރުމުން އެކަމަކަށް މާ ބޮޑު ސަމާކުކަމެއް ނުދެމެވެ.\n"ސަމާ... ކަލޭ އަންނާނީތަ ނޫނީ ތިތާ ހުންނާނީތަ؟" ހަރުކަށި ގޮތަކަށް ނަޖޫ އަހަރެންނާ މުޚާތަބުކުރިއެވެ.\n"އަހަރެން މިއުޅެނީ ކޮއްކޮ ގޮވައިގެން. ކޮއްކޮ ދޫކޮށްލާފައި ކިހިނެއް ދާނީ؟" އަހަރެން ދެއްކީ އުޒުރެކެވެ.\n"ދިހަ މިނެޓްތެރޭ ކަލެއަށް ނާދެވިއްޖެނަމަ ހަދާނެ ގޮތް އެނގޭނީ އަހަރެެމެންނަށް. ހަނދާން ކުރާތި ފާޚާނާ ތަކުގެ ކައިރީ އަހަރެމެން މަޑުކުރާނީ އިރުކޮޅަކު" ނަޖޫގެ ވާހަކަތަކުން އިތުރު ބަޔަކު އެކުވެރިޔާއާ އެކު ތިބިކަން ޔަގީންވިއެވެ.\n"އަހަރެން ބަލާނަން. އިރުކޮޅެއް ވެދާނެ" އަހަރެން ޖަވާބު ދިނީމެވެ. އެ ނޫން ޖަވާބެއް ދޭކަށް އަހަރެންނަކަށް ނުކުރުނެވެ. އެ މީހުން ކޮންމެ ފަދަ ގޮތެއް ވެސް ހަދާފާނެއެވެ. އެކުވެރިޔާއާއެކު ދެން ތިބޭނީ ކޮން ބައެއްކަން އަހަރެންނަށް އެނގެއެވެ. އެ މީހުންގެ ބޭނުމަކީ ކޮބައިކަން ވެސް އަހަރެންނަށް އެނގެއެވެ.\nއަހަރެންނަށް ހުރެވުނީ ދެ ފިކުރެއްގައެވެ. ދާންވިއްޔޭ ހިތަށް އެރިއެވެ. ނުދާނަމޭ ވެސް ހިތަށް އެރިއެވެ. ހިނގައްޖެނަމަ ކޮންމެވެސް ގޯސް ކަމެއް ކުރަން ޖެހޭނެއެވެ. ނުގޮސް މަޑުކޮށްފިނަމަ އޭގެ ހަސްކާ ފަހުން ލިބޭނެއެވެ. އެ މީހުންގެ އުނދަގޫ އަހަރެންނަށް ޖެހޭނެއެވެ. އެހެންވެ އަހަރެން ނިންމީ އެ މީހުންގެ ގާތަށް ދާށެވެ.\nކޮއްކޮ އެތަނުގެ ސްޓޯލެއްގައި ބެހެއްޓުމަށްފަހު ކުޑަ އިރުކޮޅަކަށް އަހަރެން އެތަނަށް ދިޔައީމެވެ. އެ މީހުން ތިބީ ފާޚާނާ ބަރިތައް ކައިރީގައެވެ. އެތަނުގައި ތިން މީހުން ތިއްބެވެ. އަހަރެން ގޮސް އެތަނުގައި މަޑުކޮށްލުމާއެކު ނަޖޫ އައިސް އަހަރެންގެ ބުރުގަލުގައި ހިފާ ލައްކެއް ޖަހާލިއެވެ. އެ ލަކީގެ ބާރުކަމުން ބުރުގާ ގޮސް އެޅުނީ ކަރުގައެވެ. އެއާއެކު ދެން ތިބި މީހުންގެ ހިނިގަނޑު ފަޅައިގެން ދިޔައެވެ.\n"ކަލޭ ތި އުޅެނީ މާ ފޮނިވެގެން. ހީނުކުރާތި ބޭނުން ގޮތަކަށް އުޅެވިދާނެކަމަށް. އަހަރެމެން ބުނާ ގޮތަށް ކަންތައްތައް ނުކުރެވެންޏާ ހޭއަރުވާލަނަން" މެދުގައި ހުރި އަރީޝާ އަހަރެންނަށް ދިނީ އިންޒާރެވެ.


ހުވަދުއަތޮޅު އުތުރުބުރީ އަތޮޅު ކައުންސިލްގެ އިދާރާ\nގއ.މާމެންދޫގައި ހަދަންހަމަޖެހިފައިވާ ބެލެނިވެރިންގެ ހިޔާ ޕްރޮޖެކްޓަށް ބިޑް ހުށަހެޅުމުގެ ފުރުޞަތު ހުޅުވާލުން\nގއ. މާމެންދޫގައި ހަދަންހަމަޖެހިފައިވާ ބެލެނިވެރިންގެހިޔާ ޕްރޮޖެކްޓަށް ބިޑް ހުށަހެޅުމުގެ ފުރުޞަތު ހުޅުވާލުން\nގއ. މާމެންދޫ ކައުންސިލާއި ގއ. އަތޮޅު ކައުންސިލް ގުޅިގެން ގއ. މާމެންދޫގައި އަޅަން ހަމަޖެހިފައިވާ ބެލެނިވެރިންގެ ހިޔާ އަމިއްލަތަކެތީގައި އަޅައިދޭނެ ފަރާތެއްހޯދުމަށް ކުރެވުނު (IUL)241-B/241/2020/04\nއިއުލާނާއި ގުޅިގެން ހުށަހެޅުނު ބިޑްތައް ކޮވިޑް 19 އާއި ގުޅިގެން ލޮކްޑައުންގެ ދުވަސްވަރާއި ދިމާވެ އިވެލުއޭޓް ނުކުރެވި ގިނަދުވަސްތަކެއް ވުމުގެ ސަބަބުން އެބިޑްތައް ބާޠިލް އަލުން މިމަސައްކަތަށް ބިޑް ހުށަހެޅުމުގެ ފުރުޞަތު ހުޅުވާލަމެވެ.\nވީމާ މިކަމަށް ޝައުގުވެރިވެލައްވާ ފަރާތްތަކުން ބީލަންފޮތް ގަތުމަށްފަހު ތިރީގައިވާ ގަޑިއަށް ބިޑް ހުށަހެޅުއްވުން އެދެމެވެ. ބީލަން ފޮތެއްގެ އަގަކީ 100.00 ( އެއް ސަތޭކަ ) ރުފިޔާއެވެ. ބީލަން ފޮތް ގަންނަން ލިބޭނީ 20 ސެޕްޓެމްބަރ 2020 ވަނަ ދުވަހުން ފެށިން 24 ސެޕްޓެމްބަރ 2020 އާއި ހަމަޔަށް ގއ. އަތޮޅު ކައުންސިލް އިދާރާއިންނާއި ، ގއ. މާމެންދޫ ކައުންސިލްގެ އިދާރާއިންނެވެ.\nގއ.މާމެންދޫ ކައުންސިލްގެ އިދާރާ\nގއ. މާމެންދޫ ކައުންސިލްގެ އިދާރާ\nމައުލޫމާތު ދިނުމުގެ ސެޝަނަށާއި ( ޕްރީބިޑް މީޓިންގ ) ، ބިޑް ހުށަހެޅުއްވުމަށް ގަޑިޖެހިގެން ވަޑައިގަންނަވާ ފަރާތްތަކަށް އެބައްދަލުވުންތަކުގައި ބައިވެރިވުމުގެ ފުރުޞަތު ނުދެވޭނެއެވެ.\nމިހެންވެ މިކަން އާންމުކޮށް އަންގާ އިއުލާންކުރީމެވެ.\n28 މުޙައްރަމް 1442 ހ\n16 ސެޕްޓެމްބަރ 2020 މ\nސުންގަޑި: 30 ސެޕްޓެންބަރު 2020 1300


Accidenteggai aniyaavi zuvaanakah ICU gai faruvaa dhenee\nއެކްސިޑެންޓެއްގައި އަނިޔާވި ޒުވާނަކަށް އައިސީޔޫގައި ފަރުވާދެނީ\nފޭދޫގައި މިރޭ ހިނގި އެކްސިޑެންޓެއްގައި ތިން މީހަކަށް އަނިޔާވެ އެކަކަށް ހޮސްޕިޓަލުގެ އައިސީޔޫގައި ފަރުވާދޭން ފަށައިފިއެވެ. އެކްސިޑެންޓް ހިނގާފައިވަނީ ފޭދޫގައި ހުންނަ ޕީޕީއެމް އޮފީސް ކުރިމަތީގައެވެ.\nހިތަދޫ ރީޖަނަލް ހޮސްޕިޓަލް (އެޗުއާރުއެޗު) ގެ އައިސީޔޫގައި ފަރުވާދެމުން ގެންދަނީ އުމުރުން 18 އަހަރުގެ ޒުވާނަކަށެވެ. މުހައްމަދު އަސްވާގު ނަމަކަށްކިޔާ އެޒުވާނާގެ ބޯވަނީ ވަރަށްބޮޑަށް ޒަޚަމްވެފައެވެ.\nހިތަދޫ ރީޖަނަލް ހޮސްޕިޓަލް ހިންގެވުމާ ހަވާލުވެ ހުންނެވި ސީނިއާ ކޮމިޔުނިޓީ ހެލްތު އޮފިސަރު މުހައްމަދު ނަޖީބު ވިދާޅުވީ އެކްސިޑެންޓުގައި އަނިޔާވެގެން ގެނައި 18 އަހަރުގެ ކުއްޖަކަށް އައިސީޔޫގައި ފަރުވާ ދެމުން ގެންދާ ކަމަށެވެ.\n"އަށާރަ އަހަރުގެ ކުއްޖާއަށް ފަރުވާ ދެމުންދަނީ އައިސީޔޫގައި. އޭނާގެ ބޯ ފަޅައިގެންގޮސް ސިކުނޑިއަށް ލޭފައިބަނީ ކަމަށް ޑޮކްޓަރުން ލަފާކުރައްވަނީ. އޭނާގެ އިތުރަށް ސޯޅަ އަހަރުގެ ކުއްޖަކަށްވެސް ގެންދަނީ ހޮސްޕިޓަލުގައި ފަރުވާދެމުން. އޭނާގެ ހާލު ސީރިއަސްއެއް ނޫން. އެކަމަކު އޭނާގެ ގައިގެ ބައެއްތަންތަނުންވަނީ މަށައިގެންގޮސްފައި،" ނަޖީބު ވިދާޅުވިއެވެ. މައުލޫމާތު ލިބިފައިވާ ގޮތުގައި 16 އަހަރުގެ ކުއްޖާގެ ނަމަކީ އިނާންއެވެ. އޭނާއަކީވެސް ހިތަދޫ ކުއްޖެކެވެ. އެކުދިން ހޮސްޕިޓަލަށް ގެންގޮސްފައިވަނީ މިރޭ 10:30 ގައެވެ.\nމި އެކްސިޑެންޓު ހިނގާފައިވަނީ ހިތަދޫ ދެކުދިން ދުއްވި ސައިކަލް ކޮންޓްރޯލް ނުވެގޮސް ހިނގާފައިދިޔަ މީހެއްގެ ގައިގައި ޖެހުމުން ކަމަށް މައުލޫމާތު ލިބިފައިވެއެވެ. އެ މީހާއަށް ފަރުވާ ދެމުން ގެންދަނީ ފޭދޫ ސިއްހީ މަރުކަޒުގައެވެ. އޭނާގެ ބޮލާއި ގައިގެ ބައެއްތަންތަނުން މަށައިގެން ގޮސްފައިވާ ކަމަށްވެސްވަނީ މައުލޫމާތު ލިބިފައެވެ.


Olympics: Feyrunu kamah bune fethuntherin olhuvaalumun America in maafah edhefi | Mihaaru\nރިއޯ އެއާޕޯޓްގެ ތެރެއިން ކޮންޔާ (ވ) އާއި ބެންޓްޒް (ކ).-- ފޮޓޯ: އޭއެފްޕީ\nފޭރުނު ކަަމަށް ބުނެ ފެތުންތެރިން އޮޅުވާލުމުން އެމެރިކާ އިން މައާފަށް އެދެފި\n19 އޯގަސްޓް 2016 - 15:282comments\nމިފަހަރުގެ ގޭމްސްގައި ރަން މެޑަލް ހޯދާފައިވާ އެމެރިކާގެ ހަތަރު ފެތުންތެރިން ކަަމަށްވާ ގަނާ ބެންޓްޒް، ޖެކް ކޮންޔާ، ރަޔާން ލޮކްޓް އަދި ޖޭމްސް ފެއިގެން ވަނީ މިދިޔަ ހަފްތާގައި އެ ހަތަރު ފެތުންތެރިން ކްލަބަށް ގޮސްފައި ޓެކްސީގައި އައި މަގުމަތީގައި ބަޑިން ބިރުދައްކައި ގިނަ ލާރިތަކެއް ފޭރިގަނެފައިވާ ކަމަށް އެމެރިކާ މީޑިއާ އަށް މައުލޫމާތު ދީފަ އެވެ.\nބްރެޒިލް ޕޮލިހުން މި މައްސަލަ ތަހުގީގު ކުރުމަށް ފަހު ބުނެފައިވަނީ ސީސީޓީވީ ފޫޓޭޖްތައް ބަލައިގެންނާއި މީހުންނާއި ސުވާލުކޮށްގެން އެ ހަތަރު ފެތުންތެރިން އަތުން ފޭރުނުކަން ސާބިތުކުރެވޭ ވަރުގެ އެއްވެސް ހެއްކެއް ލިބިފައިނުވާ ކަމަށެވެ.\nބްރެޒިލްގެ ކޯޓުން ވަނީ މި މައްސަލައާ ގުޅިގެން މި ހަތަރު އެތުލީޓުންގެ ޕާސްޕޯޓް ހިފަހައްޓައިފަ އެވެ. އެއީ މި މައްސަލަ ބަލައި ނިމެންދެނެވެ. ހަތަރު ފެތުންތެރިންގެ ޕާސްޕޯޓް ހިފަހައްޓަން ކޯޓުން އަމުރުނެރުނުއިރު، އޭގެ ތެރެއިން އެއް ފެތުންތެރިއެއް ކަމަށްވާ ލޮކްތް ވަނީ ފުރައިފަ އެވެ. ލޮކްޓް އަކީ އޮލިމްޕިކް ތާރީހުގައި ފާހަގަކޮށްލެވޭ ފެތުންތެރިއެކެވެ. އޭނާ ވަނީ މިހާތަނަށް 12 އޮލިޕިކްސް މެޑަލް ހޯދައިފަ އެވެ.\nއަނެއް ތިން ފެތުންތެރިންގެ ތެރެއިން އިއްޔެ ދޫކޮށްލީ ބެންޓްޒް އާއި ކޮންޔާ އެވެ. ބެންޓްޒް އާއި ކޮންޔާ ޕާސްޓްޕޯޓް ދޫކުރީ ބްރެޒިލް އޮލިމްޕިކް ކޮމިޓީން އެމެރިކާގެ އޮލިމްޕިކް ކޮމިޓީ އާއި އިންޓަނޭޝަނަލް އޮލިމްޕިކް ކޮމިޓީ އާއި މަޝްވަރާ ކުރުމަށް ފަހު އެވެ. މި ވަގުތު ބްރެޒިލްގައި ހުރީ ފެއިގަން އެކަންޏެވެ.\nއެމެރިކާގެ އޮލިމްޕިކް ކޮމިޓީން ބުނީ މި ކަމަކީ ބަލައިގަނެވޭނެ ކަމެއް ނޫން ކަމަށާއި ބްރެޒިލް އާއި އޮލިމްޕިކް ކޮމިއުނިޓީގެ ކިބައިން މިކަމަށް މައާފަށް އެދޭކަމަށެވެ. އަދި މި ހަތަރު ފެތުންތެރިންނާއި އެމެރިކާގެ އޮލިމްޕިކް ކޮމިޓީގެ ފަރާތުން އިތުރަށް ސުވާލުކުރާނެ ކަމަށް ވަނީ ބުނެފަ އެވެ.\nއިތުރު ލިޔުންތައް ފެތުން އެމެރިކާ


ނޭޝަނަލް ޑްރަގް އޭޖެންސީ (ހާފްވޭ ހައުސް / ކްލިނިކަލް ސަރވިސަސް ޔުނިޓް)\nރިސްކު އެލަވަންސް: (ސިވިލް ސަރވިސްގެ މުވައްޒަފުންނަށް ދޭ އެލަވަންސް ފޮތުގެ G207.01ގައިވާ ގޮތުގެ މަތީން)\nސަޕޯޓިންގ ކޯ އެލަވަންސްގެ ގޮތުގައި މަހަކު 700.00 ރުފިޔާ\nއިންޑިވިޖުއަލް އަދި ފެމެލީ ކައުންސެލިން ދިނުން.\nކްލައިންޓު ސެންޓަރުގައި ރެޖިސްޓްރީ ކުރަންޖެހޭ މަސައްކަތްތައްކުރުން.\nކްލައިންޓާއި ގުޅުންހުރި ލިޔެކިޔުންތައް ބެލެހެއްޓުން.\nކްލައިންޓުގެ ޕްރޮގްރެސް މޮނިޓަރކޮށް އަންގަންޖެހޭ ފަރާތްތަކަށް އެންގުނ.ް\nގްރޫޕް މީޓިންގތައް ބޭއްވުން.\nކްލައިންޓާއި އާއިލާއާއި ގުޅުވައިދިނުމަށް ބޭނުންވާ އެހީތެރިކަން ފޯރުކޮށްދިނުން.\nއެސިސްޓެންޓް ޕްރޮގްރާމް ކޯޑިނޭޓަރ އަދި ޕިއަރ އެޑިއުކޭޓަރުންނަށް ޕްރޮގްރާމް ހިންގުމަށް ބޭނުންވާ އެހީތެރިކަން ފޯރުކޮށްދިނުން، ސެންޓަރުގެ ސިއްހީ ރައްކާތެރިކަން ދެމެހެއްޓުމަށް މަސައްކަތްކުރުން.\nކައުންސެލިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nނޯޓް: މިމަޤާމަށް އެދި ހުށަހަޅުއްވާ ފަރާތްތަކުން ސަރުކާރުގެ ކަމާބެހޭ އިދާރާގައި ރަޖިސްޓްރީވެފައިވާ ކައުންސެލިންގ ލައިސަންސް (މުއްދަތު ހަމަނުވާ) ހުށަހަޅުއްވަންވާނެއެވެ.\nސަރުކާރުގެ ކަމާބެހޭ އިދާރާގައި ރަޖިސްޓްރީވެފައިވާ ކައުންސެލިންގ ލައިސަންސް (މުއްދަތު ހަމަނުވާ)\n7. ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓްފިކެޓުތަކުގެ ކޮޕީ.\n8. ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ އެ ސެޓްފިކެޓްގެ ކޮޕީ\n1. ލިބިފައިވާ ތަޢުލީމު.\n2. މަސައްކަތުގެ ދާއިރާއާ ގުޅޭ ކުރުމުއްދަތުގެ ތަމްރީން.\n3. މަގާމުގެ މަސައްކަތުގެ ދާއިރާއ ގުޅޭ ތަޖުރިބާ.\n4. އިންޓަވިއުގެ މާކްސް.\n5. ޤާނޫނުތަކާއި ގަވާއިދުތަކަށް އަހުލުވެރިވެފައިވާ މިންވަރު.\n6. މަގާމަށް އައްޔަންކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓްގެ ޖުމްލަ %45 (ސާޅިސް ފަހެއް) އިންސައްތައަށްވުރެ މަތިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ9އޮކްޓޫބަރު 2019ދުވަހުގެ 13:00ގެ ކުރިން، ނޭޝަނަލް ޑްރަގް އޭޖެންސީގެ ހެޑް އޮފީސް (ގ. ގްރީންގެ، ކ. މާލެ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected]މެދުވެރިކޮށްވެސް އަދި ފެކްސް 3328184 މެދުވެރިކޮށްވެސް ބަލައި ގަނެވޭނެއެވެ. ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2019 އޮކްޓޫބަރު 13 އާއި 2019 އޮކްޓޫބަރު 20އާ ދެމެދު ނޭޝަނަލް ޑްރަގް އޭޖެންސީ، ކ. މާލެ ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3343061 / 3334568 ނަންބަރު ފޯނާއެވެ. ފެކްސް ނަންބަރަކީ، 3328184 އެވެ.\n02 ސަފަރު 1440\nސުންގަޑި: 09 އޮކްޓޫބަރު 2019 1300


އެންމެހާ ޙަމްދުޘަނާއެއް ޙައްޤުވެގެންވާ ގަދަ ކީރިތިވަންތަ ﷲ ސުބުހާނަހޫ ވަތަޢާލާއަށް ޙަމްދާއި ޝުކުރު ދަންނަވަން. އަދި އެކަލާނގެ މިއުއްމަތަށް ކައުކުރެއްވި މާތް ޞާޙިބާ މުޙައްމަދު ރަސޫލުﷲ ﷺ އަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މިޞަލަވާތާއި ސަލާމުގައި އެކަލޭގެފާނުގެ އިތުރު އާލުންނާއި މިތުރު ޞަޙާބީން ޝާމިލްކުރަން.\nއިލެކްޝަންސް ކޮމިޝަނުގެ ރައީސް އައްޝައިޚް އަޙްމަދު ސުލައިމާން، އިލެކްޝަންސް ކޮމިޝަނުގެ މެންބަރުން، ރައްޔިތުންގެ މަޖިލީހުގެ ހޯރަފުށީ ދާއިރާގެ ޢިއްޒަތްތެރި މެންބަރު އަލްފާޟިލް މުޙައްމަދު އިސްމާޢީލް، މިޙަފްލާއަށް ޙާޟިރުވެ ވަޑައިގެންތިއްބެވި ޢިއްޒަތްތެރީން އަދި އެންމެހާ ޙާޟިރީން، އައްސަލާމް ޢަލައިކުމް ވަރަޙްމަތުﷲ ވަބަރަކާތުހޫ.\nއަޅުގަނޑުގެ އެންމެ އިސް ވާޖިބެއްގެ ގޮތުގައި ދެކެނީ، އަޅުގަނޑުމެން ހޭދަކުރަމުންމިދާ ބަރަކާތްތެރި ރަމަޟާން މަހުގެ ހެޔޮއެދުންތައް ތިއެންމެހާ ބޭފުޅުންނަށް އަރިސްކުރުމާއެކު، މިބަރަކާތްތެރި މަހުގެ ހެޔޮ ދަރުމައާއި ތައުފީޤް އަޅުގަނޑުމެންނަށް މިންވަރުކޮށްދެއްވައި، އަޅުގަނޑުމެންނީ މިމާތްމަހުގެ ފުރިހަމަ ބޭނުންހިފައި، އޭގެން މަންފާ ލިބެނިވި ބައެއްކަމުގައި ލެއްވުންއެދި މާތްﷲ ގެ ޙަޟްރަތުގައި ދެންނެވުން. އަދި ހަމައެއާއެކު މިރޭގެ މިޙަފްލާގެ ޝަރަފްވެރި މެހެމާނެއްގެ ގޮތުގައި އަޅުގަނޑަށް ދަޢުވަތުދެއްވީތީ އިލެކްޝަންސް ކޮމިޝަނަށް ޝުކުރު ދަންނަވަން.\nއާދެ. މިރޭގެ މިޙަފްލާ ޚާއްޞަކުރެވިފައިމިވަނީ 2016 ފެބުރުވަރީ 14 އިން 20 ގެ ނިޔަލަށް އިލެކްޝަންސް ކޮމިޝަންގެ ފަރާތުން އިންތިޒާމްކުރައްވައިގެން ހއ. ހޯރަފުށީގައި ކުރިއަށްގެންދެވި ޑިމޮކްރަސީ ހަފްތާގެ ޑީ-ބްރީފިންގ ސެޝަނެއްގެ ގޮތުގަ. ޑިމޮކްރަސީ ހަފްތާ ވެގެންދިޔައީ އެއްވެސް ޝައްކެއްނެތްގޮތުގައި އިލެކްޝަންސް ކޮމިޝަނުން އިންތިޒާމްކުރެއްވި ވަރަށް މުހިންމު މަސައްކަތެއްގެ ގޮތުގަ. ޕްރޮސިކިއުޓަރ ޖެނެރަލްގެ އޮފީހުގެ ފަރާތުންވެސްވާނީ މިޙަރަކާތުގައި ބައިވެރިވެފައި. އަޅުގަނޑުމެންގެ ފަރާތުންވެސް ނެގި މުވައްޒަފުންގެ ޓީމެއް އެޙަރަކާތުގައި ބައިވެރިވެ، އޮފީހުގެ ސްޓޯލެއް ހަދައި، އެސްޓޯލަށް ޒިޔާރަތްކުރި އެކިފަރާތްތަކަށް ޕްރޮސިކިއުޓަރ ޖެނެރަލްގެ އޮފީހުގެ މަސައްކަތުގެ ތެރެއިން އިލެކްޝަނާގުޅޭ ކުށްތަކާބެހޭ މަޢުލޫމާތާއި އެނޫންވެސް ގުޅުންހުރި މަޢުލޫމާތު ފޯރުކޮށްދީފައިވާނެ. އަޅުގަނޑު ފާހަގަކޮށްލަންބޭނުން، ގިނަ އިދާރާތަކެއް މިޙަރަކާތުގައި ބައިވެރިވެފައިވާކަން. އޭގެންވެސް އެނގިގެންގޮސްފައިވަނީ މިމަސައްކަތުގެ މުހިންމުކަން.\nއަޅުގަނޑުމެން އެންމެންވެސް ޤަބޫލުކުރަން ހެޔޮ ޑިމޮކްރަސީއަކީ ޤައުމެއްގެ ބިނާކުރަނިވި ތަރައްޤީއާއި، ރައްޔިތުންގެ ކުރިއެރުމަށް ބޭނުންވާ މުހިންމު އެއް އަސާސްކަން. އެކަމަކު ޑިމޮކްރަސީއެއްގެ ފުރިހަމަ ނަތީޖާ އަޅުގަނޑުމެންނަށް ފެންނާނީ ޤައުމުގެ ކަންކަން ހިންގުމުގައާއި ރައްޔިތުންގެ ކިބައިގައި ޑިމޮކްރަސީގެ ސިފަތައް އަށަގަނެ، ޑިމޮކްރަސީގެ ހަމަތަކުގެ މަތިން ފުރިހަމަގޮތުގައި ކަންކަން ތަންޒީމްވެގެން ދިޔުމުން. މީގެ ތެރެއިންވެސް އެންމެ މުހިންމު ބަޔަކީ ޤައުމެއްގެ ރައްޔިތުން. ރައްޔިތުންނަކީ ޑިމޮކްރަސީގެ ހަމަތައް ޤަބޫލުކުރާ، އެހަމަތައް ދަންނަ ބަޔަކަށް ވާންޖެހޭ. ޑިމޮކްރަސީއެއްގައި އެރައްޔިތުންނަށް އޮތް ޙައްޤުތަކަކީ ކޮބައިކަމާއި، ޛިންމާތަކަކީ ކޮބައިކަން އެނގެންޖެހޭ. އެކަމަށް ރައްޔިތުން ހޭލުންތެރިކުރުވެންޖެހޭ. އެގޮތުން ތަޢުލީމާއި މަޢުލޫމާތު ފޯރުކޮށްދިނުމުގެ އެކި ޙަރަކާތްތައް މުހިންމުވެގެންދަނީ މިދެންނެވި ސަބަބަށްޓަކައި.\nޑިމޮކްރަސީގައި ރައްޔިތުންގެ ހޭލުންތެރިކަން އިތުރުކުރުމުގެ މުހިންމުކަމުގެ މައްޗަށް އެމެރިކާގެ ކުރީގެ ރައީސެއްކަމުގައިވާ ފްރޭންކްލިން ޑީ. ރޫޒެވެލްޓް ވިދާޅުވެފައިވާ ބަސްފުޅެއްގައިވަނީ:\nއަޅުގަނޑުމެންގެ މިކުޑަ ރާއްޖެއަކީ ޑިމޮކްރަސީގެ އުޞޫލުތައް އޭގެ ފުރިހަމަގޮތުގައި ތަންފީޛްކުރުމާއި، އެހަމަތަކުގެ މަތިން އަޅުގަނޑުމެންގެ ކަންކަން ބައްޓަންކުރުމުގެ ދަތުރުގައި އޭގެ މިސްރާބަށް ދިޔުމުގެ މަގުމަތީގައިވާ ޤައުމެއް. އަޅުގަނޑުމެންގެ ދަތުރު އަދި ނުނިމޭ. އެހެންކަމުން، މިމަރުޙަލާގައި އަޅުގަނޑުމެންކުރާ ކަންކަމުން ދަސްކުރާންޖެހޭ ފިލާވަޅުތައް ހުންނާނެ. އަޅުގަނޑުމެންނަށް ކުރެވޭ ތަޖުރިބާއިން ޢިބްރަތް ލިބިގަނެގެން، ކުރިމަގަށް ކަންކަން އިތުރަށް ރަނގަޅުކުރުމަށް ރޭވެންޖެހޭނެ.\nޑިމޮކްރަސީއެއްގައި މިނިވަން އިންތިޚާބަކީ އެއާނުލާ ޑިމޮކްރަސީ ފުރިހަމަނުވާނެކަމެއް. އެހެންކަމުން، އިންތިޚާބުތަކާގުޅޭގޮތުން ކަމާގުޅުންހުރި މުއައްސަސާތަކާއި އާންމު ރައްޔިތުން ހޭލުންތެރިކުރުވުމަށް އިލެކްޝަންސް ކޮމިޝަނުން ކުރައްވަމުން ގެންދަވާ މަސައްކަތްތަކަކީ އޭގެ ބޭނުންތެރިކަން ނުހަނުއޮތް، މުހިންމު މަސައްކަތްތަކެއް.\nއާންމުން ހޭލުންތެރިކުރެވިގެން، އެފަރާތްތަކުން ފަރުދީގޮތުން ޛިންމާދާރުވެގެން މެނުވީ އަޅުގަނޑުމެން މިއެދޭ ފުރިހަމަ ޑިމޮކްރަސީއެއްގެ ސިފަޖެހިގެންވާ އިންތިޚާބުތަކެއް ބޭއްވިގެންނުދާނެ. ރައްޔިތުންނަށް އެބައިމީހުންގެ ޙައްޤުތަކެއްވާކަން އެނގޭ ފަދައިން، ޛިންމާތަކެއްވެސް މަތިކުރެވިގެންވާކަން ވިސްނި، އެރައްޔިތުންނަށް ޤާނޫނުއަސާސީން ލިބިދީފައިވާ ވޯޓުލުމުގެ ޙައްޤު ޛިންމާދާރުކަމާއެކު ބޭނުންކުރުމަކީ މުހިންމު ކަމެއް. އިންތިޚާބާގުޅިގެން ޝަކުވާ ހުށަހަޅައި، އެކަންކަން ބެލުމަށްއޮންނަ ނިޒާމް އިހުނަށްވުރެ ހަރުދަނާކުރެވި، ދެފުށްފެންނަ އިންތިޒާމެއްގެ ތެރެއިން ކަންކަން ތަރުތީބުކުރެވިގެންދިޔުމަކީ ނުހަނު ބޭނުންތެރިކަމެއް. އަދި ހަމައެފަދައިން، އިންތިޚާބުތަކާގުޅިގެން ކަމާގުޅުންހުރި އިދާރާތަކާއި ސިޔާސީ ޕާޓީތަކުގެ އެއްބާރުލުމަކީވެސް ކޮންމެހެން ބޭނުންވާނޭކަމެއް.\nމިމަގުން ކަންކަން ތަރުތީބުކުރުމަށްޓަކައި އިލެކްޝަންސް ކޮމިޝަނުން ކުރައްވާ މަސައްކަތްޕުޅުތައް ފާހަގަކޮށް، އެކޮމިޝަންގެ މެންބަރުންނަށާއި، ހީވާގި މުވައްޒަފުންނަށް ޝުކުރު ދަންނަވަން.\nއަޅުގަނޑުގެ ދުޢާއަކީ އަޅުގަނޑުމެންގެ ރާއްޖޭގައި ފުރިހަމަ ޑިމޮކްރަސީއެއް ޤާއިމްކުރުމަށް އަޅުގަނޑުމެން މިކުރާ މަސައްކަތުގައި މާތްﷲ ބަރަކާތްލެއްވުން. އަދި އަޅުގަނޑުމެންގެ ރާއްޖެއަށް އަދަށްވުރެ ފެހި މާދަމައެއް ދެއްކެވުން. މިހިސާބުން އަޅުގަނޑުގެ ވާހަކަކޮޅު ނިންމާލާނަން.\nހުރިހާ ބޭފުޅުންނަށްވެސް ރަމަޟާން މުބާރިކް.\n.ވައްސަލާމް ޢަލައިކުމް ވަރަޙްމަތުﷲ ވަބަރަކާތުހޫ


ގެމްބިއާގެ އާ ރައީސް އަލުން ގައުމަށް އެނބުރިވަޑައިގަންނަވާނޭ...\nގެމްބިއާގެ އާ ރައީސް އަލުން ގައުމަށް އެނބުރިވަޑައިގަންނަވާނޭ ކަމަށް ވިދާޅުވެއްޖެ\nއަންނަ ހަފްތާގައި ގައުމަށް އެނބުރިވަޑައިގަންނަވާނެ\n25 ޖެނުއަރީ 2017 | ބުދަ 14:23\nގެމްބިއާގެ އާ ރައީސް އެޑަމާ ބެރޯ\nގެމްބިއާގެ އާ ރައީސް އެޑަމާ ބެރޯ ހަފްތާއެއްގެ ތެރޭގައި އަލުން ގައުމަށް އެނބުރިވަޑައިގަންނަވާނޭ ކަމަށް ވިދާޅުވެއްޖެ އެވެ.\nމިދިޔަ ޑިސެމްބަރު މަހު ބޭއްވި އިންތިޚާބުގެ ނަތީޖާ ގަބޫލުނުކޮށް މަގާމުގައި ދެމިހުންނެވުމަށް މަސައްކަތް ކުރެއްވުމުން ކުރީގެ ރައީސް ޔަހްޔާ ޖަމްމޭހް ވަކި ކުރެވުނީ އަވަށްޓެރި ގައުމުތަކުން މެދުވެރިއެއްގެ ރޯލު އަދާކޮށް ވާހަކަ ދައްކައިގެން އަސްކަރީ ބިރު ދައްކައިގެންނެވެ. އިންތިހާބުން ކާމިޔާބު ހޯއްދެވި ބެރޯ މަގާމުގެ ހުވާ ކުރައްވާފައި ވަނީ މިދިޔަ ބުރާސްފަތި ދުވަހު ސެނެގާލްގަ އެވެ.\nސީއެންއެން އަށް ދެއްވި އިންޓަވިއުއެއްގައި ބެރޯ ވިދާޅުވީ އަންނަ ހޯމަ ދުވަހު ކެބިނެޓާއި ނައިބު ރައީސްގެ މަގާމަށް އައްޔަންކުރާ ފަރާތްތައް އިއުލާން ކުރައްވާނޭ ކަމަށެވެ. އަދި، ގައުމުގައި ހުރި މައްސަލަތައް ހައްލުކުރުމުގެ މަސައްކަތް ވަގުތުން ފައްޓަވާނޭ ކަމަށް ވެސް ވިދާޅުވި އެވެ.\nޖަމްމޭހް ވެރިކަމުން ފައިބާވަޑައިގެން ގައުމު ދޫކުރައްވާ ވަޑައިގެންނެވިއިރު ޚަޒާނާއިން 11 މިލިއަން އެމެރިކާ ޑޮލަރު މަދު ކަމަށް ބެރޯގެ އެޑްވައިޒަރަކު ވިދާޅުވި ވިދާޅުވުމަށް އިޝާރާތް ކުރައްވާ ބެރޯ ވިދާޅުވީ އެފަދަ ހަބަރުތަކެއް ލިބިފައިވާ ކަމަށެވެ. އަދި، މައްސަލައިގެ ތަހުގީގުގައި ގައުމުގެ ސެންޓްރަލް ބޭންކުން ބޭނުންވާ ޑޮކިއުމަންޓްތައް ހޯދުމަށް ނިންމާފައިވާ ކަމަށް ވެސް އޭނާ ވިދާޅުވި އެވެ.\nއާ ސަރުކާރު ގާއިމްކޮށް، ކަންކަން ހަމައަކަށް އެޅެންދެން، ގައުމުގައި މިހާރު ގާއިމްވެފައި ތިބި ބޭރު ގައުމުތަކުގެ ސިފައިން ތިބޭނެ ކަމަށް ވެސް ބެރޯ ވިދާޅުވި އެވެ. އަދި، ގެމްބިއާގެ އަސްކަރިއްޔާ އިސްލާހުކޮށް، އިތުރަށް ހަރުދަނާ ކުރުމުގެ މަސައްކަތަކީ އިސްކަންދެއްވާނޭ މައްސަލައެއް ކަމަށް ވެސް އޭނާ ވަނީ ފާހަގަ ކުރައްވާފަ އެވެ. އެގޮތުން، އަސްކަރިއްޔާ އިތުރަށް ތަމްރީނުކުރުމުގެ މަސައްކަތުގައި އެފްރިކާ ބައްރުގެ އެހެން ގައުމުތަކުގެ އެހީތެރިކަން ހޯދާނޭ ކަމަށް ބެރޯ ވަނީ ވިދާޅުވެފަ އެވެ.\nޖަމްމޭހް ވެރިކަމުން ބޭލުމަށް އެ ބައްރުގެ ގިނަ ގައުމުތަކުގެ އަސްކަރީ އެހީތެރިކަން ލިބުނު އިރު، ޖަމްމޭހް ވެރިކަމުން ބޭލުމަށް އދ. ގެ ސަލާމަތީ މަޖްލިހުންވެސް ވަނީ ތާއީދުކޮށްފަ އެވެ.


Aubameyang Arsenal ah badhal vejje | Mihaaru\nއޯބަމަޔަން އާސެނަލަށް ބަދަލުވެއްޖެ\n31 ޖެނުއަރީ 2018 - 16:355comments\nލަންޑަން (ޖެނުއަރީ 31) – ބޮރޫޝިއާ ޑޯޓްމަންޑުގެ ގެބޮން ފޯވާޑް ޕިއެރޭ-އެމެރިކް އޯބަމަޔަން އެންމެ ފަހުން އާސެނަލަށް ބަދަލުވެއްޖެ އެވެ.\nއާސެނަލުން ވަނީ އުމުރުން 28 އަހަރުގެ ފޯވާޑް އެ ކްލަބާ ގުޅުނުކަން ކަށަވަރުކޮށްދީފަ އެވެ. އާސެނަލުން ބުނީ އޭނާ އެ ކްލަބާ ދިގު މުއްދަތުގެ ކޮންޓްރެކްޓެއްގައި ގުޅުނީ ކްލަބުގެ ރެކޯޑް އަގެއްގައި ކަމަށެވެ. ރިޕޯޓްތައް ބުނާ ގޮތުގައި އެ އަގަކީ 56 މިލިއަން ޕައުންޑެވެ.\nއާސެނަލާ އޯބަމަޔަން ގުޅުމާ އެކު، އެ ޓީމުގެ ފްރާންސް ފޯވާޑް އޮލިވިއޭ ޖިރޫ ޗެލްސީ އަށް ވިއްކާލާނެ ކަމަށް ބެލެވެ އެވެ. އަދި ޗެލްސީން އެ ޓީމުގެ ބެލްޖިއަމް ފޯވާޑް މިޗީ ބަޓްޝުއާއީ ލޯން އުސޫލުން ޑޯޓްމަންޑަށް ދޫކުރާނެ ކަމަށް ވެސް ލަފާކުރެވެ އެވެ.\nއޯބަމަޔަން އަކީ ޖެނުއަރީ ޓްރާންސްފާގައި އާސެނަލާ ގުޅުނު ދެ ވަނަ ކުޅުންތެރިޔާ އެވެ. އަނެއް ކުޅުންތެރިޔަކީ މެންޗެސްޓާ ޔުނައިޓެޑުން ގުޅުނު، ޑޯޓްމަންޑުގެ ކުރީގެ ތަރި ހެންރިކް މިކިތާޔްރަން އެވެ. އާސެނަލުން އޭނާ ގެނައީ އެ ޓީމުގެ ޗިލީ ފޯވާޑް އެލެކްސިސް ސަންޗޭޒް ޔުނައިޓެޑަށް ދިނުމަށް ފަހު އެވެ. އޯބަމަޔަން ފުރާނީ ސަންޗޭޒުގެ ރޯލެވެ.\nއެފްރިކާގެ މޮޅު ކުޅުންތެރިޔާގެ މަގާމް 2015 ވަނަ އަހަރު ހޯދި އޯބަމަޔަން އަކީ މި ވަގުތު ދުނިޔޭގައި ހުރި އެންމެ ކުޅަދާނަ އެއް ފޯވާޑެވެ. އޭނާ އަކީ ގޯލާ ރަށްޓެހިވުމުގެ އިތުރުން ދުވެލި ބާރު ކަމުގައި ވެސް ފާހަގަކޮށްލެވޭ ފޯވާޑެކެވެ.\nއޭސީ މިލާނުން ކެރިއަރު ފެށި އޯބަމަޔަން އެ ޓީމުގައި ހުރި ތިން އަހަރު ބޮޑަށް ހޭދަކުރީ ލޯން އުސޫލުން އެކި ޓީމުތަކުގަ އެވެ. އޭނާ ވިދާލީ 2011 ވަނަ އަހަރު ލޯން އުސޫލުން ފްރާންސުގެ ސެއިން-އެޓީން އަށް ކުޅުނު ދުވަސްވަރެވެ. އަދި އޭގެ ފަހުން ދާއިމީ ކޮންޓްރެކްޓެއްގެ ދަށުން އެ ޓީމަށް ބަދަލުވެ މޮޅު ކުޅުމެއް ދެއްކި އެވެ. އޭނާ ޑޯޓްމަންޑަށް ގެންދިޔައީ 2013 ވަނަ އަހަރެވެ. އޭނާ ވަނީ އެ ޓީމަށް 213 މެޗުން 141 ގޯލް ޖަހައިފަ އެވެ.\nއިތުރު ލިޔުންތައް ބޮރޫޝިޔާ ޑޯޓްމަންޑް އާސެނަލް


އިއްޔެ ކޯވިޑް-19 އަށް އިތުރު 107 މީހަކު ފައްސިވެއްޖެ! | Sandhaanu\nއިއްޔެ ކޯވިޑް-19 އަށް އިތުރު 107 މީހަކު ފައްސިވެއްޖެ!\nއިއްޔެ ކޯވިޑް-19 އަށް އިތުރު 107 މީހަކު ފައްސިވެއްޖެއެވެ. މިއަދު ފައްސިވީ މީހުންގެ ތެރެއިން 104 މީހަކީ މަލޭ ސަރަހައްދަށް ނިސްބަތްވާ މީހުންނެވެ. އަދި އަތޮޅުތެރެއިން ވަނީ3މީހަކު ފައްސިވެފައެވެ.\nމިއަދު ފައްސިވީ މީހުންގެ ތެރެއިން 73 މީހުންނަކީ ދިވެހިންނެވެ. އަދި ބާކީ މީހުން ނިސްބަތްވަނީ ބަނގްޅަދޭޝް، އިންޑިޔާ، ފިލިޕީންސް އަދި ސްރީލަންކާއަށެވެ.\nމިއަދު ފައްސިވީ މީހުންނާއިއެކު ކޮވިޑަށް ރާއްޖެއިން ފައްސިވީ މީހުންގެ ޖުމްލަ އަދަދު ވަނީ 5679އަށް އަރައިފައެވެ. އޭގެ ތެރެއިން އެކްޓިވް ކޭސްތަކުގެ ގޮތުގައި ފާހަގަ ކުރެވެނީ 2449 ކޭސް ކަމަށް އެހްޕީއޭއިން ހާމަކުރެއެވެ. މިވަގުތު 1516 މީހަކު އައިސޮލޭޝަން ފެސިލިޓީތަކުގައި ތިބިއިރު، 146 މީހަކު ވަނީ ހޮސްޕިޓަލްގައި އެޑްމިޓްކޮށްފައެވެ. މިބަލީގައި ރާއްޖެއިން މިހާތަނަށް 22 މީހަކު މަރުވެފައިވާއިރު، 3208 މީހަކު ވަނީ ބަލިން ފަސޭހަވެފައެވެ.\nކޯވިޑްގެ ނުރައްކާ މިދަނީ ދުވަހުން ދުވަހަށް އަތޮޅުތެރޭގައި ބޮޑުވަމުންނެވެ. މިހާތަނަށް ރާއްޖޭގެ 13 ރަށަކުން ވަނީ ކޮވިޑުގެ އެކްޓިވެ ކޭސްތައް ފެނިފައެވެ.


EPA ge nimmun eki faharu eki gothah\nމަޑިވަރު ފަޅު ހިއްކުމާ ދެކޮޅަށް ރަސްދޫ ރައްޔިތުންތަކެއް\nއީޕީއޭގެ ނިންމުން އެކި ފަހަރު އެކި ގޮތަށް..!\n21 އޯގަސްޓް 2021 - 17:28:38\nނޮވެމްބަރު 2، 2020 ވަނަ ދުވަހު އައްޑޫ ސިޓީގައި ޖަނަވާރަކަށް އަނިޔާކުރި ކަމަށް ތުހުމަތުކުރެވޭ މައްސަލައެއް ބަލަމުން އަންނަ ކަމަށް ފުލުހުން ބުންޏެވެ. ފުލުހުން އޭރު ބުނީ ޖަނަވާރަކަށް އަނިޔާކުރި މައްސަލައެއް އެންވަޔަރަމަންޓް ޕްރޮޓެކްޝަން އެޖެންސީ (އީޕީއޭ) އިން ފުލުހުންގެ ސަމާލުކަމަށް ގެނައުމާއެކު އެ މައްސަލަ ތަހުގީގުކުރަމުން އަންނަ ކަމަށެވެ.\nމިއީ ފަރުދީ ލެވެލެއްގައި އެންމެ ވާލަކަށް ކުރި އަނިޔާއާ ގުޅިގެން ސަމާލުކަމަށް އައި މިންވަރެވެ. ޖަނަވާރަކަށް އަނިޔާ ކުރުމަކީ ރަނގަޅު ކަމެކޭ ބުނަނީ ކީ ނޫނެވެ. އެކަމަކު މިކަމަކީ ބޮޑު ފަޅަކާއި ފަރެއް ހަލާކު ކޮށްލުމާ އެއްފަދަ ކަމަކަށް ވާނެހެން ހިއެއް ނުވެއެވެ.\nމިދިޔަ އަހަރުގެ އޮކްޓޯބަރު މަހުގެ 21 ވަނަ ދުވަހު ހއ. ބާރަށުގެ ގްރީން ބެލްޓް (ހޭޅިފަށް) ހިމެނޭ ސަރަހައްދުން އަދި ރަށުގެ އެހެނިހެން ސަރަހައްދުތަކުން، ގަވާއިދާ ހިލާފަށް ރުއްގަސް ކަނޑާ ބޭރުކޮށްފައި ވާތީ އެ ރަށު ކައުންސިލްގެ އިދާރާ ގާތްގަނޑަކަށް ދެ ލައްކަ ރުފިޔާއިން ޖޫރިމަނާކުރިއެވެ. އީޕީއޭ އިން އޭރު ނެރެފައިވާ ނޫސްބަޔާނެއްގައި ބުނީ ބާރަށުގެ ގްރީން ބެލްޓް (ހޭޅިފަށް) ހިމެނޭ ސަރަހައްދުން އަދި ރަށުގެ އެހެނިހެން ސަރަހައްދުތަކުން، ގަވާއިދާ ހިލާފަށް ގިނަ އަދަދެއްގެ ރުއްގަސް ކަނޑާ، އުފުރާ، ރަށުން ރުއްގަސް ބޭރުކޮށްފައިވާ ކަމަށެވެ.\nއީޕީއޭއިން ބުނީ އެ ރަށުން ރުއްގަސް ކަނޑާ ބޭރުކޮށްފައި ވަނީ ގަވާއިދާ އެއްގޮތަށް ފުރިހަމަ ކުރަން ޖެހޭ އިދާރީ ކަންކަން ފުރިހަމަ ކުރުމެއް ނެތި ނަގަން ޖެހޭ ހުއްދަތައް ވެސް ނުނަގާ ކަމަށެވެ. އެހެންކަމުން އެ ރަށު ކައުންސިލް ވަނީ 191،250 ރުފިޔާއިން ޖޫރިމަނާކޮށްފަ އެވެ. ޖޫރިމަނާކޮށްފައި ވަނީ ތިމާވެށި ރައްކާތެރިކޮށް ދެމެހެއްޓުމާ ބެހޭ ގާނޫނުގެ ދަށުން ހަދާފައިވާ ތިމާވެށްޓަށް ދޭ ގެއްލުންތަކަށް ޖޫރިމަނާ ކަނޑައެޅުމާއި ބަދަލު ހޯދުމުގެ ގަވާއިދަށް ރިއާޔަތްކުރުމަށް ފަހު ކަމަށް އީޕީއޭއިން ބުނެފައި ވެއެވެ. ޖޫރިމަނާގެ ފައިސާ 30 ދުވަހުގެ ތެރޭގައި ދެއްކުމަށް ވެސް އެންގި އެވެ.\nމި އަހަރުގެ މޭ މަހުގެ 15 ވަަނަ ދުވަހު، އޭރު ރާއްޖެއަށް ކުރަމުންދިޔަ ވިއްސާރައިގައި ދެދުވަސް މަތީން ވަރުގަދައަށް ރާޅާއި އުދައެރުމުގެ ސަބަބުން ހޯރަފުށީ އެއާޕޯޓަށް ބޮޑެތި ގެއްލުންތަކެއް ވިއެވެ. އެގޮތުން ރަންވޭ އާއި ހައިވޭއަށް އުދަ އެރިއެވެ. ދެ ދުވަހެއްވަރު ދަތުރުތައްވެސް މެދުކަނޑާލި އެވެ. އަދި ޓާމިނަލްގެ ބިއްލޫރި ދޮރުތައްވެސް ތަޅައިގެން ދިޔައެވެ. އެހާބޮޑު ގެއްލުމެއް ލިބުނީ އެއާޕޯޓް އަޅަން ބިން ހިއްކި ގޮތުން ކަމަށް ލަފާކުރެވޭ ކަމަށް އީޕީއޭ އިން އޭރު ވަނީ ބުނެފައެވެ. ލަފައެކެވެ. ފިޔަވަޅެއްވެސް އަޅާފައިވާ ކަމެއް ނޭނގެއެވެ. ކަމުގެ ބާވަތަށް ބަލާއިރު ވާލެއް މަރާލުން ކަހަލަ ކަމެއް ހެއްޔެވެ؟ އެކަމަކު މިކަން އީޕީއޭއިން މިކަން ނަގާފައިވަނީ ފެންގޮތަކަށެވެ.\nހޯރަފުށީ އެއާޕޯޓަށް އުދައަރާފަ-----\nމީގެ އިތުރުން ހދ. ކުޅުދުއްފުށީ އެއާޕޯޓުވެސް އެހާލަތަށް އަންނަން މާކަ ގިނަ ދުވަހެއް ނުނެގި އެވެ. ކުޅުދުއްފުށީ ސިޓީ ކައުންސިލުން ބުނީ ހުޅަނގު މޫސުމެއް ދެ ފަހަރަކަށް އަންނައިރަށް އެއާޕޯޓަށް އުދައަރަން ފަށާނެ ކަމަށް ލަފާ ކުރެވޭ ކަމަށެވެ. އެކައުންސިލުން އިތުރަށް ބުނީ އެއެއާޕޯޓުގެ ކޮޅުގައި ޖަހާފައިވާ ހިލަ ޖަހާފައިވަނީ އީޕީއޭއިން ހުއްދަ ދީފައިވާ ވަރަށް ވުރެ މާމަދުން ކަމަށެވެ. މިކަންވެސް އީޕީއޭއިން ކުރިއަށް ގެންދާ ގޮތެއް ނޭނގެއެވެ.\nކ. ހިންމަފުއްޓާއި ގިލި ލަންކަންފުއްޓާ ދެމެދުގައި އޮންނަ ރީތި ފިނޮޅަށް ގިލި ލަންކަންފުށީގެ ބަޔަކު އަރާ ހަލާކުކޮށްލީ މި އަހަރުގެ ޖެނުއަރީ މަހުގެ ތެރޭގައެވެ. މި މައްސަލަަ ތަހުގީގުކުރުމަށް ފަހު އީޕީއޭއިން ވަނީ ތިމާވެއްޓަށް ދޭ ގެއްލުންތަކަށް ޖޫރިމަނާ ކަނޑައެޅުމުގެ ބަދަލު ހޯދުމުގެ ގަވާއިދުގެ ދަށުން 5،62،980 ރުފިޔާއިން ޖޫރިމަނާކޮށްފަ އެވެ. 30 ދުވަހުގެ ތެރޭގައި ދައްކަން އެ ރިސޯޓަށް އެންގިކަމަށް ވެ އެވެ. މިފަހަރު މިއޮތީ ފިޔަވަޅު އަޅާފައެވެ.\nހިމާޔަތް ކުރެވިފައިވާ ހިސާބުތަކުން ގަވައިދާ ހިލާފަށް މަސްވެރިކަން ކުރާ މީހުނަށް ތިމާވެށި ހިމާޔަތް ކުރުމުގެ ގާނޫނުގެ ދަށުން ފިޔަވަޅު އެޅުމަށް މި މަހުގެ އެޕްރީލު މަހުގެ 15 ވަނަ ދުވަހު އީޕީއޭ އިން ނިންމިއެވެ.\nރާއްޖޭގެ ތިމާވެށި ރައްކާތެރިކޮށް ދެމެހެއްޓުމާއި ބެހޭ ގާނޫނުގެ ދަށުން ހިމާޔަތްކުރެވިފައިވާ ސަރަހައްދުތަކުން ދިވެހި ރާއްޖޭގެ ކަނޑުގެ ސަރަހައްދު ތެރެއިން މިޔަރު ހިފުމާއި، ބޭނުމާއި، ނެގުމާއި، މެރުން މަނާ ބާވަތްތައް ހިފާ ކަމުގެ ޝަކުވާ އީޕީއޭ އަށް ލިބޭކަމުގައި އީޕީއޭ އިން ވަނީ ބުނެފަ އެވެ. މީގެ އިތުރުން، އަރިއަތޮޅުގައި ހިމާޔަތް ކޮށްފައިވާ ސަރަހައްދުތަކުން، ރާއްޖޭގެ މަސްވެރިކަމުގެ އާންމު ގަވައިދުގެ ދަށުން ބޭނުން މަނާކުރެވިފައިވާ ކަނޑުގެ ދިރުންތައް ބޭނުމަށާއި ހިފުމަށް ބޭނުންކުރާ އާލާތްތަކާއި ބާނާފައިހުރި މަހުގެ ބާވަތްތައް ފެނިފައިވާކަމަށް އީޕީއޭ އިން ވަނީ ހާމަކޮށްފަ އެވެ.\nމިފަދަ ސަރަހައްދުތަކަކީ އެސަރަހައްދުތަކުގެ ދިރުންތަކާއި މާހައުލަތައް ރައްކާތެރިކުރުމާއެކު އެސަރަހައްދުގެ ގުދުރަތީ މުއްސަނދިކަން ދެމެހެއްޓެނިވި ގޮތަކަށް ރައްކާތެރިކުރަންޖެހޭ ސަރަހައްދުތަކެއްކަމަށް އީޕީއޭއިން އޭރު ބުންޏެވެ. އަދި މިސަރަހައްދުތައް ހިމާޔަތްކޮށް ބެހެއްޓުމީ ރާއްޖޭގެ އިގްތިސާދަށާއި ތިމާވެށްޓަށް ގިނަގުނަ ފައިދާތަކެއް ލިބިދޭ ކަމެއްކަންވެސް އީޕީއޭއިން ބަޔާންކުރި އެވެ. އަދި އެއާއެކު މި ސަރަހައްދުތަކުގައި ކުރެވޭ ކަންތައްތަކާއި ނުކުރެވޭ ކަންތައްތައް އޮންނާނީ ގާނޫނަށް ބަރޯސާވެ ކަނޑައަޅާފައިކަމަށް ވެސް އީޕީއޭ އިން އޭރު ވަނީ ބުނެފަ އެވެ.\nރިސޯޓެއްގައި ވެލާ ނަގައިގެން އަމިއްލަ ފައިދާއަށް ބޭނުން ކުރާކަމުގެ މައްސަލަތަކެއް ފެންމަތިވީ މިއަހަރުގެ ޖުލައި މަހު ކުރީ ކޮޅުގައެވެ. އެކަމުގެ ކަންބޮޑުވުން ސޯޝަލް މީޑިއާގައި ފާޅުކުރި އެތަނުގެ ކުރީގެ މުވައްޒަފު "ސީއެންއެމް"އަށް ވަނީ އެވާހަކަތައް ހިއްސާކޮށްފައެވެ.\nރިސޯޓުން ހިފާ ގެންގުޅޭ ވެލާ\nއޭނާ ބުނީ "އައިޑެންނިޒް" ނަމަކަށް ކިޔާ ޓާކިޝް ކޮންސްޓްރަކްޝަން ކޮމްޕެނީން ހިންގާ "އަޔާޑާ ރިސޯޓް މޯލްޑިވްސް"ގައި އޭނާ މަސައްކަތް ކުރީ ސާފިން އިންސްޓްރަކްޓަރެއްގެ ވަޒީފާގައި ކަމަށެވެ. އެހެންނަމަވެސް ހިމާޔަތްކޮށްފައިވާ ވެލާފަދަ ދިރޭ އެއްޗެއްގެ ނަހަމަ ބޭނުން ހިފަމުންދާތީ އެކަން ހުއްޓުވުމަށް ކުރި މަސައްކަތުން އޭނާގެ ވަޒީފާ މިހާރު ވަނީ ގެއްލިފައެވެ.\nއޭނާ ބުނީ، އެ ރިސޯޓު ކައިރި އެހެން ރަށްތަކުން ވެލާބިސް ނަގައިގެން ގެނެސް ފޮޅި އަޅައިގެން ކެއުމަށް ބޭނުންކުރަމުންދާ ކަމަށާއި، އެއްބައި ވެލާ ގެސްޓުންނަށް އަތްލާ ކުޅެންވެސް ދޭ ކަމަށެވެ. އެއީ ކުޅިވަރެއްގެ ގޮތަށް ހަދައިގެން އޭގެން އެ ރިސޯޓުން ނަފާ ހޯދުމުންދާއިރު، ވެލާ އަތްލާ ކުޅެން ގެންގުޅުމުން އެތަކެތި ދިރިހުރުމަށް ހުރަސް އެޅޭކަމަށް އޭނާ ބުނެއެެވެ. މިމައްސަލަ ވެސް ވަނީ އީޕީއޭއަށް ހުށަހަޅާފައިކަމަށްވެސް އޭނާ ބުނެއެވެ. އީޕީއޭ އިން ބުނެފައިވަނީ މައްސަލަ ތަހުގީގު ކުރަމުންދާ ކަމަށެވެ. މިމައްސަލައާގުޅިގެން އޭރު ސީއެންއެމް އިން ގުޅުމުން އީޕީއޭއިން ފޯނަށް ޖަވާބު ދީފައެއް ނުވެއެވެ.\nވެލައަކީ ދުނިޔެއިން ނެތިދިއުމުގެ ބިރު އެންމެ ބޮޑު އެކައްޗައްވާއިރު، ރާއްޖޭގައި ވެލާ ބިސް ނެގުމާ ވެލާ ހިފުމަކީ ގާނޫނީ ގޮތުން ކުށެކެވެ. އަދި އެ ކުށުގެ އަދަބެއްގެ ގޮތުން ތިން ލައްކަ ރުފިޔާ އާއި ހަމަ އަށް ޖޫރިމަނާ ކުރެވެއެވެ.\nދެން އޮތީ އިހަކަށް ދުވަހު ދިމާވެގެން އުޅޭ މައްސަލައެވެ. އއ. މަޑިވަރު ފަޅުން އެކްސްކެވޭޓަރު ބޭނުންކޮށްގެން އެތަން ހިއްކަމުންދާ މައްސަލައެވެ. ކްރައުން ކުންފުނިން ހިންގަމުން އަންނަ ރިސޯޓަކަށް އީޕީއޭއިން ހުއްދަދީފައިވަނީ އެއަތޮޅުގެ އެއްވެސް ކައުންސިލެއްގެ ބަހެއް ނެތިއެވެ. އަތޮޅު ކައުންސިލް ނުވަތަ ރަށު ކައުންސިލުގެ ބަހެއްވެސް ނެތިއެވެ. އެކަމަކު އެ ފަޅު ހިމާޔަތްކޮށްފައިވާ ފަޅަކަށްވާތީ ރަސްދޫ މީހުން ވެލި ނެގުމަށް އެދުމުން ވެސް އީޕީއޭއިން އެކަމަށް ހުއްދަ ދީފައެއްނުވެއެވެ. ބުނެފައިވަނީ އެފަޅުން ވެލި ނުނެގޭނެކަމަށެވެ. އެކަމަކު ކްރައުން ކޮމްޕެނީން އެމަސައްކަތް ކުރަމުން އެގެންދަނީ އީޕީއޭ އިން ހުއްދަ ދީގެން ކަމަށް ވެ އެވެ.\nމިމައްސަލައިގައި އއ.ރަސްދޫ ކައުންސިލާއި އަތޮޅު ކައުންސިލާއި ރައްޔިތުން ދަނީ އެކަމާ ދެކޮޅަށް އިހުތިޖާޖު ކުރަމުންނެވެ. އެހެންކަމުން ސަރުކާރުން މިކަން ބޮލާލައި ޖަހާލެވޭކަށް އޮތްހެން ހިއެއް ނުވެއެވެ. މަޖުބޫރުވެގެން ނަމަވެސް އާދީއްތަ ދުވަހު ޓޫރިޒަމާއި، އެންވަޔަރަމެންޓު މިނިސްޓްރީގެ ޓީމެއް ރަސްދޫއަށް ދެއެވެ. އަދި އެމައްސަލަ ބެލުމަށް ވަނީ ނިންމާފައެވެ.\nމިހުރިހާ މައްސަލަތަކަށް ބަލާއިރު ފާހަގަ ކުރެވެނީ އެކިއެކި މައްސަލަތަކާމެދު އީޕީއޭއިން ގެންގުޅެފައިވާ ތަފާތު ބޮޑު އުސޫލުތަކެވެ. ބޮޑު މީހާއަށް ބޮޑު އިންސާފު ކުޑަ މީހާއަށް ކުޑައިންސާފު ލިބޭގޮތަށް ކަންކަން ކުރުމަކީ ޖައްގަލީގެ އުސޫލުތާ އެވެ. ނަމަވެސް ރާއްޖެ ސިފަކޮށް އަދި ކިޔާ ނަގަނީ މިއީ ހަމަހަމަކަމާއެކު ގާނޫނު ހިންގާނެ ރާއްޖެއެއް ކަމެވެ. ނަމަވެސް ސުވާލަކީ އެ ދައްކާ ވާހަކަ އާއި އަމަލާ ދިމާވަމުންދޭ ބާއްވަ އެވެ.\nއެންވަޔަރަމެންޓް މިނިސްޓްރީއެންވަޔަރަންމަންޓަލް ޕްރޮޓެކްޝަން އޭޖެންސީތިމާވެށި\n"ހަކަތަރި" ޕްރޮގްރާމުގައި ބައިވެރިވުމުގެ ފުރުސަތު


SunOnline: Raajje Fakhuruverikoh, Addu ge Hira School in Zayed Sustainability Prize Hoadhaifi\nރާއްޖެ ފަޚުރުވެރިކޮށް، އައްޑޫގެ ހިރާ ސްކޫލުން ޒައިދު ސަސްޓެއިނަބިލިޓީ ޕްރައިޒް ކާމިޔާބުކޮށްފި\nމުޙައްމަދު ހިޒްޔަމް ޙާމިދު 17 Jan 2022, 14:26\nހިރާ ސްކޫލުގެ ދަރވަރުންނާއި ކްރޫ. ފޮޓޯ: ހިރާ ސްކޫލު--\nއައްޑޫގައި އަމިއްލަ ފަރާތަކުން ހިންގަމުން އަންނަ ހިރާ ސްކޫލުން ޒައިދު ސަސްޓެއިނަބިލިޓީ ޕްރައިޒް ހޯދައިފި އެވެ.\nފަސް ދާއިރާ އަކުން ދެމެހެއްޓެނެވި ހައްލުތައް ހޯދާ ފަރާތްތަކަށް ޔޫއޭއީ އިން ދެމުން އަންނަ ޒައިދު ސަސްޓެއިނަބިލިޓީ ޕްރައިޒް ހިރާ ސްކޫލުން ހޯދާފައިވަނީ ދެކުނު އޭޝިޔާ ސަރަހާއްދުގެެ ގްލޯބަލް ހައި ސްކޫލު ކެޓަގަރީންނެވެ.\nއައްޑޫ ހައި ސްކޫލުންވެސް މީގެކުރިން ކާމިޔާބުކުރި ޒައިދު ސަސްޓެއިނަބިލިޓީ ޕްރައިޒްގެ ފައިނަލިސްޓުންގެ ތެރޭގައި ކޮޕީލާ ވެލީ ސްކޫލާއި އިންޑިއާގެ މަން ކުވާރީ ހަންސާ ހަޔާ ސެކަންޑްރީ ސްކޫލް ހިމެނުނެވެ.\nޖުމުލަ ހަ ރީޖަނަކަށް ބަހާލައިގެން ކުރިއަށް ގެންދިޔަ މި އެވޯޑަށް 18 ގައުމަކުން ވާދަކުރި އެވެ. އަދި ހަ ސްކޫލަކަށް އެވޯޑް ލިބުނެވެ. އެވޯޑް ލިބޭ ހަ ސްކޫލުން ކޮންމެ ސްކޫލަކަށް އެއް ލައްކަ އެމެރިކާ ޑޮލަރު އިނާމެއްގެ ގޮތުގައި ދެވެއެވެ.\nޝެއިޙް ޒައިދު ސުލްތާން އަލް ނަހްޔާނުގެ ހަނދާނުގައި ޔޫއޭއީން 2008 ވަނަ އަހަރުން ފެށިގެން މި އެވޯޑް އަންނަނީ ދެމުންނެވެ. ސިއްހަތާއި ކާނާ، ހަކަތަ އާއި ފެން، އަދި ގްލޯބަލް ހައި ސްކޫލްގެ ދާއިރާއިން ދެމުން އަންނަ މި އެވޯޑާ ހަވާލުވުމަށް ހިރާ ސްކޫލެއްގެ ޓީމެއް މިވަގުތު ވީ ދުބާއި ގައެވެ.\nމުޙައްމަދު ހިޒްޔަމް ޙާމިދު\nޔޫއޭއީގެ ރައީސްކަމަށް ވަލީ އަހުދު ޝެއިޚް މުޙައްމަދު\nޔޫއޭއީގެ ރައީސް އަވަހާރަވުމުން، ދިވެހި ދިދަ ބައިދަނޑިއަށް\nޔޫއޭއީގެ ރައީސް އަވަހާރަވެއްޖެ


Supporterun arabi hedhun nulumah Newcastle in edhefi\nނިއުކާސަލް ޔުނައިޓެޑްގެ ސަޕޯޓަރުން އަރަބި ހެދުން ނުލުމަށް ޓީމުން އެދެފި\nނިއަކާސަލްއަށް ސަޕޯޓު ކުރަން ދަނޑަށް ދިޔަ އެޓީމުގެ ސަޕޯޓަރުން ތަކެއް. މިގޮތަށް ކަންތައް ކުރަން ފޭށި މެނޭޖުމެންޓު ބަދަލު ވުމުން\nނިއުކާސަލް ޔުނައިޓެޑްގެ ސަޕޯޓަރުން އަރަބި ހެދުން ލައިގެން ޓީމަށް ސަޕޯޓު ކުރަން ދަނޑަށް ނުވަނުމަށް އެޓީމުން އިލްތިމާސް ކޮށްފި އެވެ.\nނިއުކާސަލްއިން ނެރުނު ބަޔާނެއްގައި ބުނީ ޓީމުގެ މެނޭޖުމަންޓް ބަދަލުވުމާއި އެކު ސަޕޯޓަރުންތަކެއް ފަގުޑި އަޅައި ޖުއްބާ ލައިގެން -- އަރަބި ސްޓައިލަށް ހެދުން އަޅައިގެން ޓީމަށް ސަޕޯޓު ކުރަން ދަނޑަށް އަންނަކަން ފާހަގަ ކުރެވިފައިވާ ކަމަށެވެ. އަދި އާންމުކޮށް އެގޮތަށް ހެދުން ނާޅާ މީހުން ވަކިން ހާއްސަކޮށް ދަނޑަށް ވަންނަން އެގޮތަށް ހެދުން ނޭޅުމަށް ޓީމުން އެދުނެވެ.\n"މިކަމާއި މެދު [އަރަބި ސްޓައިލަށް ހެދުން އެޅުމާއިމެދު] ކްލަބު އޯނަރުންގެ އެއްވެސް މައްސަލައެއް ނެތް. އެކަމަކު މިގޮތަށް އެދެނީ އަރަބި ސަގާފަތާއި ފުށުއަރާ، މައްސަލައެއް ދިމާވެދާނެތީ،" ނިއުކާސަލުން ނެރުނު ބަޔާނުގައިވެ އެވެ.\nނިއުކާސަލްގެ މެނޭޖުމަންޓް ބަދަލުވުމާއި އެކު އެޓީމުގެ ސަޕޯޓަރުން ތަކެއް ފަގުޑި އަޅައިގެން ދަނޑަށް ވަތްއިރު، އަނެއް ބައެއް ދިޔައީ ޖުއްބާ ލައިގެންނެވެ.\nސައުދީ އަރަބިއްޔާގެ ޕަބްލިކް އިންވެސްޓްމެންޓް ފަންޑުން ނިއުކާސަލް ގަތީ މި މަހު އެވެ. އެއާއެކު ޕްރިމިއާ ލީގުގެ އިތުރުން މުޅި ދުނިޔޭގައި ވެސް އެންމެ އަގުބޮޑު ކްލަބަކަށް ނިއުކާސަލް ވަނީ މިހާރު ވެފަ އެވެ.\nސައުދީގެ ޕްރިންސް މުހައްމަދު ބިން ސަލްމާން ނިއުކާސަލް ބައްލަވައިގަތީ 408 މިލިއަން ޑޮލަރަށް ކަމަށް ރިޕޯޓުތައް ބުނެ އެވެ. ނިއުކާސަލްގެ މެޖޯރިޓީ ހިއްސާ އޮތް ޕީއައިއެފްގެ މިލްކިއްޔާތުގައި 434 ބިލިއަން ޑޮލަރު އެބަހުއްޓެވެ.


SunOnline: Male'-Thilafushi bridge ge survey ah beynunvaa machine thakeh genesfi\nމާލެ-ތިލަފުށި ބްރިޖުގެ ސާވޭއަށް ބޭނުންވާ މެޝިންތަކެއް ގެނެސްފި\nނަޖާހު މަސްއޫދު 20 Mar 2020, 13:29\nތިލަފުށި-މާލެ ބްރިޖުގެ ސާވޭއަށް ބޭނުންވާ މެޝިނަރީތައް ރާއްޖެއަށް ގެނައި އުޅަނދު --- ފޮޓޯ/ ޕްލޭނިން މިނިސްޓްރީ\nމާލެއާ ތިލަފުއްޓާ ގުޅުވާލަން އިމާރާތްކުރަން ސަރުކާރުން ނިންމާފައިވާ ބްރިޖުގެ ސާވޭއަށް ބޭނުންވާ މެޝިނަރީތައް އިއްޔެ ރާއްޖެ ގެނެސްފިއެވެ.\nބްރިޖުގެ ޑިޒައިނަށް ބޭނުންވާ މެރިން ޖިއޯޓެކްނިކަލް ސާވޭ އާއި ލޭންޑް ޖިއޯ ޓެކްނިކަލް ސާވޭގެ މަސައްކަތް ހަވާލު ކުރީ ނެދަލޭންޑްސްގެ ފުގްރޯ ކުންފުންޏާއެެވެ. މި މަހުގެ ފަސް ވަނަ ދުވަހު އެ މަސައްކަތް އެ ކުންފުންޏާ ހަވާލުކުރީ 15 މިލިއަން ޑޮލަރަށެވެ.\nޕްލޭނިން މިނިސްޓްރީއިން ބުނީ، ސާވޭގެ މަސަައްކަތަށް ބޭނުންވާ ސެލްފް އެލެވޭޓިން ޕްލެޓްފޯމްއާއި އިތުރު ބައެއް ބަރު މެޝިނަރީތައް އިއްޔެ ރާއްޖެއަށް ގެނެސްފައިވާ ކަމަށެވެ. އަދި ސާވޭގެ މަސައްކަތް ވަރަށް އަވަހަށް ފެށިގެންދާނެ ކަމަށް އެ މިނިސްޓްރީއިން ބުންޏެވެ.\nފުގްރޯއާއެކު ސަރުކާރުން އެއްބަސްވީ މި މަހުގެ 15ގައި މަސައްކަތް ފަށައި ޖުލައި މަހުގެ ހަތްވަނަ ދުވަހަށް މަސައްކަތް ނިންމުމަށެވެ.\nއިންޑިއާ ސަރުކާރުގެ އެހީގައި ކުރިއަށްގެންދަން ނިންމާފައިވާ އެ މާލެ-ތިލަފުށި ބްރިޖު މަޝްރޫއުގެ އަމަލީ މަސައްކަތް މިއަހަރުގެ ސެޕްޓެމްބަރު މަހު ފެށޭނެ ކަމަށް ޕްލޭނިން މިނިސްޓްރީއިން މީގެ ކުރިން ވަނީ ބުނެފައެވެ. މިދިޔަ އަހަރު ތެރޭ ސަރުކާރުން ބޭއްވި ޕާޓްނާޝިޕް ފޯރަމަށް ހުށަހެޅި ތަފްސީލްތަކުގައިވާ ގޮތުގައި ބުރިޖް މަޝްރޫއަށް 488 މިލިއަން ޑޮލަރު (7.6 ބިލިއަން ރުފިޔާ) ހަރަދުވާނެއެވެ.


JSC in Nasheed isthiufaa dhehvumah DRP in govaalaifi\nޖޭއެސްސީން ނަޝީދު އިސްތިއުފާ ދެއްވަން ޑީއާރުޕީން ގޮވާލައިފި\nޖުޑީޝަރީގެ މިނިވަންކަމަށްޓަކައި ޖުޑީޝަލް ސާވިސް ކޮމިޝަން (ޖޭއެސްސީ)އިން ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އިސްތިއުފާ ދެއްވުމަށް ޑީއާރުޕީން ގޮވާލައިފި އެވެ.\nޑީއާރުޕީން މިއަދު ބުނި ގޮތުގައި، މިދިއަ ރިޔާސީ އިންތިހާބުގެ އިތުރުން މަޖިލީސް އިންތިހާބުގައި ވެސް ރައްޔިތުން އެމްޑީޕީއަށް ވޯޓުދިނީ ޖުޑީޝަރީ މިނިވަން ކުރުމުގެ ވައުދު ތަންފީޒުކުރުމަށް ކަމަށެވެ.\n"ނަމަވެސް މިއަދު މި ފެންނަނީ އެމްޑީޕީގެ ރައީސް ނަޝީދު ޖޭއެސްސީގައި އިންނަވައިގެން ޖުޑީޝަރީ ހިސޯރުކޮށްފައިވާ މަންޒަރު،" އެކަން ބަލައިނުގަނެވޭނެކަމަށް ބުނެ ޑީއާރުޕީން ތުހުމަތުކުރި އެވެ.\nއެގޮތުން، ޑީއާރުޕީގެ ލީޑަރު އަދި ކާށިދޫ ދާއިރާގެ މެންބަރު އަބްދުﷲ ޖާބިރު ގޮވާލައްވަނީ ޖުޑީޝަރީ މިނިވަން ކުރުމަށްޓަކައި، ނަޝީދު ޖޭއެސްސީން އިސްތިއުފާ ދެއްވައި، އެ ކޮމިޝަނުގައި އެއްވެސް ސިޔާސީ މީހަކު ނުހިމެނޭ ގޮތަށް ގާނޫނު އިސްލާކުރަންކަމަށް އެ ޕާޓީން ބުންޏެވެ.\n"ނޫންނަމަ، މަޖިލިސް ތަމްސީލުކުރާ ހުރިހާ ސިޔާސީ ޕާޓީއެއްގެ ލީޑަރުން ޖޭއެސްސީގައި ހިމަނަން ގޮވާލަން،" އެ ޕާޓީން ބުންޏެވެ.\nމިހާރު ކޮމިޝަންގެ ރައީސްއަކީ ތުޅާދޫ ދާއިރާގެ މެންބަރު ހިސާން ހުސައިން އެވެ. ނައިބު ރައީސް އަކީ، ރައީސް އިބްރާހިމް މުހައްމަދު ސޯލިހްގެ މެންބަރު މަސްތޫރު ހުސްނީ އެވެ. ބަންޑާރަ ނައިބު އިބްރާހިމް ރިފްއަތާއި، މަޖިލީހުގެ ރައީސް މުހައްމަދު ނަޝީދާއި، ސުޕްރީމް ކޯޓުގެ ފަނޑިޔާރު އައިޝާ ޝުޖޫން އާއި، ހައި ކޯޓުގެ ފަނޑިޔާރު އަލީ ސަމީރެވެ.\nއެމްޑީޕީއަށް މަޖިލީހުގެ ސުޕަ މެޖޯރިޓީ ވެސް ލިބިފައި އޮތްއިރު، ކުރިން ޖޭއެސްސީ އޮތް އެކުލެވުމާއެކު ޖޭއެސްސީގެ މަސައްކަތްތައް ކުރިއަށް ދާތީ އެ ޕާޓީއަށް ބޮޑެތި ފާޑުކިޔުންތައް ވެސް އަމާޒުވެފައިވެ އެވެ. އަދި ޖޭއެސްސީގައި ނަޝީދު އިންނަވައިގެން ޖުޑިޝަރީއަށް ނުފޫޒު ފޯރުވާ ކަމަށް އިދިކޮޅު ކޯލިޝަންގެ އިސް ބޭފުޅުން ތުހުމަތު ވެސް ކުރެ އެވެ. ނަމަވެސް އެ ތުހުމަތުތައް ދޮގުކޮށް ޖޭއެސްސީއިން ދުރަށް ވަޑައިގަތުމަކީ ގައުމަށް ލިބޭނެ އެންމެ ބޮޑު ދެރަ ކަމަށް ރައީސް ނަޝީދު ވަނީ ވިދާޅުވެފައެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އަބްދުﷲ ޖާބިރު + ޖޭއެސްސީ ޝަރުއީ ދާއިރާ ޑީއާރްޕީ ޝަރުއީ ދާއިރާ ރިފޯމް ކުރުން


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 74 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 74 ވަނަ ރޭޑިޔޯ ޚިޠާބު\n19 ނޮވެންބަރު 2010، ރިފަރެންސް: PRO/RMN/2010/165\nމިއަދަކީ 19 ނޮވެމްބަރ 2010 ވީ ހުކުރު ދުވަސް. މިއަދު އަޅުގަނޑު ތިޔަބޭފުޅުންނާ ބައްދަލުވާއިރު، އަޅުގަނޑު މިހުރީ ސްރީލަންކާގެ ކޮޅުނބުގައި، މިދަތުރަކީ، އެނގިވަޑައިގަންނަވާނެ، ސްރީލަންކާގެ ރައީސް ކަމަށް މަހިންދަ ރާޖަޕަކްސަ އިންތިޚާބުވުމާ ގުޅިގެން، އެބޭފުޅާ ރަސްމީކޮށް، ރައީސްކަމުގެ ހުވާކުރުމާ ގުޅޭގޮތުން އޮތް ރަސްމީ ޖަލްސާ، ބައްދަލުވުން. އަޅުގަނޑުމެން ދިވެހި ސަރުކާރާއި އަދި ސްރީލަންކާގެ ރައްޔިތުންނާއި، އަޅުގަނޑުމެން ރާއްޖޭގެ ރައްޔިތުންނާ މިއޮންނަ ބޮޑު ގުޅުމާއި، އެކުވެރިވެފައިވާ މިންވަރާއި އަދި މީގެއިތުރުން، ވިޔަފާރީގެ އެކިއެކި މުޢާމަލާތްތައް ކުރެވޭ ދަރަޖައާ، މިއެންމެހާ ކަންކަމަށް ބަލައި، އަޅުގަނޑުމެންގެ ދެޤައުމަކީ އެއްވެސް ހާލެއްގައި ވަކިވެވޭނޭ ދެޤައުމެއް ނޫން. މިދަތުރުގައި، އިތުރަށް އަޅުގަނޑު ވިޔަފާރީގެ ގުޅުން، ސްރީލަންކާ ސަރުކާރާ އެކުގައި ބަދަހިކުރުމަށް މަސައްކަތް ކުރާނަން. މީގެތެރޭގައި، ޚާއްޞަކޮށް، ފައިސާގެ މުޢާމަލާތް ހިންގުމާ ގުޅޭގޮތުން އެއްބަސްވުމެއްވުން ހިމެނޭ.\nއެނގިވަޑައިގަންނަވާނެ، މިއަދަކީ ކުޑަކުދިންނަށް ކުރެވޭ ހުރިހާ ބާވަތެއްގެ އަނިޔާ ހުއްޓުވުމަށް މުޅި ދުނިޔޭގައި މަސައްކަތްކުރާ ދުވަސް. އަދި މާދަމައަކީ ބައިނަލްއަޤްވާމީ ކުޑަކުދިންގެ ދުވަސް. ރާއްޖޭގައިވެސް ކުޑަކުދިންނަށް ކުރެވޭ އެކިބާވަތުގެ އަނިޔާއާއި، ކުޑަކުދިންނާމެދު އިހުމާލުވުމުގެ މައްސަލަތައްދަނީ އިތުރުވަމުން. މިއަދާއި މާދަމައަކީ، ކުޑަކުދިންނަށް ކުރެވޭ ހުރިހާ ބާވަތެއްގެ އަނިޔާއަކާއި، އެކުދިންގެ ޙައްޤުތަކާމެދުވެވޭ އެކިބާވަތުގެ އިހުމާލާމެދު އިތުރަށް ހޭލުންތެރިވެ، މިފަދަ ކަންކަން ހުއްޓުވުމަށް އިތުރަށް މަސައްކަތް ކުރުމަށް ޢަޒުމް ކަނޑައަޅާންވީ ދެދުވަސް. މުޅި އިންސާނިއްޔަތު އާރާސްތުވެދާ ޙަޤީޤީ ސިއްރަކީ، ކުޑަކުއްޖާ ބޮޑުވެ، ފުރިހަމަ މީހަކަށްވުން. ދެދުނިޔޭގެ ބާއްޖަވެރި ކަމަށާއި، ހެވާއި ލާބައަށް އެދޭ އެއްވެސް ދިވެއްސަކު، އެކުދިންނަށް އިހުމާލުވެ، އެއްވެސް ބާވަތެއްގެ އަނިޔާއެއް ކުރުމަކީ، ވަރަށް ހިތާމަހުރި ކަމެއް. ކުޑަކުދިންނާމެދު ވެވޭ ކޮންމެ އިހުމާލަކީ އަނިޔާއެއްކަން އަޅުގަނޑުމެން ހަނދާން ކުރަންޖެހޭނެ.\nއަޅުގަނޑު މިއަދު ފާހަގަކޮށްލަން ބޭނުން، ވަރަށްދިގު ޗުއްޓީއަކަށްފަހު، އަންނަ އާދީއްތަ ދުވަހު ސަރުކާރު އޮފީސްތައް ހުޅުވޭނެ. އަޅުގަނޑު އުންމީދު ކުރަން، ހުރިހާ ބޭފުޅުންވެސް، މިޗުއްޓީގެ ބޭނުން އެންމެ ފުރިހަމަގޮތުގައި ހިއްޕަވައި، ޢާއިލާއާއި އެކުވެރިންނާއެކު އަގުހުރި ވަގުތުކޮޅެއް ހޭދަކުރެއްވުނު ކަމަށް. އަދި ހުރިހާ ބޭފުޅުންވެސް އުފާވެރިކަމާއެކު، ބަންދުގެ ދުވަސްތަކާއި، ބޮޑުޢީދުގެ ދުވަސްތައް ހޭދަކުރި ކަމަށް.\nއެނގިވަޑައިގަންނަވާނެ، މިމަހުގެ 10 ވަނަ ދުވަހު މަދްރަސާތަކުގެ ޗުއްޓީ މިވަނީ ފެށިފައި. އަޅުގަނޑަށް ފެންނަ ފެނުމުގައި، މިއީ ދަރިވަރުންނަށްވެސް އަދި މައިންބަފައިންނަށްވެސް، އެހެންވީމާ، މުޅި މި ރާއްޖެއަށްވެސް ވަރަށް މުހިންމު ދުވަސްވަރެއް. ކިޔަވާ ކުދިންނަށް މިރާއްޖެ ދަސްކުރުމަށް އަދި އެމީހުންގެ ޙަޔާތް އިތުރަށް ދެނެގަތުމަށް، އެމީހުންގެ ދިރިއުޅުން އިތުރަށް ހޯދުމަށް ދުނިޔޭގައިވާ ކަންކަން، ރާއްޖޭގައިވާ ކަންކަން، ޤުދްރަތީ އެކިއެކި ރޭވުން، މިހެންގޮސް މިބާވަތުގެ އެތައް ކަމެއްގެ ތެރެއަށް ކުދިންނަށް ދިޔުމަށް ފުރްޞަތު ހުޅުވިގެންދާނެ ދުވަސްވަރެއް. އަޅުގަނޑު ވަރަށް ބޮޑަށް އުންމީދު ކުރާނަން، މި ޗުއްޓީގައި ވީހާވެސް ބޮޑަކަށް، ހުރިހާ ކުދީންވެސް އެހެން ރަށަކަށް، ރާއްޖޭގެ އެހެން ރަށަކަށް ދަތުރުކުރެވޭނޭ ފުރްޞަތު ހޯދުމަށް. މިހާރު ވަރަށް ހެޔޮ އަގުގައި، ކަނޑުމަގުން ދަތުރުކުރެވޭނެ. އަދި އިރުވައި މޫސުމް އައިމާ ކަނޑު ގަދައެއްވެސް ނުވާނެ. ކޮންމެ ކުއްޖަކަށްވެސް، ތަންކޮޅެއް ބޮޑު މީހަކާ އެކުގައި، ރާއްޖޭގެ އެކި ތަންތަނަށް ދަތުރުކޮށް، ރާއްޖޭގެ ރަށްރަށް ބަލައިލުމުގެ ފުރްޞަތު، މިވަގުތު ހުރިހާ ކުދިންނަށްވެސް އޮންނާނެ. އަޅުގަނޑު އުންމީދު ކުރަން، ވީހާވެސް ގިނަ ކުދިންނެއް މިފުރްޞަތުގެ ބޭނުންކުރާނެ ކަމަށް.\nއަޅުގަނޑު މިއަދު ނިންމާލުމުގެ ކުރިން، ދަންނަވާލަން އޮތް ނުކުތާއަކީ، މިފެށޭ ހަފްތާގެ ތެރޭގައި، ދައުލަތުގެ ބަޖެޓް ރައްޔިތުންގެ މަޖިލީހަށް ހުށަހެޅޭނެ. މިފަހަރުގެ މިބަޖެޓަކީ، އަޅުގަނޑު ދަންނަވާފައިވާނެ، އެހެން އަހަރުތަކާ ޚިލާފަށް ވަރަށް ތަފާތު ބަޖެޓެކޭ. އެއީ ޕްރޮގްރާމް ބަޖެޓެކޭ. މިބަޖެޓް ހިންގުމުގައި ރާއްޖޭގެ ހުރިހާ ކަންކޮޅުތަކެއްގައި، ހުރިހާ ރަށެއްގައިވެސް، އަތޮޅެއްގައިވެސް، އޮފީހެއްގައިވެސް، މަދްރަސާއެއްގައިވެސް، ހެލްތް ސެންޓަރެއްގައިވެސް އަދި ސަރުކާރުގެ ހުރިހާ ވުޒާރާއެއްގައިމެ ވަރަށްގިނަ މަސައްކަތް، ތަފާތު އެކިއެކި ގޮތްގޮތަށް ހިންގާންޖެހޭނެ. އަދި މިފަހަރުގެ ބަޖެޓްގައި ފާހަގަވާނެ އެއްކަމަކީ، މީގެކުރީގައި ރާއްޖޭގެ ވަކިވަކި ރަށްރަށަށް ބަޖެޓް ކުރެވިފައިވާ ޢަދަދުތަކަށްވުރެ، މާބޮޑު ޢަދަދެއް މިފަހަރުގެ ބަޖެޓްގައި ހިމެނޭނެ. ރާއްޖޭގެ ރަށްތަކުގައި، ސީދާ ތަންފީޒު ކުރަންޖެހޭ ޕްރޮގްރާމްތައް ތަންފީޒު ކުރުމާ ގުޅޭގޮތުން ރަށްރަށަށް ކަނޑައެޅިފައިވާ ބަޖެޓް، މީގެކުރީގެ އަހަރުތަކާ އަޅާބަލާއިރު، ވަރަށްބޮޑުތަނުން ބޮޑުވާނެ. އެކަން ސަރުކާރުން މިކުރަނީ، މިނިސްޓްރީތަކުން ހިންގާ މަސައްކަތް، މިހާރަށްވުރެ ކުޑަވާނެ ކަމަށް ދެކި، އަދި ޚާއްޞަކޮށް، އަތޮޅު ކައުންސިލްތަކާއި، ރަށު ކައުންސިލްތައް ހިންގާން ފެށުމުން، ރަށު ކައުންސިލްތަކުގައި ޒިންމާދާރުކަމާ އެކުގައި ހިންގާންޖެހޭ މަސައްކަތްތަކެއް ހުންނާނެ ކަމަށް، ހުންނަންޖެހޭނެ ކަމަށް ސަރުކާރަށް ފެނޭ. އެހެންވީމާ، ކައުންސިލްތަކުގެ ޕްރޮގްރާމްތައް، ހިންގާންވީ ޕްރޮގްރާމްތައް ބަޖެޓާ އެކުގައި ކަނޑައެޅިގެންދާނެ.\nމިބަޖެޓްގައި ހަމައެކަނި ފާހަގަވެގެންދާނީ، ޢުމްރާނީ ތަރައްޤީގެ ކެޕިޓަލް ޚަރަދުގެ މަސައްކަތްތަކެއް ނޫން. ފެނާއި، ނަރުދަމައާއި، ބަނދަރާއި، ތޮށްޓާއި އަދި ކޯޒްވޭއާއި، ކަރަންޓާއި، ޢިމާރާތްތަކާއި، ހޮސްޕިޓަލާއި، މަދްރަސާތަކާއި، ވަށާފާރާ، މިހެންގޮސް މިބާވަތުގެ ކިތަންމެކިތަންމެ ޢިމާރާތް ކުރުމުގެ މަޝްރޫޢުތަކެއް ބަޖެޓްގައި ހިމެނިފައިވާނެ. އެހެން ނަމަވެސް، އެހެން އަހަރުތަކާ ތަފާތަށް، މިބަޖެޓްގައި ވަރަށް މުހިންމު އަހަންމިއްޔަތުކަމެއް އިތުރަށްދީފައިވާ ކަންތައްތަކެއްވާނެ. އޭގެތެރެއިން އަޅުގަނޑު ފާހަގަކުރާ އެންމެ މުހިންމު އެއްކަމަކީ، ވިޔަފާރި ތަރައްޤީ ކުރުމަށް ސަރުކާރުން ލުއި ލޯނު ދިނުމަށްޓަކައި ބަޖެޓް ފަހިކޮށްދޭ މިންވަރު. ކުދި އަދި މެދުފަންތީގެ ވިޔަފާރިއަށް ލުއިލޯނުގެ ގޮތުގައި ސަރުކާރުން ލޯނު ގަރަންޓީ ކޮށްދިނުމުގެ ޕްރޮގްރާމެއް، މިއަހަރުގެ ބަޖެޓްގެ ދަށުން ހިންގޭނެ. އަދި އެ ޕްރޮގްރާމްގެ ދަށުން ރާއްޖޭގެ ވަކިވަކި ރަށްރަށުގައި ހިންގާ ވަކިބާވަތްތަކުގެ ވަކިވަކި ޚާއްޞަ މަސައްކަތްތަކަށް ލޯނުގެ މަގުފަހިވެގެންދާނެ. އޭގެތެރޭގައި، ދަނޑުވެރިކަމުގެ މަސައްކަތަށް، މަސްވެރިކަމުގެ މަސައްކަތަށް އަދި އެހެންވެސް ބާވަތުގެ ތަކެތި އުފެއްދުމުގެ މަސައްކަތްތަކަށް ލުއި ލޯނުގެ މަގު ހުޅުވި، ފަހިވެގެންދާނެ.\nމިބަޖެޓްގައި އަނެއް ކަމެއް ގޮތުގައި އަޅުގަނޑަށް ފާހަގަވާ މުހިންމު ކަމަކީ، ވަޒީފާގެ ފުރްޞަތުތައް، ބަޖެޓް މެދުވެރިކޮށް އިތުރުކުރުން. ސަރުކާރުގެ ވަޒީފާގެ ފުރްޞަތު އިތުރުކުރަނީކީއެއް ނޫން. އަމިއްލަ ވިޔަފާރި ތަރައްޤީކޮށް، އެ ވިޔަފާރީގެ ތެރެއިން ވަޒީފާގެ ފުރްޞަތުތައް އިތުރުވާނެ. އެނގިވަޑައިގަންނަވާނެ، މިސާލަކަށް، ދަތުރުފަތުރު ކުރުމުގެ ނިޒާމް. އެނިޒާމުގެ ތެރެއިން 300 ވަޒީފާ މިހާރުވަނީ އުފެދިފައި. އެއީ، ސަރުކާރުގެ ޕަބްލިކް ޕްރައިވެޓް ޕާޓްނަރޝިޕް، ނުވަތަ ސަރުކާރާއި އަމިއްލަ ފަރާތްތަކާ ޙިއްޞާވެގެން ހިންގާ ޕްރޮގްރާމެއްގެ ދަށުން ކުރިއަށް ގެންދާ މަޝްރޫޢެއް. އެފަދަ މަޝްރޫޢުތައް ހިންގައިގެން، ވަޒީފާގެ ފުރްޞަތުތައް އިތުރުކުރެވޭނެކަމީ، މިހާރު އަޅުގަނޑުމެންނަށް ޝައްކެއްހިނގާ ކަމެއްނޫން. އެހެންވީމާ، މިފަހަރުގެ ބަޖެޓްގައި ފަހިކޮށްދޭނެ، ސީދާ ވަޒީފާގެ ފުރްޞަތު އިތުރުކުރުމަށް. ސަރުކާރުން މިހާރު މިގެންދަނީ، މީހުން ވަޒީފާއަށް ކޮންމެ މަހަކުމެ ނުކުންނަ ޢަދަދާއި، އަދި ކޮންމެ މަހަކުވެސް ވަޒީފާ ގެއްލޭ ޢަދަދު ނުވަތަ އިތުރު ވަޒީފާ އުފެދޭ ޢަދަދާއި، ވަޒީފާ ނެތޭ ޢަދަދުގެ މިންގަނޑެއް ޝާއިޢު ކުރުމުގެ މަސައްކަތް ހިންގަމުން. ހިއުމަން ރިސޯސް މިނިސްޓްރީން އޭގެ ދަފްތަރެއް މިހާރު ގެންދަނީ އެކުލަވައިލަމުން.\nމި ބަޖެޓްގައި ތަޢްލީމް، ވަށާޖެހޭ ތަޢްލީމެއް ދިނުމަށް ވަރަށްބޮޑު ހޭދައެއް ސަރުކާރުން ކުރާނެ. އަދި ހަމައެހެންމެ، އިޖްތިމާޢީ ރައްކާތެރިކަން ރާއްޖޭގެ ރައްޔިތުންނަށް ފޯރުކޮށްދިނުމަށްޓަކައިވެސް ވަރަށްބޮޑު ހޭދައެއް މިބަޖެޓުން ކުރާނެ. ރާއްޖޭގެ އެހެން އިންފްރާސްޓްރަކްޗަރ ތަރައްޤީ ކުރުމުގެ ގޮތުން ޚާއްޞަ ގޮތެއްގައި، ހުޅުލޭ އެއަރޕޯޓަށް މިހާރުން މިހާރަށް ކޮންމެހެން ބޭނުންވާ އިންވެސްޓްމަންޓްތައް ގެނައުމުގެ ގޮތުން، އެ އެއަރޕޯޓް މިހާރު އެވަނީ ބަޔަކާއެކު އެގްރީމަންޓް ކުރެވި، މެނޭޖްމަންޓާއި އަދި އެއަރޕޯޓް ތަރައްޤީ ކުރުމުގެ މަސައްކަތް، އެބަޔާ ޙަވާލުކުރެވިފައި. މިހާރު އެ ކުންފުނީގެ ފަރާތުން، ޖީ.އެމް.އާރު. ކުންފުނީގެ ފަރާތުން މިއަންނަނީ، އެއަރޕޯޓް ހިންގުމުގެ މަސައްކަތާ ޙަވާލުވުމަށް. ސަރުކާރުން އެކުންފުންޏާއެކު ކުރެވިފައިވާ، ވެވިފައިވާ އެއްބަސްވުމުގެ ދަށުން މައިގަނޑު ތަރައްޤީގެ މަޝްރޫޢުތައް އެކީއެކައްޗަކަށް ނިންމަން ކަނޑައެޅިފައިވާ ތާރީޚަކީ، 2013 ވަނަ އަހަރު. މިހާރުން މިހާރަށް ކުރަންހުރި ކަންތައްތައްވެސްވަނީ ފާހަގަކުރެވިފައި. ސަރުކާރު ދެކެނީ، ކޮންމެ މަހަކުވެސް އެއަރޕޯޓަށް އިތުރު ކުރިއެރުމެއް ލިބިގެންދާތަން ވަރަށް ސާފުކޮށް ފެނިގެންދާނެ. އިރާދަކުރެއްވިއްޔާ، މި އާ އެގްރީމަންޓާ އެކީގައި، އަޅުގަނޑުމެންނަށް އެއަރޕޯޓް ތަރައްޤީ ކުރުމުގެ މަސައްކަތް މިއޮތީ ކާމިޔާބު ކުރެވިފައި. އެކަމުގެ އެންމެހާ ކަންކަން ސަރުކާރަށް މިވަނީ ހަމަޖެއްސިފައި. އަޅުގަނޑަށް ފެންނަ ފެނުމުގައި، އެއީ މިސަރުކާރަށް ލިބުނު އަދި މިރާއްޖެއަށް ލިބުނު ވަރަށްބޮޑު ކާމިޔާބެއް. ރާއްޖޭގެ އިޤްތިޞާދަށް އަދި ރާއްޖޭގެ އިޖްތިމާޢީ ތަރައްޤީއަށް ކޮންމެހެން ބޭނުންވާ އެންމެ މުހިންމު އެއްތަނަކީ، ބައިނަލްއަޤްވާމީ ވައިގެ ބަނދަރު. އެ ބަނދަރަށް ބޭނުންވާ އިންވެސްޓްމަންޓް ނުލިބި، އެތައް އެތައް ޒަމާނެއް ލަސްވަމުން ލަސްވަމުންދާކަމުން، ދުވަހުން ދުވަހަށް އެއަރޕޯޓްގެ ހާލު ދިޔައީ ބޮޑުވަމުން. ސަރުކާރަށް މިހާރުން މިހާރަށް އެއަރޕޯޓަށް ބޭނުންވާ ހުރިހާ އިންވެސްޓްމަންޓް، ލޯނުގެ ގޮތުގައި ނަގަން ދަތިވާނެ. ދުނިޔޭގެ އެހެން ތަންތަނުގައިވެސް، މިބާވަތުގެ ބޮޑެތި އިންވެސްޓްމަންޓް ހިންގާ އުޞޫލުން، ޕަބްލިކް ޕްރައިވެޓް ޕާޓްނަރޝިޕްގެ އުޞޫލުން، ސަރުކާރުން މިވަނީ އެއަރޕޯޓް ހިންގުމުގެ އެންމެހާ ކަންކަން ނިންމައި، ކަނޑައަޅައި، އެކަމުގެ ޢަމަލީ މަސައްކަތްތައް ފަށާފައި.\nއަޅުގަނޑު ހަމަ ދަންނަވާލަން ބޭނުން، މިފަހަރުގެ ބަޖެޓްގައި ޞިއްޙަތަށްދޭ އަހަންމިއްޔަތާއި އަދި ރާއްޖޭގެ ރައްޔިތުންނަށް ފުރިހަމަ ޞިއްޙީ ޚިދްމަތެއް ދިނުމަށްޓަކައި ކުރާ ހޭދަ ބޮޑުވާނެ. ޚާއްޞަ ގޮތެއްގައި، މިމަސައްކަތް ހިންގުމަށް ސަރުކާރުން ރާވާފައި މިވަނީ، ހެލްތް ކޯޕަރޭޝަންތައް މެދުވެރިކޮށް. ހެލްތް ކޯޕަރޭޝަންތަކުގެ ބަޖެޓް، ކުރީގައި ވަކިން ހެލްތް މިނިސްޓްރީގެ ބަޖެޓްގެ ގޮތުގައި ފެންނާން އޮތް މިންވަރަށްވުރެ ވަރަށްބޮޑުތަނުން ތަފާތުވެ ބޮޑުވާނެ. އަދި އެ ކޯޕަރޭޝަންތަކަށް ފައިސާ ހޯދެންހުރި އޮތް ހަމައެކަނި ދިމާލަކީ ދައުލަތުގެ ބަޖެޓެއް ނޫން. އެހެން އެހެން ގޮތްގޮތުންވެސް އެ ކޯޕަރޭޝަންތަކަށް ފައިސާ ހޯދޭނެ. އަދި އެހެންވީމާ، އިތުރު އިންވެސްޓްމަންޓްތައް ކުރިއަށް ގެންދާށާއި، ޚިދްމަތްތައް ރަނގަޅު ކުރަން އެ ކޯޕަރޭޝަންތަކަށް ފަސޭހަވެގެންދާނެ.


Moosun Goasve Raajjey Ge Bodu Bayakah Samaalu Nerefi - Vaguthu\nމޫސުން ގޯސްވެ ރާއްޖޭގެ ބޮޑު ބަޔަކަށް ސަމާލު ނެރެފި\n10 މަސް ކުރިން ( ޖޫން 7, 2020 )\nރާއްޖޭގެ ބައެއް ސަރަޙައްދުތަކަށް މި ދުވަސްވަރު ކުރަމުންދާ ވިއްސާރައިގައި، ބައެއް ހިސާބުތަކަށް މޫސުން ގޯސްވުމާއި ގުޅިގެން ހުދު ސަމާލު ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮލޮޖިކަލް ސާވިސް އިން މި ސަމާލު ނެރެފައި ވަނީ ކ. އަތޮޅުން ފެށިގެން އެންމެ ދެކުނުގައި އޮންނަ އައްޑޫ ސިޓީއާއި ހަމައަށެވެ. މި ސަރަޙައްދުތަކަށް ހުދު ސަމާލު ނެރެފައި ވަނީ މިރޭ 3:00 އިން ފެށިގެން ހެނދުނު 8:00 އާއި ހަމައަށެވެ.\nމޫސުމާއި ބެހޭ އިދާރާއިން ވިދާޅުވީ، މި ސަމާލު ނެރެފައިވާ ވަގުތުތަކުގައި ސަމާލު ނެރެފައިވާ ސަރަޙައްދުތަކަށް ގުގުރުމާއެކު ބޯކޮށް ވާރޭ ވެހޭނެ ކަމަށް ލަފާކުރެވޭ ކަމަށެވެ. އަދި ވިލާގަނޑުގައި ގަޑިއަކު 40 މޭލަށް ވައިގަދަވުން ވެސް އެކަށީގެންވާ ކަމަށް އެ އިދާރާއިން ވިދާޅުވެފައި ވެއެވެ.\nރާއްޖެއަށް މޫސުން ކުރިޔަށް ލަފާކުރާ ގޮތް ހާމަކޮށް މޫސުމާއި ބެހޭ އިދާރާ އިން ވިދާޅުވީ، ރާއްޖޭގެ އެކިހިސާބަށް ގުގުރުމާއެކު ވިއްސާރަކުރާނެ ކަމަށާއި، އުތުރާއި މެދުތެރޭގެ ބައެއް ރަށްތަކަށް ބޯކޮށް ވާރޭ ވެހުން އެކަށީގެންވާ ކަމަށެވެ.\n"އުތުރާއި މެދުތެރޭގެ އަތޮޅުތަކަށް، ހުޅަނގުދެކުނާއި ހުޅަނގުން ގަޑިއަކު 8 މޭލާއި 18 މޭލާ ދެމެދުގެ ބާރު މިނުގައި ވައި ޖެހޭނެ. ދެކުނުގެ އަތޮޅުތަކަށް އިރުދެކުނާއި ދެކުނުން ގަޑިއަކު5މޭލާއި 15 މޭލާ ދެމެދުގެ ބާރު މިނުގައި ވައި ޖެހޭނެ. ވިލާގަނޑުގައި ގަޑިއަކު ގާތްގަނޑަކަށް 35 މޭލުގެ ބާރު މިނަށް ވައި ގަދަވުން އެކަށީގެން ވޭ." މޫސުމާއި ބެހޭ އިދާރާއިން ވިދާޅުވިއެވެ.\nއެ އިދާރާއިން ވިދާޅުވީ، އުތުރާއި މެދުތެރޭގެ ކަނޑުތައް އާދައިގެ ވަރަކަށް ގަދަވާނެ ކަމަށާއި، ދެކުނުގެ އަތޮޅުތަކުގެ ކަނޑުތައް އާދައިގެ ވަރަކަށް މަޑު ވާނެ ކަމަށެވެ. އަދި ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރުކުރުން އެކަށީގެންވާ ކަމަށްވެސް އެ އިދާރާއިން ވިދާޅުވިއެވެ.\nރާއްޖޭގެ ބޮޑު ސަރަޙައްދަކަށް މުސުން ގޯސްވާނެ ކަމަށް ލަފާކުރެވޭތީ، ހުރިހާ ފަރާތްތަކުން މޫސުމަށް ސަމާލުވުމަށް މޫސުމާއި ބެހޭ އިދާރާއިން އިލްތިމާކޮށްފައި ވެއެވެ.\nވައިގަދަވެ މާލޭގެ މަގުމަތީގައި ހުރި ގަސްތަކެއް ވެއްޓިއްޖެ